REPORT: Rilwan massalaiga gurubaan kuranee aadhaige2fuluhun, bodun kobaa?\nދެހާސް ސާދަވަނަ އަހަރުގެ އޮގަސްޓު މަހުގެ7ވަނަ ދުވަހު މިނިވަން ނޫހުގެ ނޫސްވެރިޔާ އަހުމަދު ރިލްވާން އަބްދުﷲ ގެއްލިގެން ހޯދަން ފެށި ހިސާބުން ފެށިގެން ވެސް އެންމެން ވެސް އަހަމުން ދިޔައީ ރިލްވާން ގެއްލުވާލީ ކޮން ބަޔަކު އަޑީގައި ހުރެގެން ހެއްޔެވެ. ރިލްވާނަށް ވީ ކިހިނެއް ހެއްޔެވެ. ރިލްވާން ގެއްލުވާލަން ޖެހުނީ ކޮން ސަބަބަކާއި ހެދި ހެއްޔެވެ. އެތައް އަހަރެއްގެ ފަހުން ރައީސުލްޖުމްހޫރިއްޔާ އިބްރާހީމް މުހައްމަދު ސާލިހު އުފެއްދި، ގެއްލުވާލާފައިވާ މީހުންނާއި މަރާލެވިފައިވާ މީހުންގެ މައްސަލަތައް ބަލާ ރިޔާސީ ކޮމިޝަނުން މި ސުވާލުތަކުގެ ޖަވާބު ދީފި އެވެ. ނަމަވެސް "މާސިންގާ" ބޮޑު ސުވާލު މާކެއްގެ ތެރެއިންނެވެ.\nރިޔާސީ ކޮމިޝަނުން ބުނަމުން ދިޔައީ ރިލްވާން ގެއްލުވާލި މައްސަލައިގެ އަޑީގައި ތިބީ ދީނީ ހަރުކަށި ޖަމާއަތެއް ކަމަށްވާ އަލްގައިދާ ކަމަށެވެ. އަދި އެކަން ކުރީ ރާއްޖޭގައި ހަރަކާތްތެރިވާ އަލްގައިދާ ގޮފިން ކަމަށް އެ ފަރާތުން ހާމަކުރި އެވެ. މި ރިޕޯޓުގައި ރިޔާސީ ކޮމިޝަނުގެ އެ ވާހަކަތައް ދޮގު ކުރާކަށް ވެސް އަދި ތެދު ކުރާކަށް ވެސް ނެތީމެވެ. މަރު ކޮމިޝަނުގެ ތަހުގީގު ރިޕޯޓުގައި ބައެއް ސުވާލުތަކަށް ޖަވާބު ލިބުނު ނަމަވެސް ޖަވާބު ނުލިބޭ އަދި "މާސިންގާ" ސުވާލު މާކެއް އެބައޮތެވެ. އެއީ ރިލްވާން ސީރިޔާގެ ހަނގުރާމާގައި ބައިވެރިވާން ދިޔަ ކަމަށް ބުނެ ވަގު ޕާސްޕޯޓެއް ހައްދަން މަސައްކަތް ކުރި ދެ ފުލުހުންގެ ވާހަކަ އެވެ. މި ވާހަކައިގެ ތެރެއިން އެތައް ސުވާލު މާކުތަކެއް ނިކުމެއެވެ.\nރިލްވާން ގެއްލުމާއި އެކު ތަފާތު އެކި ގޮތް ގޮތަށް ވާހަކަތައް ދެކެވެން ފެށި އެވެ. ބައެއް ފަރާތްތަކުން ރިލްވާން ގެއްލުނީ ދީން ގަބޫލު ނުކުރާތީ ކަމަށް ބުންޏެވެ. ނަމަވެސް އެންމެ ބޮޑަށް ދެކެވުނީ ރިލްވާން ގެއްލުނީ މަރްހޫމް ޑރ. އަފްރާޝީމް އަލީގެ މަރާއި ގުޅޭ ގިނަ ހަގީގަތްތަކެއް އޭނާއަށް އެނގޭތީ އެވެ.\nތަހުގީގުގެ ތިކިތައް އެއް ތިއްކާއި އަނެއް ތިކި ގުޅާލެވުނު ނަމަވެސް ބައެއް ތިކިތައް ވަންނަނީ ސުވާލު މާކެއްގެ ތެރެއަށެވެ. ބައެއް ސުވާލުތަކަށް ޖަވާބު ލިބުނު ނަމަވެސް އަނެއް ބައި ސުވާލުތައް ހުރީ މި ދެންނެވި ހެންނެވެ.\nރިލްވާން ގެއްލުނީ ކުރިން ވެސް ފާހަގަކުރި ގޮތަށް ހަތެއް އޮގަސްޓު 2014 ގައެވެ. އޭގެ ދުވަސް ކޮޅެއް ފަހަތަށް ފީނާލަން ހިނގާށެވެ. ރިލްވާން ގެއްލުމުގެ ދުވަސްކޮޅެއް ކުރި އެވެ. 2014 ވަނަ އަހަރުގެ އޭޕްރީލް މަހުގެ 24 ވަނަ ދުވަހުން ފެށިގެން އެ އަހަރުގެ ޖުލައި މަހުގެ 21 ވަނަ ދުވަހާއި ހަމައަށް ފުލުހުންގެ ބަޔަކު ރިލްވާންގެ ފޯނު ކޯލު އަޑުއެހި ކަމަށް ވެއެވެ. ފޯނު ކޯލު އަޑުއެހީ ކޯޓު އަމުރެއް ހޯދައިގެންނެވެ. މި ފޯނު ކޯލުތައް އަޑުއެހިތާ ބަރާބަރު 18 ވަނައަށްވީ ދުވަހުގެ ރޭ ރިލްވާން ގަދަކަމުން ކާރަކަށް އަރުވައިގެން އެ ގެންދިޔަ ތަނަކަށް ގެންދިޔައީ އެވެ. މި ހިސާބުން ފުލުހުން ރިލްވާން ގެއްލުނު މައްސަލަ ތަހުގީގު ކުރަން ފެށި އެވެ. ނަމަވެސް ފިނިހަކަ ދުވެލީގަ އެވެ.\nއޭގެ ފަސް މަސް ފަހަށް ޖެހިލަމާ ހިނގާށެވެ. އެއީ 2015 ވަނަ އަހަރުގެ ޖެނުއަރީ މަސް ތެރެ އެވެ. ނޫސްތަކުގެ ސުރުހީއަށް އެރި ހަނދާން ކިޔުންތެރިން ވެސް ވާނެ އެވެ. މަރްހޫމް ޑރ. އަފްރާޝީމް އަވަހާރަ ކޮށްލި މައްސަލައިގެ ތުހުމަތު ކުރެވޭ މީހުން ރާއްޖެއިން ބޭރަށް ފޮނުވާލި ވާހަކަ އެވެ. ސުވާލުތަކުގެ ފެށުމަކީ މިއީ އެވެ. އޭރު ޑިފެންސް މިނިސްޓަރަކަށް ހުންނެވީ ކޮން ބޭފުޅެއް ހެއްޔެވެ. ރައީސުލްޖުމްހޫރިއްޔާ ކަމުގެ މަގާމުގައި އޭރު ހުންނެވި އަބްދުﷲ ޔާމީންގެ އޭރުގެ ޑިފެންސް މިނިސްޓަރަކީ ދަނގެތި ދާއިރާގެ މިހާރުގެ މެންބަރު ކާނަލް ރިޓަޔާޑު މުހައްމަދު ނާޒިމެވެ. ނަމަވެސް އަމިއްލަ ދަތުރެއްގައި ނާޒިމް ފުރާވަޑާއިގަންނަވާތީ، އެ މިނިސްޓްރީ ވަގުތީ ގޮތުން ހިންގެވުމަށް އޭރު ޓޫރިޒަމް މިނިސްޓަރުގެ މަގާމުގައި ހުންނެވި އަދި ކުރީގެ ނާއިބު ރައީސް އަހުމަދު އަދީބާ ހަވާލު ކުރެއްވި އެވެ. އެއީ 2015 ވަނަ އަހަރުގެ ޖެނުއަރީ މަހުގެ ހަތަރުވަނަ ދުވަހެވެ.\nމިނިސްޓްރީ އޮފް ހޯމް އެފެއާޒުގެ ދަށުން ހިނގަމުން ދިޔަ މޯލްޑިވްސް އިމިގްރޭޝަން، ޑިފެންސް މިނިސްޓްރީގެ ދަށަށް ބަދަލު ކުރީ ކުރީގެ ރައީސް ޑރ. މުހައްމަދު ވަހީދު ހަސަން މަނިކުގެ ވެރިކަމުގައި 2012 ވަނަ އަހަރުގެ ޑިސެމްބަރު މަހުގެ 29 ވަނަ ދުވަހެވެ. އެ ބަދަލު ކުރި ގޮތަށް ރައީސް ޔާމީންގެ ވެރިކަމުގައި ވެސް އިމިގްރޭޝަން ހިންގަމުން ދިޔައީ ޑިފެންސް މިނިސްޓްރީގެ ބެލެނެވެރިކަމުގެ ދަށުންނެވެ.\nމި ހިސާބުން މަރު ކޮމިޝަންގެ ރިޕޯޓުގައިވާ މައުލޫމާތެއް ހިމަނާލާނަމެވެ. އެއީ ރިލްވާންގެ މައްސަލާގައި ތުހުމަތު ކުރެވޭ ފުލުހުންގެ އިންޓެލިޖެންސްގައި މަސައްކަތް ކުރާ ދެ ފުލުސް އޮފިސަރަކު އޭރު ކޮންޓްރޯލާ އޮފް އިމިގްރޭޝަން ހަސަން އަލީއާ ބައްދަލު ކުރެއްވި ވާހަކަ އެވެ. އެ ރިޕޯޓުގައި އެ ދެ ފުލުހުން ކޮންޓްރޯލާއާ ބައްދަލު ކުރީ ރިލްވާން ސީރިޔާއަށް ދިޔަ ކަމަށް ބުނެ ވަގު ޕާސްޕޯޓެއް ހަދައި ދިނުމަށް އެދުމަށެވެ. އެހެންކަމުން މިކަމެއް ވެސް ހިނގައިގެން ދިޔައީ އަދީބަށް ވަގުތީ ގޮތުން ޑިފެންްސް މިނިސްޓްރީ ހިންގުމަށް ހަވާލު ކުރެއްވި ފަހުން ކަމަށް ބެލެވުމުގެ ޖާގަ އެބައޮތެވެ.\nދެވަނައަށް އުފެދޭ ސުވާލަކީ މި ދަންނަވާ ދެ ފުލުސް އޮފިސަރުން ހަސަން އަލީއާ ބައްދަލުކުރަން އެދުނީ ކިހިނެއްތޯ އެވެ. އެ ބައްދަލުވުން ހަމަޖެހިގެން ދިޔައީ ކިހިނެއް ހެއްޔެވެ. އަދީބުގެ ފަރާތުން ހެއްޔެވެ. ނޫނީ ފުލުހުންގެ ތެރެއިން އިތުރު އޮފިސަރުންތަކެއް ހަމަ މި މައްސަލައިގެ އަޑީގައި ތިބެގެން ރޭވި ބައްދަލުވުމެއް ހެއްޔެވެ. ބައެއް ފަރާތްތަކުން އެ ބައްދަލުވުން ރޭވީ ސީދާ އަދީބު ކަމަށް ބުނެފައިނެތީ ދަންނަވާލާނަމެވެ. އަދީބަކީ އޭރު ސަރުކާރުގެ އެންމެ ބާރުގަދަ ބޭފުޅާ އެވެ. ހަސަން އަލީއާ އަދީބު އެހާ ގާތްނަމަ އެ ދެ ފުލުހުން ނުފޮނުވާ ވެސް އެކަން އަދީބަށް ވަގު ޕާސްޕޯޓެއް ނުހެއްދެންވީ އެއްވެސް ސަބަބެއް ނެތެވެ. މީގެ އަނެއް ކޮޅުވެސް ހަމަ އެބަ އޮތެވެ. އެއީ އަދީބުގެ ބާރުގަދަ ބޭފުޅެއްކަން ދައްކަން ބޭނުން ނުވެގެން ދެ ފުލުހުން ފޮނުވީ ކަމަށް ވެދާނެ އެވެ.\nކޮމިޝަން ރިޕޯޓުން އެނގޭ ގޮތުގައި ހަސަން އަލީ އިންކާރު ކުރެއްވީ ސަރުކާރުގެ ކަމާބެހޭ އިދާރާއެއްގެ ރަސްމީ ލިޔުމެއް ނެތި ރިލްވާނުގެ ޕާސްޕޯޓެއް ދިނުމަށެވެ. ނަމަވެސް ރިޕޯޓުން އެނގޭ ގޮތުގައި ހަސަން އަލީ ވެސް ވަނީ ރިލްވާން ރާއްޖެއިން ފުރައިގެން ދިޔަކަން ދެއްކުމަށް ރިލްވާންގެ ޕާސްޕޯޓުގެ ގަނޑެއްގެ ފޮޓޯއެއް ތައްޔާރު ކުރެވިދާނެ ކަމަށް ވިދާޅުވެ އެގޮތަށް ހެދުމަށް ލަފާ ދެއްވާފަ އެވެ.\nމިކަމުގައި ޝާމިލުވަނީ ދެ ފުލުހުން އެކަންޏެއް ނޫން!\nހެކި ހުރީ މި ދެ ފުލުުހުންނަށް ކަމަށްވީ ނަމަވެސް ދެންމެ މި ހިއްސާ ކޮށްލި މައުލޫމާތުތަކުގެ ތިކިތައް ގުޅުވާލުމުން ވެސް ފުލުހުންގެ ތެރޭގައި ހަމަ މި މައްސަލައިގައި މަސައްކަތް ކޮށްދޭ ފުލުހުންތަކެއް އުޅޭ ކަމަށް ބެލެވެ އެވެ.\nމި ދެ ފުލުހުންނަކީ އިންޓެލިޖެންސް ދެ ފުލުހުންނެވެ. އިންޓެލިޖެންސް ކޮން ޑިޕާޓްމަންޓެއް ކަމެއް ނޭނގެ އެވެ. ބޮޑަށް ބެލެވެނީ ކައުންޓަ ޓެރަރިޒަމް ޑިޕާޓުމަންޓު ކަމަށެވެ. ކޮންމެ ޑިޕާޓުމަންޓެއް ވިއަސް، މުޅި އިންޓެލިޖެންސްގެ ހެޑު ނެގުމަށް ފަހު ކޮންމެ ޑިޕާޓުމަންޓެއްގައި ވެސް އިތުރު ވެރިންތަކެއް ނުވަތަ އާދައިގެ އޮފިސަރުން ރިޕޯޓު ކުރާނެ އިތުރު ފުލުހުންތަކެއް އުޅޭނެ އެވެ. އެހެންކަމަށްވާ ނަމަ ތުހުމަތު ކުރާ ދެ ފުލުހުން މަސައްކަތް ކޮށްފައި މިވަނީ މި ދެންނެވި އެމީހުން ރިޕޯޓު ކުރަން ޖެހޭ ވެރިންނަށް ވެސް ހަމަ ނޭނގި ބާއްވަ އެވެ. ކޮންމެ ވެސް ސިފައެއްގައި އިންތިޒާމު ކުރެވިގެން ހިނގާ އިދާރާއަކަށް ވާތީ އެ ދެ ފުލުހުން ހަރަކާތްތެރި ވާނީ އިތުރު ބަޔަކަށް އެނގިގެންނެވެ. އެމީހުންގެ ފިޔަވަޅުތައް އެވެރިންނަށް އެނގެން ޖެހޭނެ އެވެ.\nހަމައެއާއެކު ކިޔުންތެރިންގެ ހަނދާން އާ ކޮށްލާށެވެ. ކުރީގެ ރައީސް ޔާމީން އަވަހާރަ ކޮށްލަން އުޅުނު ކަމުގެ ތުހުމަތުގައި އަދީބު ހައްޔަރު ކުރެއްވުމަށް ފަހު ރައީސް ޔާމީން ވިދާޅުވެފައި ވާނެ އެވެ. އެމަނިކުފާނަށް އިންޓެލިޖެންސްގެ ރިޕޯޓު ލިބިވަޑައި ނުގަންނަވާތާ އެތައް ދުވަހެއް ވެއްޖެ ކަމަށެވެ. ގާނޫނީ ގޮތުން ރައީސުލްޖުމްހޫރިއްޔާގެ އަރިހަށް އިންޓެލިޖެންސް ރިޕޯޓު ގެންނާކަށް ލާޒިމެއް ނުކުރެ އެވެ. އެހެންކަމުން އެއީ ރައީސުލްޖުމްހޫރިއްޔާ ބޭނުންފުޅު ވެއްޖެ ހިނދެއްގައި ގެންނަ ރިޕޯޓެކެވެ. ނަމަވެސް އެ ރިޕޯޓަކީ ހަފްތާއަކު އެއްފަހަރު ރައީސްގެ މޭޒުކޮޅަށް އަންނަ ރިޕޯޓެކެވެ.\n"މީގައި ނެތް ވަކި ފުލުހަކަށް އިނގިލި ދިއްކުރެވޭކަށް. މި ދައްކަނީ ވަރަށް އާދައިގެ ދެ ފުލުހެއްގެ ވާހަކަ. މި ދެ ފުލުހުންނަށް އޯޑަރު ދިނީ އަދީބު ކަމަށްވާ ނަމަ އެ ދެ ފުލުހުން އަދީބާއި ހަމައަށް ދާނެ ގޮތެއް އޮންނާނެ. ކޮންމެ ވެސް އިސްވެރިއެއް ތުރޫވެގެން ދޯ ދާނީ. އެއީ ކޮންމެ ބޭފުޅަކަށް ވިއަސް. އެހެން ވީމަ ހަމައެކަނި ދެ ފުލުހުންގެ ފަހަތުން ނޫން ކަންނޭނގެ ދުވަންވީ މިކަހަލަ ބޮޑެތި ކޭސްތަކުގައި. މުޅި މުއައްސަސާ އެބަ ޖެހޭ ރީސްޓޯ ކުރަން. އޭރުން އަޅުގަނޑު ގަބޫލު ކުރާ ގޮތުގައި މިކަމަށް ހައްލެއް ލިބޭނީ،" ނަން ހާމަ ކުރަން ބޭނުން ނުވާ ފުލުހުންގެ އޮފިސަރަކު ސީއެންއެމްއަށް ވިދާޅުވި އެވެ.\nރިލްވާން ގެއްލުވާލުމުގައި ފުލުހުންގެ މުއައްސަސާއިން ވެސް ބޮޑު ރޯލެއް ކުޅެދީފައިވާ ކަމަށް ބެލެވިދާނެ އެވެ. އަދި މި ދެންނެވި ތާރީހުތަކުގައި ހިނގާފައިވާ ކަންކަމަށް ބަލާއިރު މިއީ އަހުމަދު އަދީބުގެ އަތެއް އޮވެގެން ފުލުހުންގެ ތެރެއިން ބައެއްގެ އެހީތެރިކަމާއި މަދަދު ލިބިގެން ހިންގި ކަމެއް ކަމަށް ބެލުމުގެ ފުރުސަތު ވެސް ވަނީ ހުޅުވިފަ އެވެ.\n"އަހުމަދު އަދީބަކީ މުޅި ފުލުހުންގެ ހުރިހާ ވިންގަކަށް އަތްފޯރުވާ މީހެއް ނޫން. ފުލުހުންގެ ތެރޭގައި އޭނާގެ ނުފޫޒު އޮވޭ. އެކަން އެބަ އިނގޭތާ ތަހުގީގުތަކުންނާއި އަނެއްކާ މި މައްސަލައިން ވެސް. އެކަމަކު އޭނާގެ ނުފޫޒު ނުވަތަ ކޮންޓްރޯލް އޮންނާނެ ވަކިވަކި ފުލުހުންނަށް. ފުލުހުންގެ ކޮންމެ ގުނަވަނެއްގެ ވެސް ވަކިވަކި ފުލުހުންތަކެއް އުޅޭނެ. އެހެންވީމަ އޭރުގެ ހޯމް މިނިސްޓަރަށް ވެސް އަދި އިންޓެލިޖެންސްގެ ވެރިންނަށް ވެސް މިކަންކަން ނޭނގި ދާނެ،" އިތުރު ފުލުސް އޮފިސަރަކު ވިދާޅުވި އެވެ.\nމި ހުރިހާ ކަމެއް މިގޮތަށް ހުރުމުން މިއީ ހަމައެކަނި ދެ ފުލުހަކު ވެގެން ކުރެވިދާނެ ކަމަކާއި މެދު ޝައްކު އުފެެދެ އެވެ. އެ ދެ ފުލުހުންނަކީ އަމަލީ ގޮތުުން މިކަމުގައި އުޅުނު ދެ ފުލުހުން ކަމަށް ވެދާނެ އެވެ. ނަމަވެސް ދެން ތިއްބެވި ފުލުހުން ކޮބައިތޯ އެވެ.\nއެހެންކަމުން ރިލްވާން މަރާލި މައްސަލާގައި އާދައިގެ ދެ ފުލުހުންނާ ހިސާބު މި މައްސަލަ ނިންމާލުމަކީ އިންސާފަކަށް ނުވާނެ އެވެ.\nއަދީބުގެ ޝަރީއަތް ރިލްވާން ފުލުހުން


Anhenakah Takai Badhaluvun, Miee Rajje Noon Ehen Gaumeh Gai Vahaakameh Baa? - Vaguthu\nއަންހެނަކަށްޓަކައި ބަދަލުވުން، މިއީ ރާއްޖެނޫން ޤައުމެއްގައި ވާކަމެއްބާ؟\nލޯބި ހުށައެޅުމުގައި ދިވެހިން ތަންކޮޅެއް ފަހަތުގައި ތިއްބަސް، ލޯބިވުމުގައި ދިވެހިން ތިބީ ނިކަން ފައްކާވެފައެވެ. މި ވާހަކަ ބުނުމުން ބައެއްމީހުން ގަޔަށް ބޮލަށް އަރާނެކަންވެސް އެނގެއެވެ. އެހެންނަމަވެސް، އަނގަ ކަހާ މީހަކަށް ވާހައެއް ނުދައްކާ މާކަ ގިނަ ދުވަހު ނުހުރެވޭނެތާއެވެ.\nގެންގުޅުނު ރެލީ ބައިސިކަލު ދޮވެ، ސާފުކޮށް، ފޮހެ ތެޔޮލާ އޮފުކުރި ޒަމާން މާޒީވެ ހިނގައްޖެއެވެ. މިއަދު ތެޔޮލަނީ ޖީއެންގައެވެ. އަތުގައި ޖީއެން އެއް ނެތްނަމަ ރަޙްމަތްތެރިއެއްގެ ފައިމައްޗަށް ވެއްޓިގެންވެސް އެހޯދޭތޯ ބަލާނެއެވެ. މިދައްކަނީ ބިޓު ހިއްލަންދާއިރު ކަންތައްވާ ގޮތުގެ ވާހަކައެވެ. އަދި އެހެންވާހަކަ އެއް އެބަ އޮތެވެ. ބިޓެއް ސެޓުކުރަން ބައެއް ދިވެހިން އުޅުމަށް ގެންނަ ބަދަލުގެ ވާހަކައެވެ. ޚާއްސަކޮށް ޒުވާނުން ފިރިހެން ކުދިންނެވެ.\nމަގުމަތިންދަމުން އެއްލާ ކަޅިއަކުން އަންހެން ކުއްޖަކާ ހަތަރު ކަޅި ހަމަކުރެވިއްޖެނަމަ އެކީ ހިތެވެ. އެވީ ދީވާނާއެވެ. މީހާރު އެހުރީ އެމީހަކު ނުލިބިއްޖެނަމަ ބުލީޗް ބޯ ހިސާބުގައެވެ. އެކަމަކު ފުރަތަމަ "ޓުރައި" އެއްކޮށްލަމާ ހިނގާށޭ ހިތަށް އަރާ ބޯން ގަތް ބުލީޗް ފުޅިން ހުދުގަމީސް ދޮވެ ފުރަތަމަ ޖައްސާނީ ހިތްކީ ކުއްޖާގެ ބެސްޓް ފުރެންޑްގެ ހިތް ދަމައިގަނެވޭތޯއެވެ. އެހެންޏާ، އެމަންޖެގެ އެންމެ އަރިސް މީހަކީ ބެސްޓް ފުރެންޑް ތާއެވެ. ބެސްޓް ފުރެންޑް ކައިރިން އަހާ އޮޅުން ފިލުވަނީ މަންޖެގެ ވާހަކަ ތަކެވެ. މަންޖެއަށް އެންމެ ކަމުދާ ސެންޓާ، ގަމީހާ، އެންމެ ކުޑަމިނުން ފައިވާނާ ބެހޭ މައުލޫމާތުވެސް ހޯދައެވެ. މަންޖެއަށް ކަމުދާ އަތަރާ، ކާނާއާ އެންމެ މީރީ ރަސީލީ ސުޕާރީތޯވެސް އަހާ އޮޅުންފިލުވައެވެ.\nދެން ފެށެނީ ކޮޅިގަނޑެވެ. މަންޖެގެ "ޕާރފެކްޓް ޑުރީމް ބޯއީ" އަށް ވާން މަސައްކަތް ކުރާ ކޮޅިގަނޑެވެ. ކުރިން ކައި އުޅުނު ތަކެތީގެ މަތިން ހަދާން ނައްތާލާ އެފެށީ ޑައިޓެވެ. މެންދުރު 12 އަށް ހިއްލާލާ މީހާ މިހާރު ހައެއް ޖަހާއިރު އޮންނަނީ ޖިމްގައި އަޅާފައެވެ. ކޮންމެއަކަސް ވަރަށް ގިނަ މަސައްކަތްކޮށް މަންޖެގެ ކުރިމަށްޗަށް އެރެވޭހާ ކޮންފިޑެންޓް އެއްކުރެއެވެ. ދަނީ ބެސްޓް ފުރެންޑް ބުނި ގަމީހާ ފަޓުލޫނު ލައިގެނެވެ. ގަމީހުގައި ގޮށް އަޅުވާފައި ހުރީވެސް މަންޖެއަށް ރީތި ގޮތަކަށެވެ.\nމަންޖެގެ "ލައިފް"އަށް "އިންޓްރޯ"ވެ "ވައިފް" އަށް ހެދުމުގެ މަސައްކަތް ކުރަނީ މި ހިސާބުންނެވެ. އަސްތާ ފުރަތަމަ ނަޒަރުން މަންޖެގެ ހިތް އެކަތިލީއެވެ. ފެންނަން އެހެރީ މަންޖެގެ ޑުރީމް ބޯއީއެވެ. މަދުވަނީ އަހެއްގައި އަންނަ ތަންކޮޅު އެކަންޏެވެ. ފުރަތަމަ "މުލާގާތަށް" މާގިނަ ދުވަހެއް ނުވެ މިދެމީހުން ޑޭޓް ކުރަން ފަށައެވެ. ޑޭޓްތަކަށް ގޮސް ކާއެއްޗެހިވެސް ހަމަ "ސޭމް" އެވެ. މަންޖެގެ ހިތް އުފަލުން ފޮޅެނީ ދެމީހުންގެ "ޓޭސްޓާއި ޗޮއިސް" އެއްގޮތް ކަމަށް ހީކޮށެވެ.\nދުވަސްކޮޅަކު އެކުގައި އުޅުމަށްފަހު ކައިވެންޔަކާ ހަމައަށްދެއެވެ. މިއީ މައްސަލަ ފެށޭ ހިސާބެވެ. މަންޖެގެ "ބޫ"، ގުގުރި ދަމާކަން އެގުނީވެސް މިހިސާބުންނެވެ. ޑޭޓްތަކަށް ގޮސް މަންޖެގެ ޓޭސްޓް ކަމުދިޔަސް، ގޭގައި ކޮންމެ ދުވަހަކު އެންމެ ނުބައި އެއްޗެހި ކާން ލިބެންޏާ އެވާހަކަ މަންޖެ ގާތު ނުބުނެ ނުހުރެވޭނެ ތާއެވެ. ހައެއް ޖަހާއިރު ޖިމްއަށް ގޮސް ބޮޑީ ފިޓްކޮށް ބެހެއްޓިޔަސް އަބަދަކު އެގޮތަކަށްވެސް ނޫޅެވޭނެތާއެވެ. ފިރިހެންމީހާގެ މިޒާޖާއި އުޅުމަށްއައި ބަދަލުތަކުން، ދެމީހުންގެ ޒުވާބުތަށް އިތުރުވެއެވެ. ދެން އިސް ކުރެވެނީ އަތެވެ. އެމަންޖެއަކަށް ޓަކައި ބަދަލުވި ސޮރު މިއަދު އެމަންޖެއަށް އަނިޔާކުރެއެވެ. އަނިޔާއަށް ކެތްނުވުމުން މަންޖެ ނިންމަނީ ބޮޑު ނިންމުމެކެވެ. އެކުގައި ދިރި ނޫޅެވޭނެ ކަމުގެ ނިންމުމެވެ.\nދިވެހި މުޖުތަމައުގައި ވަރީގެ ނިސްބަތް އިންތިހާ އިތުރެވެ. ނަމަވެސް ވަރި ގިނަ ވުމަށް މެދުވެރިވާ ސަބަބާމެދު ވިސްނާލިން ހެއްޔެވެ. އަންހެނަކަށްޓަކައި ފިރިހެނަކު ބަދަލުވުން މިއީ ސަބަބެއް ކަމުގައި ދެކެން ހެއްޔެވެ؟ މިކަމާމެދު ތަންކޮޅެއް ފުންކޮށް ވިސްނާލަމާ ހިންގަވާށެވެ.\nކުޑަކުޑަ އިހުމާލަކުން، ދާއިމީ ހިތާމައަކަށް\nމާޗް 1, 2018 16:05\nމީ ޖީއެން މީހުން ފައިސާ ދީގެން ހަދާފަ އޮތް އިސްތިހާރެއްނު!\nމާޗް 1, 2018 16:52\nމާޗް 1, 2018 16:55\nހޫމްމް ތީ އަސްލުވެސް ހަމަ ވާގޮތް\nމާޗް 1, 2018 16:58\nވަގުތު ނޫހުން މިއޮތީ ތޮއްޔިބު ޝަހީމް އާ ބެހިލާފަ.\nމާޗް 1, 2018 17:11\nހީހީ ހަލާކު ތިހަމަ ރަނގަޅަށް ތިބުނީ\nމާޗް 1, 2018 17:36\nމާޗް 1, 2018 17:38\nފޮޓޯއަކާއި ނުގުޅޭ ލިޔުމެއް.\nމާޗް 1, 2018 23:06\nހުރިހާ އަންހެނުންނެއް ތިޔަ ހެން ދައްކާހާ ދަޔަކަށް ނުހެއްލޭނެ\nމާޗް 2, 2018 02:53\nމިހާރުގެ ކުދިން ޒަމާނާ އެއްގޮތަށް ބައްޓަން ކުރީ ހަމަ އެކުދިންގެ މައިން ބަފައިން ނުވތަ ބަލަދުވެރިންކަން ޔަގީން. ދަރިން ނަކީ ﷲ ތަޢާލާ އަހަރުމެންނާ ހަވާލުކުރައްވާފައިވާ ވަރަށް ބޮޑު އަމާނާތެއް. އެ އަމާނާތަށް ޚިޔާނާތްތެރި ވުމަށްވުރެ ވަކި ނުބައިކަމެއް ވާނެތޯ. އެ ނަފްސުގެ ސަބަބުން ހަލާކުވެގެންދާ އެންމެންގެ ފާފައިގެ ޙިއްސާ އެމީހަކަށް ލިބިގެންދާނެ. ހެޔޮ ޢަމަލެއްގެ ޙިއްސާ ލިބޭފަދައިން ނުބައި އަމަލުގެ ހިއްސާވެސް ލިބިގެންދާނެ. ﷲ އަށާ އާޚިރަތަށް ބިރުވެތިވާ ބަޔަކުކަމުގައި އަޅަމެން ލައްވާނދޭވެ. އާމީން..\nމާޗް 4, 2018 20:52\nއަންހެނަކަށް ޓަކައި ބަދަލް ވަނީ އަންހެނުން އެންގިގެން އުޅޭ މީހުން.......


ކުޑަކުދިންގެ ވާހަކަ 5: ﷲގެ ބައްލަވާވޮޑިގަތުން – DhiSalafiyyah\nޤުރުއާން މުދައްރިސާއެކު ކުދިން މިސްކިތުގައި ޤުރުއާން ކިޔަވަނީ…….. ކުޑަވަޤުތުކޮޅަކަށްފަހު މިއަދުގެ ކުލާސްވެސް ނިންމާލަމުން….\nމުދައްރިސް: މިހާ ހިސާބުން އެއްވެސް ކުއްޖަކު ސުވާލެއް އެބައޮތްތަ؟\nއަޙްމަދު: އަޅުގަނޑު އެބައޮތް ސުވާލެއް!\nމުދައްރިސް: އަޙުމަދުގެ ސުވާލަކީ ކޮބާ؟\nއަޙްމަދު: މުދައްރިސް، ކީއްވެގެންތޯ އަޅުގަނޑުމެންގެ އަޚު ޢަބްދުﷲއަށް އެހާ ލޯބިކުރަނީ؟\nމުދައްރިސް: އެއީ ޢަބްދުﷲ މާ އަވަހަށް ﷲ ގެ ސިފަފުޅުތަކުގެ މާނަ ދެނެގަންނާތީވެ.\nއަޙްމަދު: އެއީ ކިހިނެއް؟\nމުދައްރިސް: މާދަމާ ތިކުދިންނަށް ތިކަން ޢަމަލީ ގޮތުން ދައްކައިދޭނަން އިންޝާ ﷲ! މިހާރު މިއަދުގެ ގަޑި މި ނިމުނީ.\nޖެހިގެން އައިދުވަހު މުދައްރިސް ވަޑައިގަތީ އާފަލު ވަށިގަނޑެއް ހިފައިގެންނެވެ.\nމުދައްރިސް: ކޮންމެ ކުއްޖަކުވެސް އެއްއާފަލު ނެގުމަށްފަހު އެއްވެސް މީހަކަށް ނުފެންނަ ތަނެއްގައި ހުރެގެން ކާލާށެވެ.\nކޮންމެ ކުއްޖަކުވެސް އާފަލެއް ނެގުމަށްޓަކައި އަވަސްވެގަތެވެ. ނަމަވެސް މުދައްރިސް ގޮވައިލަންދެން ޢަބްދުﷲ މަޑުކޮށްގެން ހުއްޓެވެ. ދެން މުދައްރިސް ވަށިގަނޑުން އާފަލެއް ނަންގަވާފައި ޢަބްދުﷲ އަށް ދެއްވިއެވެ.\nއެއްގަޑިއިރު ފަހުން ހުރިހާ ކުދިންވެސް އެނބުރި އަތުވެއްޖެއެވެ.\nމުދައްރިސް: މިހާ ހިސާބުން ހުރިހާކުދިންވެސް އެކުއްޖަކު އާފަލު ކެއީ ކޮންތަނެއްގައި ހުރެގެންކަން މުދައްރިސަށް ބުނެދޭށެ!\nއަޙުމަދު: އަޅުގަނޑު ދިޔައީ އެއްވެސް މީހަކަށް ނުފެންނަ ހިސާބަށް ސަހަރާ ތެރެއަށް.\nސާމިރު: އަޅުގަނޑު ކެއީ ގޭގެ ފުރާޅުމައްޗަށް އަރައި އޮވެގެން އެތަނުގަ އެއްވެސް މީހަކު ނެތް.\nޚާލިދު: އަޅުގަނޑު ބަގީޗާގައި ފިލައި ހުރެގެން ކެއީ.\nމުދައްރިސް: ޢަބްދުﷲ ކޮންތާކު ހުރެގެންތަ އާފަލު ކެއީ؟\nޢަބްދުﷲ: މިއޮތީ އަޅުގަނޑުގެ އާފަލު. އަޅުގަނޑު އާފަލެއް ނުކަން. އަޅުގަނޑު އެތަނަކަށް ދިއުމުން އެއްވެސް މީހަކަށް ނުފެންނަ ފަދަ ތަނެއް އަޅުގަނޑަކަށް ނުފެނުނު، ކޮންމެ ތަނަކަށް ދިޔަކަމުގައިވިޔަސް ﷲ އަޅުގަނޑަށް ބައްލަވާވޮޑިގެންވާނެ.\nމުދައްރިސް: ﷲ ކޮއިފުޅަށް ބަރަކާތް ލައްވާށި. ހަޤީޤަތުގަވެސް އަހަރުމެން ކޮންމެ ތަނެއްގައިވީ ކަމުގައިވިޔަސް ﷲ އަޅުގަނޑުމެންނަށް ބައްލަވާވޮޑިގެންވޭ، އެކަލާނގެއީ ހުރިހާ ކަމެއް މޮޅަށްދެނެވޮޑިގެންވާ އިލާހެވެ. ﷲ އަށް ސިއްރުން އަޅުގަނޑުމެނަށް އެއްވެސްކަމެއް ނުކުރެވޭނެ. ﷲ ޤުރުއާނުގެ އެތައް އާޔަތެއްގައި މިފަދައިން ވަޙީކުރައްވާފައިވެއެވެ. ” وَاللَّهُ بَصِيرٌ بِمَا يَعْمَلُونَ” މާނައަކީ: “އަދި اللَّه އީ، އެބައިމީހުން ކުރާ ކަންތައް މޮޅަށް ބައްލަވާވޮޑިގެންވާ ރަސްކަލާނގެއެވެ.” އަޙުމަދަށް މިހާރު ވިސްނިއްޖެދޯ؟\nއަޙްމަދު: ލައްބަ! ﷲ މުދައްރިސަށް ހެޔޮޖަޒާ ދެއްވާށި، އަދި އަޅުގަނޑުމެން ހުރިހާކުދިންނަށްވެސް ﷲ ގެ އިސްމުފުޅުތަކާއި ޞިފަފުޅުތައް ރަނގަޅަށް އެނގި އެއާއި އެއްގޮތަކަށް ޢަމަލުކުރާ ބައެއް ކަމުގައި ލައްވާށި……… އާމީން


މާޔަންގެ ކަންބޮޑުވުންތައް މަޖްލީހުން ބަލަން ނަޝީދު އެދިވަޑައިގެންފި މާޔަންގެ ކަންބޮޑުވުންތައް މަޖްލީހުން ބަލަން ނަޝީދު އެދިވަޑައިގެންފި\nމާޔަންގެ ކަންބޮޑުވުންތައް މަޖްލީހުން ބަލަން ނަޝީދު އެދިވަޑައިގެންފި\nއޭއެފްސީގެ އިންތިޚާބްގައި ވާދަކުރި އެފްއޭއެމް މަރިޔަމް މާޔަންގެ ކަންބޮޑުވުންތަކާއިގުޅޭ މައްސަލައެއް ބަލަން ރައްޔިތުންގެ މަޖްލީހުންގެ ރައީސް މުހައްމަދު ނަޝީދު އެދިވަޑައިގަންނަވައިފިއެވ. ރައްޔިތުންގެ މަޖްލީހުގެ ރައީސް މުހައްމަދު ނަޝީދު މާޔަންގެ ކަންބޮވުންތާކާގުޅޭ މައްސަލަ ބަލަން އެދިވަޑައިގަންނަވާފައިވަނީ މިއަދު ރައްޔިތުންގެ މަޖްލިސް ފައްޓަވަމުން ދެއްކެވި ފާހަކަފުޅުގައެވެ. މާޔަންވަނީ 2019ވަނަ އަހަރު އޭޝިއަން ފުޓްބޯޅަ ކޮންފެޑެރޭޝަން (އޭއެފްސީ)ގެ އެގްޒެކެޓިވް ކޮމިޓީގެ މެންބަރުކަމަށް އެފްއޭއެމްގެ ފަރާތުން ކުރިމަތިލިއެވެ. އޭއެފްސީގެ އެގްޒެކެޓިވް ކޮމިޓީގެ ސައުތު ޒޯންގެ ގޮނޑިއަށް މާޔަންއާއެކު ވާދަކުރީ ބަންގްލަދޭޝްގެ މަހްފޫޒާ އަހުތަރު ކިރަންއެވެ. މިގޮޑި މަހްފޫޒާ އަހުތަރު ކާމިޔާބުކުރައްވާފައިވަނީ އޮލިމްޕިކް ކައުންސިލް އޮފް އޭޝިއާގެ ރައީސް ކުވޭތުގެ އަހުމަދު އަލް-ސަބާހް ވަކި ކެންޑިޑޭޓެއް ހޮވުމަށް މިއިންތިހާބްގައި ނުފޫޒު ފޯރުވާފައިވާކަމަށް ބުނެ މާޔަން ވަނީ ސީއޭއެސްއަށް މައްސަލައެއްވެސް ހުށައަޅާފައެވެ. މިމައްސަލަ މާޔަންއާއި އެއްކޮޅަށް ނިމިފައިވާއިރު، މާޔަންވަނީ އޭއެފްސީގެ މެންބަރުކަމަށް ވަކި ކެންޑިޑޭޓެއް ހޮވުމަށް ބާރުގަދަ ފަރާތްތަކުން އެ އިންތިހާބަށް ނުފޫޒް ފޯރުވައި ޖިންސީ ތަފާތު ކުރުން ގެންގުޅުމުގެ އިތުރުން އަންހެނުންނަށް ކުރިމަތިލެވޭ މަގާމުތައް މަދުކުރިކަމަށް ބުނެފައެވެ. އަދި މިއިންތިހާބުގައި މާޔަންގެ ނަން އަނބުރާ ނެގުމަށް ބަޔަކު ނުފޫޒް ފޯރުވަން މަސައްކަތް ކުރިކަމަށްވެސް މާޔަން ތުހުމަތުކޮށްފައިވެއެވެ.\nކޯޓު އޮފް އާބިޓްރޭޝަން ފޯ ސްޕޯޓްސްއަށް މާޔަންއާއި އެއްކޮޅަށް މައްސަލަ ނިންމާ ނެރުނު ބަޔާންގައި ބުނެފައިވަނީ މާޔަންގެ ތުހުމަތުތައް ޓްރައިބިއުނަލަށް ސާބިތުވި ނަމަވެސް އިންތިހާބުގެ ނަތީޖާތައް ބާތިލް ކުރުމުގެ ބާރު ސީއޭއެސްއަށް ނެތް ކަމަށް ބުނެފައެވެ. އަދި އިންތިހާބެއް ބާތިލްކޮށް އަލުން އިންތިހާބު ބޭއްވުމަކީ އޭއެފްސީއަށް އޮތް ބާރެއް ކަމަށް ވެސް ޓްރައިބިއުނަލުން ވަނީ ފާހަގަކޮށްފައެވެ. އަދި މީގެ އިތުރުން މާޔަންގެ ޝަކުވާތައް އޭއެފްސީއިން ބަލައި ވަކި ގޮތެއް ނިންމާފައި ނުވާތީ އިންސާފަށް ހުރަސް އެޅިފައިވާކަމަށެވެ. އަދި ނަން ނެގުމަށް މާޔަންއަށް ބަޔަކު ނުފޫޒު ފޯރުވި ކަމަށް ބުނާ މައްސަލައިގައި ސީއޭއެސްއިން ވަނީ މާޔަން ދިން ހެކިބަހަކީ ގަބޫލުކުރެވޭ ހެކިބަހެއް ކަމަށާއި، އެ މައްސަލައިގައި އޭއެފްސީއިންވެސް މާޔަންގެ ވާހަކަތަކަށް ދެކޮޅު ހަދާފައިނުވާކަންވެސް ކޯޓު އޮފް އާބިޓްރޭޝަން ފޯ ސްޕޯޓްސްއަށް މާޔަން ހުށައެޅި މައްސަލަ މާޔަންއާއި އެއްކޮޅަށް ނިންމާފައިވާ ބަޔާނުގައި ބުނެފައިވެއެވެ. މި ތުހުމަތުތަކާއި ގުޅިގެން މާޔަން ހުށަހެޅުއްވި މައްސަލަ ފީފާގެ އެތިކްސް ކޮމިޓީއިން ދަނީ އަދިވެސް ބަލަމުންނެވެ. މާޔަންގެ މިތުހުމަތުތަކާއި ގުޅިގެން ޝެއިޚް އަހުމަދު ވަނީ މީގެ ކުރިންވެސް މި ތުހުމަތުތަކަށް ދެކޮޅު ހަދާ އެއްވެސް ނުފޫޒެއް ބޭނުންކޮށްގެން ވަކި މީހަކަށް ގޮނޑި ހޯދައިދިނުމަށް މަސައްކަތް ކޮށްފައިނުވާކަމަށް ބުނެފައެވެ.\nރައްޔިތުންގެ މަޖްލީހުގެ މިއަދުގެ ޖަލްސާގައި ފައްޓަވަމުން ރައީސް ރަޝީދު ވިދާޅުވީ އޭއެފްސީ އިންތިޚާބުގައި ކަންތައްތައް ހިގައިދިޔަގޮތުން ކަންބޮޑުވާ އެތައްކަމެއް އެބަހުރިކަމަށެވެ. އަދި އޭއެފްސީއަށް މާޔަން ކުރިމަތިލީ އެފްއޭއެމްގެ ފަރާތުންކަމަށާއި ނަމަވެސް އެފްއޭއެމްގެ ފަރާތުން މާޔަންއަށް އެއްބާރުލުމެއް ނުލިބޭކަމަށް ބުނެފައެވެ. އަދި މިމައްސަލަ ހިގައިދިޔަގޮތް ބަލައިދިނުމަށް މަޖްލީހުގެ އިޖްތިމާއީ ކޮމެޓީއިން އެދޭކަމަށް ރައީސް ނަޝީދު ވިދާޅުވެފައިވެއެވެ. އަދި މަޖްލީހުން މިމައްސަލަ ބަލަން ނިންމުމުން މާޔަންވަނީ އެކަމަށް މަރުހަބާ ކިޔާފައެވެ.\nކޯވިޑް-19 : ޤަވާއިދާ ޚިލާފަށް އުޅޭ ބިދޭސީންނަށް ވެކްސިން ދޭން ފަށައިފި\nބަނގުރާ ގެންގުޅުނު ދެ މީހަކު ހައްޔަރުކޮށްފި


Raajjeygai Coast kiru vikkaathaa 30 aharu furun faahaga kuranee | Mihaaru\nރާއްޖޭގައި ކޯސްޓް ކިރު ވިއްކާތާ 30 އަހަރު ފުރުން ފާހަގަކުރަނީ\n03 ޖުލައި 2019 - 13:293comments\nކޯސްޓު ކިރު ރާއްޖޭގައި ވިއްކާތާ 30 އަހަރު ފުރުން ފާހަގަކުރަން ހާއްސަ ހަރަކާތްތަކެއް ބާއްވާނެ ކަމަށް، މި އުފެއްދުން ރާއްޖެ އަށް އެތެރެކުރާ ބީއެޗްއެމް ޓްރޭޑާސް އިން ބުނެފި އެވެ.\nމި ހަރަކާތްތައް ފެށުމުގެ ގޮތުން ބީއެޗްއެމުން ވަނީ ކޯސްޓުގެ 30 ވަނަ އަހަރީ ދުވަހުގެ ލޯގޯ އިފްތިތާހުކޮށްފަ އެވެ. އެގޮތުން މި ލޯގޯ އިފްތިތާހު ކުރުމަށް އެ ފިހާރަ އިން ވަނީ އިއްޔެ ހަފުލާއެއް ބާއްވައިފަ އެވެ.\nރާއްޖެ އަށް ކޯސްޓު ކިރު ތައާރަފްކުރީ 1989 ވަނަ އަހަރު އެވެ އޭގެ ފަހުން މިއަދާ ހަމައަށް ވެސް ކޯސްޓު ކިރުގެ ސޯލް ޑިސްޓްރިބިއުޓާ އަކީ ބީއެޗްއެމް އެވެ.\nބީއެޗްއެމުން ބުނީ ކޯސްޓު ކިރު އެ ފިހާރައިން ވިއްކާތާ 30 އަހަރު ވި އިރު ވެސް މި ޕްރޮޑަކްޓަކީ އަދިވެސް ދިވެހިންގެ މެދުގައި މަގުބޫލު އެއްޗެއް ކަަމަށެވެ. އަދި މި ޕްރޮޑަކްޓަށް އޮންނަ ޑިމާންޑް ދުވަހެއް ދުވަހަކަށް އިތުރުވަމުން އަންނަ ކަމަށް ވެސް ބީއެޗްއެމުުން ބުންޏެވެ.\nކޯސްޓު ކިރަކީ ހަށިގަނޑަށް ފައިދާ ލިބޭ މާއްދާތަކާ އެކު "ފްރީޒް ލޭންޑް ކެމްޕީނާ" އިން އުފައްދާ ކިރެކެވެ. އެގޮތުން ކޯސްޓު ކިރުގެ އެކި ސައިޒުތަކުގެ ދަޅާއި ޕެކެޓްތައް މިހާރު ލިބެން ހުރެ އެވެ.\nކޯސްޓު ކިރު ރާއްޖެ އަށް އެތެރެކޮށް މާކެޓްކުރާ ބީއެޗްއެމް އަކީ ދުނިޔޭގެ މަޝްހޫރު އެކި ބްރޭންޑުތަކުގެ ޕްރޮޑަކްޓްތައް ރާއްޖެއަށް ތައާރަފުކުރާ ފިހާރަ އެކެވެ. އެގޮތުން "ހޯސެން" "މައިބޭބީ" "ޔޭޔޭ" ފަދަ ބްރޭންޑުތައް ފާހަގަކޮށްލެވެ އެވެ.\nއިތުރު ލިޔުންތައް ބީއެޗްއެމް ޓްރޭޑާސް ކޯސްޓް ކިރު


Muvahzafun negumuge baaru MD inge athun nagan angaifi | Mihaaru\nރައްޔިތުންގެ މަޖިލީހުގެ ސްޓޭޓް އެންޑް އެންޓަޕްރައިސަސް ކޮމިޓީގެ މެންބަރުން އެންޓި-ކޮރަޕްޝަން ކޮމިޝަންގެ ބޭފުޅުންނާ ބައްދަލުކުރެއްވުން\nމުވައްޒަފުން ނެގުމުގެ ބާރު އެމްޑީންގެ އަތުން ނަގަން އަންގައިފި\n01 ޖުލައި 2019 - 13:49 13 comments\nރައްޔިތުންގެ މަޖިލީހުގެ ސްޓޭޓް އެންޑް އެންޓަޕްރައިސަސް ކޮމިޓީއަށް އޭސީސީގެ މެމްބަރުން ހާޒިރުކުރުމުން އެ ކޮމިޝަންގެ ނައިބު ރައީސް މުއައްވިޒް ރަޝީދު ވިދާޅުވީ ކުންފުނިތަކުގެ މަގާމުތަކަށް މީހުން ނެގުމުގެ ބާރު މެނޭޖިން ޑިރެކްޓަރަށް ލިބޭ ގޮތަށް އުސޫލު އޮތް ނަމަ އެކަން ބަދަލު ކުރަން މިހާރު ކުންފުނިތަކަށް އަންގާފައިވާނެ ކަމަށެވެ.\n"މިހާރު ވެސް އެބަހުރި ބައެއް ކުންފުނިތައް މެނޭޖިން ޑިރެކްޓަރު ބޭނުންފުޅުވާ ނަމަ އިއުލާން ކުރުމަކާ ނުލައި މަގާމުތަކަށް މީހުން އައްޔަން ކުރެވިދާނެ. އެއީ ވަރަށް ބޮޑަށް ކޮރަޕްޝަނަށް މަގުފަހިވާ ކަމެއް،" މުއައްވިޒު ވިދާޅުވި އެވެ.\nއޭނާ ވިދާޅުވި ގޮތުގައި އިއުލާން ކުރުމަށް ފަހު މަގާމަށް އެކަށީގެންވާ މީހަކު ނުލިބޭ ނަމަ ކުންފުނީގެ ބޯޑުން މަޝްވަރާކޮށް މީހަކު ނެގޭ ގޮތަށް އުސޫލު އޮތުން ގޯހެއް ނޫނެވެ.\nރައްޔިތުންގެ މަޖިލީހުގެ ސްޓޭޓް އެންޑް އެންޓަޕްރައިސަސް ކޮމިޓީގެ މެންބަރުން އެންޓި-ކޮރަޕްޝަން ކޮމިޝަންގެ ބޭފުޅުންނާ ބައްދަލުކުރެއްވުން-- ފޮޓޯ: މަޖިލިސް\nކުރީގެ ރައީސް އަބްދުﷲ ޔާމީންގެ ސަރުކާރުގައި ސިޔާސީ ބޭނުންތަކަށް ގިނަ އަދަދެއްގެ މުވައްޒަފުން އެކި ކުންފުނިތަކަށް ނެގި މައްސަލަ ވަނީ ފެންމަތިވެފަ އެވެ. އަދި އާ ސަރުކާރުން ވެރިކަމާ ހަވާލުވުމަށް ފަހު ބައެއް ކުންފުނިތަކުން މިހާރު ދަނީ ގިނަ އަދަދެއްގެ މުވައްޒަފުން ވަކިކުރަމުންނެވެ.\nމުއައްވިޒު ވިދާޅުވީ ކުންފުނިތައް ހިންގުމުގައި އެ ކޮމިޝަނުން ކަންބޮޑުވާ މައިގަނޑު ތިން ދާއިރާއަކީ ޕްރޮކިއުމެންޓް ނިޒާމާއި ރެކުރޫޓްމަންޓްގެ އިތުރުން ސްޕޮންސާ ދިނުމުގެ ކަންކަން ކަމަށެވެ.\nއެގޮތުން ހަރުދަނާ ޕްރޮކިއުމެންޓް ނިޒާމެއް ކުންފުނިތަކުގައި ހެދިފައި ނުހުންނަ ކަމަށް އޭނާ ވިދާޅުވި އެވެ. އަދި ބައެއް ކުންފުނިތަކުގައި ރެކްރޫޓްމަންޓް ޕޮލިސީއެއް ނޯންނައިރު މަގާމުތަކަށް މީހުން އައްޔަން ކުރުމުގައި ޝަރުތުތަކެއް ކަނޑައަޅާފައި ނެތް ކަމަށް ވެސް ވިދާޅުވި އެވެ.\n"މަގާމަކަށް އިއުލާން ކުރަންވީމާ ޝަރުތެއް ކަނޑައަޅާފައި އެބަ އިއުލާން ކުރޭ. އޭގެ ސަބަބުން މިވާ ގޮތަކީ ބައެއް މަގާމުތަކުގައި އެކަށީގެންވާ ވަރަށް ވުރެ ގިނައިން މީހުން ތިބުމާއި ދަށް ފަންތީގެ މަގާމުތަކުގައި މަތީ ފަންތީގެ މަގާމުތަކަށް ވުރެ ބޮޑެތި ޝަރުތުތައް ހިމަނާފައި ވެސް ބައެއް ފަހަރު އެބަހުރި އިއުލާން ކޮށްފައި،" މުއައްވިޒް ވިދާޅުވި އެވެ.\nއޭނާ ވިދާޅުވީ ބައެއް ޖަމިއްޔާ ޖަމާއަތްތަކަށް ކުންފުނިތަކުން ސްޕޮންސާޝިޕްގެ ގޮތުގައި ފައިސާ ދޫކުރާއިރު އެ ހަރަދުކޮށްފައިވަނީ ރަނގަޅަށްތޯ ބެލިފައި ނުހުންނަ ކަމަށެވެ.\nކުންފުނިތަކުން ބީލަމާ ގުޅޭ ކަންކަން ކުރުމުގައި އިޖުރާތްތަކާ ހިލާފަށް އަމަލު ކުރުމާއި އިޖުރާތްތައް ހަދާފައި ހުންނަނީ ކޮރަޕްޝަނަށް މަގުފަހިވާ ގޮތަށް ކަމަށް އޭސީސީން ބުނެ އެވެ. އެގޮތުން އާއްމު ބީލަމަށް ހުޅުވާނުލައި މަސައްކަތް ކުރެވޭނެ ގޮތް ހަދައި އެ ގޮތަށް އަމަލުކުރާ ކަމަށް ވެސް އޭސީސީން ވަނީ ކޮމެޓީއަށް މައުލޫމާތު ދީފަ އެވެ.\nވޭތުވެދިޔަ ތިން އަހަރު އެ ކޮމިޝަނަށް ކޮށްފައިވާ މަސައްކަތްތައް އޭސީސީން ވަނީ ކޮމެޓީއާ ހިއްސާކޮށްފަ އެވެ. އެގޮތުން ވޭތުވެދިޔަ ތިން އަހަރު އެކޮމިޝަނަށް 2،705 މައްސަލަ ހުށަހެޅި އިރު އޭގެ ތެރެއިން 516 މައްސަލައަކީ ކޮމިޝަންގެ އިސްނެގުމަށް ބެލި މައްސަލަތައް ކަމަށް އޭސީސީން ބުންޏެވެ. އެއީ އޮޑިޓް ރިޕޯޓްތަކާއި ހަބަރުތަކުން ލިބޭ މައުލޫމާތަށް ބިނާކޮށް ބަލާ މައްސަލަތަކެވެ.\nކޮމިޝަނުން ބެލި މައްސަލަތަކުގެ ތެރެއިން 372 މައްސަލަ ނިސްބަތްވަނީ ދައުލަތުގެ ކުންފުނިތަކަށެވެ.\nފާއިތުވި ތިން އަހަރު 20 މައްސަލައަކާ ގުޅިގެން 280 ދައުވާއެއް ކުރަން ޕީޖީ އޮފީހަށް ފޮނުވި އެވެ. އެއީ ނާޖާއިޒު ފައިދާ ހޯދުމާއި ނާޖާއިޒު ފައިދާ ހޯދައިދިނުމާއި ދައުލަތަށް ލިބުނު ގެއްލުމުގެ ބަދަލު ހޯދުމުގެ ދައުވާތަކެވެ. އެ މައްސަލަތަކުގެ ތެރެއިން 33 މައްސަލައެއް ޕީޖީން އަނބުރާ ފޮނުވާލި އެވެ. އަދި 24 މައްސަލައެއްގައި ޕީޖީ ނިންމާފައިވަނީ ދައުވާ ނުކުރުމަށެވެ.\nމުއައްވިޒު ވިދާޅުވީ އަނބުރާ ފޮނުވާލާ ގިނަ މައްސަލަތަކުގައި ޕީޖީން ދައްކާ ސަބަބު ގަބޫލުނުކުރެވޭ ކަމަށެވެ. އެ ކޮމިޝަނުން ދައުވާކުރަން ފޮނުވަނީ މައްސަލަތައް ތަހުގީގު ކުރުމަށް ފަހު މެމްބަރުން އެ މައްސަލައެއް ދިރާސާ ވެސް ކޮށްފައި ކަމަށް އޭނާ ވިދާޅުވި އެވެ.\nފާހަގަކުރެވޭ އެހެން މައްސަލަތައް\n•\tދުރު ރާސްތާ ޕްލޭނެއް ނެތި ކުންފުނިތަކުން މަސައްކަތް ކުރުން\n•\tކުންފުނިތަކުގެ މެންޑޭޓުން ބޭރުގެ މަސައްކަތްތަކާއި ހަވާލުވެ އެކަންކަން ކުރުން\n•\tމާލީ ގާބިލް ކަމެއް ނެތި، އެކި ގޮތްގޮތަށް ފައިސާ ހޯދައިގެން ޕްރޮޖެކްޓް ހިންގުން\n•\tއެކައުންޓްތަކުން ފައިސާ ޓްރާންސްފާ ކުރުމުގެ ބަދަލުގައި ނަގުދު ފައިސާ ނަގައިގެން ބޭނުން ކުރުން\n•\tކުންފުނީގެ ނެތް ފައިސާއިން ސީއެސްއާރަށް ހަރަދު ކުރުން\n•\tޑޮލަރު ގަތުމާއި ވިއްކުމުގެ މުއާމަލާތައް މަނިޓަރީ ގަވައިދާ ހިލާފަށް ކުރުން\nއިތުރު ލިޔުންތައް ރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން ކޮރަޕްޝަން ޕަބްލިކް ކުންފުނި


ވަޒީފާއާއި އެކު ސްކޮލަރޝިފްގެ ފުރުސަތު މީރާއިން ހުޅުވާލައިފި\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) އިން ވަނީ އެ އޮތޯރިޓީގައި އެސިސްޓަންޓް އޮފިސަރގެ މަގާމާއެކު 10 ފަރާތަކަށް އޭ.ސީ.ސީ.އޭ ސްކޮލަރޝިޕް ދިނުމަށް އިޢުލާން ކުރައްވާފައެވެ.\nމި ފުރުސަތު ހުޅުވާލައިފައިވަނީ މީރާއަކީ އޭ.ސީ.ސީ.އޭ އެޕްރޫވްޑް ޕްލެޓިނަމް ސްޓޭޓަސް އެމްޕްލޯޔަރަކަށް ވެފައި، އެކައުންޓިންގ ދާއިރާއިން ޕްރޮފެޝަނަލް މުވައްޒަފުންތަކެއް އުފެއްދުމުގެ މަޤުޞަދުގައިކަމަށް މީރާއިން މައުލޫމާތު ދެއްވައެވެ. މީރާގެ "ACCA ސްކޮލަރޝިޕް ސްކީމް" ގެ ދަށުން މި ދާއިރާއަށް ޝައުގުވެރިވާ އަދި މީރާގައި ވަޒީފާ އަދާކުރުމަށް ޝައުގުވެރިވާ 10 (ދިހަ) ފަރާތަކަށް، ރާއްޖޭގައި ތިބެގެން މީރާގައި ވަޒީފާ އަދާކުރަމުން ACCA އަށް ކިޔެވުމުގެ ފުރުސަތު ލިބިގެންދާނެއެވެ. މި ސްކީމަށް ހޮވޭ ފަރާތްތަކުން ކިޔެވުމަށް ހަމަޖެހިފައިވަނީ މާލޭގައި، މީރާއިން ކަނޑައަޅާ ކޮލެޖެއްގައެވެ.\nސްކޮލަރޝިޕާއި އެކު ދެވޭ މި ވަޒީފާ ހުޅުވާލެވިފައިވަނީ މީރާގައި އެސިސްޓަންޓް އޮފިސަރ ލެވެލްގެ މަގާމަށެވެ. އޭލެވެލް2މާއްދާއިން 'ސީ ' ފާސް އަދި އޯލެވެލް 'އިނގިރޭސި' އަދި އެސް.އެސް.ސީ އިމްތިހާނުގެ 'ދިވެހި' މި ދެ މާއްދާއާއެކު5މާއްދާއިން 'ސީ' ފާސްލިބިފައިވާ ފަރާތްތަކުގެ ތެރެއިން އޭ.ސީ.ސީ.އޭ ކިޔެވުމަށް ޝައުގުވެރިވާ ފަރާތްތަކުން 22 ޖޫން 2014 ގެ 1600 ގެ ކުރިން މީރާއަށް އެޕްލިކޭޝަން ފޯމް ހުށަހެޅުމަށް މި އިއުލާނުގައި މީރާއިން ބާޔާންކުރައްވާފައިވެއެވެ.\nމިކަމަށް އެދި ހުށަހަޅާ ފަރާތްތަކުގެ ތެރެއިން ހޮވޭ ފަރާތްތައް ސްކޮލަރޝިޕް ނިންމުމަށްފަހު މީރާގެ މުވައްޒަފުންގެ ގަވާއިދުގައި ކަނޑައަޅައިފައިވާ ގޮތަށް މީރާއަށް ޚިދުމަތްކުރުމުގެ ބޮންޑު ފުރިހަމަކުރުމަށް އިގުރާރުވާން ޖެހޭނެކަމަށް މީރާއިން މައުލޫމާތު ދެއްވައެވެ. މިކަމާ ގުޅޭ އިތުރު މައުލޫމާތު ބޭނުންވާ ފަރާތްތަކުން hr@mira.gov.mv އަށް އީމެއިލް ކުރުމުން ނުވަތަ 1415 އަށް ގުޅުމުން މައުލޫމާތު ލިބިގެންދާނެއެވެ.


Rajjey Ge Covid Haalathu: Aailaa Thakah Anganee Faruvaa Feshi Kamaai Niyaa Vejje Kan! - Vaguthu\nރާއްޖޭގެ ކޮވިޑް ހާލަތު: އާއިލާތަކަށް އަންގަނީ ފަރުވާ ފެށި ކަމާއި ނިޔާ ވެއްޖެކަން!\nރާއްޖޭގައި ކޮވިޑް-19 ފެތުރެން ފެށުމާއި އެކީ ސިއްހީ މާހިރުންނާއި އާއްމުން ގޮވާލަމުން އައީ ބޮޑުވަރު ނުވަނީސް ފިޔަވަޅު އެޅުމަށެވެ. އެއީ ބަލީގެ ނުރައްކާ ރާއްޖެއަށް އޮތްކަން އެނގި، ބަލި ހަލުވި ކަމާއި އެކީ ފެތުރެން ފަށައިފިނަމަ، ފަރުވާ ދެވޭނެ އިންތިޒާމު ރާއްޖޭގައި ނެތްކަން އެނގުމުންނެވެ.\nއޭގެ ދުވަސްކޮޅެއް ފަހުން ބަލި އިތުރުވާން ފެށުމާއި އެކީ ސަރުކާރުން ވަނީ ކޮންމެ ވެސް ވަރަކަށް ފިޔަވަޅުތަކެއް އަޅާފައެވެ. އެހެން ނަމަވެސް އެ ފިޔަވަޅުތަކަށް ނުގުޑާ ބަލި ޖެހޭ މީހުންގެ އަދަދު ދިޔައީ އިތުރުވަމުންނެވެ. އެންމެ ފަހުން ރާއްޖޭއަށް ވަނީ 'އަނދިރި' ދުވަސްތަކެއް ކުރިމަތިވެފައެވެ. ސަރުކާރުގެ ދޯހޮޅި ސިޔާސަތު ސަބަބުން އަތޮޅު ތެރޭގައި ވެސް ބަލީގެ ވޭދަނަތައް ވަނީ އިތުރުވެފައެވެ.\nފަހަކަށް އައިސް ރައްޔިތުން ކަންބޮޑުވެފައިވަނީ މީހުން ފައްސިވާތީ އެއް ނޫނެވެ. ފައްސިވުމުގެ އިތުރުން ބަލީގައި މަރުވާ މީހުންގެ ރޭޓު ވަނީ ބޮޑުތަނުން އިތުރުވެ، ބިރުވެރިކަން އުފެދިފައެވެ. ސިއްހީ މާހިރުން ވަރުބަލިވެ، އެނދުމަތިކުރާނެ ތަނެއް ނެތުމުގެ ބިރު ވަނީ ބޮޑުވެފައެވެ.\nރާއްޖޭގައި މިވަގުތު ވެސް ބަލި ޖެހިގެން 294 މީހަކަށް ހޮސްޕިޓަލްތަކުގައި އެނދުމަތި ކޮށްގެން އަންނަނީ ފަރުވާ ދެމުންނެވެ. އޭގެ ތެރެއިން 20 މީހަކަށް މިވަގުތު ވެސް ފަރުވާ ދެމުން އަންނަނީ އައިސީޔޫގައެވެ. އައިސީޔޫގައި ފަރުވާ ދެމުން އަންނަ މީހުންގެ ތެރެއިން 10 މީހަކަށް ފަރުވާ ދެމުން އަންނަނީ ވެންޓިލޭޓަރުގައެވެ.\nރާއްޖޭގައި ބަލި ޖެހިގެން މަރުވާ މީހުންގެ އަދަދު އިތުރުވާން ފަށާފައިވަނީ މިއަހަރު ފެށުނު ފަހުންނެވެ. އެހެން ކަމުން ގިނަ ބަޔަކު ގަބޫލު ކުރާ ގޮތުގައި މި އަދަދު އިތުރުވެފައިވަނީ އިންޑިއާއިން ފެނުނު ކޮވިޑްގެ ވައްތަރު ރާއްޖޭގައި އުޅޭތީއެވެ. އެއި ސިއްހީ މާހިރުން ގަބޫލު ކުރާ ގޮތުގައި ނުރައްކާތެރި ވައްތަރެކެވެ.\nރާއްޖޭއިން ބަލީގެ އާ ވައްތަރުތައް ފެނުނު ނަމަވެސް، އެއީ ކޮން ވައްތަރެއްތޯ ބެލޭނެ އިންތިޒާމެއް ހަމަ ޖެހިފައެއް ނުވެއެވެ. ދެފަހަރެއްގެ މަތިން ސަރުކާރާއި އެކަމާއި ބެހޭ ގޮތުން ސުވާލު ކުރުމުން ވެސް ބުނެފައިވަނީ ޓެސްޓް ކުރުމަށް ރާއްޖެއިން ބޭރަށް ފޮނުވާފައިވާ ކަމަށެވެ. އޭގެ ފަހުން އެ ޓެސްޓުތަކަށް ވީ ގޮތެއް ނޭނގެއެވެ.\nރާއްޖޭގައި6ސަރަހައްދެއްގައި ކޮވިޑް ބަލީގެ ބަލި މީހުންނަށް އެނދުމަތި ކޮށްގެން ފަރުވާ ދެމުން އެބަ ދެއެވެ. އޭގެ ތެރެއިން އެންމެ ނިިކަމެތި ހާލުގައި ތިބީ ހުޅުމާލޭ ކޮވިޑް ފެސިލިޓީގައި ތިބި މީހުން ކަމަށް މައުލޫމާތު ލިބެއެވެ. މިއީ މިހާތަނަށް އެންމެ ގިނަ ބަލި މީހުންނަށް ފަރުވާ ދެމުން ދަނިކޮށް ނިޔާވެފައިވާ ފެސިލިޓީއެވެ.\nއެތަނުން ފެންނަނީ ބިރުވެރި މަންޒަރެކެވެ.ފުރިފައި އޮތް ފެސިލިޓީގައި ބަލި މީހުންގެ އަދަދު އިންތިހާއަށް އިތުރުވެފައި ވުމުން، އެކަށީގެންވާ ގޮތެއްގައި ފަރުވާ ދޭން ނަރުހުންނަށް ވަނީ ދަތިތައް ކުރިމަތިވެފައެވެ.\n"ނަރުހުން ދެކޮޅަށް ދުވާ މަންޒަރު ފެންނަނީ. މީހުން ގިނަވެ، އެންމެނަށް ފަރުވާ ދިނުމަށް ވަނީ ވަރަށް ބޮޑަށް ދަތިވެފައިކަން ފެންނަ މަންޒަރުތަކުން އެނގޭ." އެތަނުގައި ހުރި މީހަކު "ވަގުތު" އަށް ބުންޏެވެ.\nއޭނާ ބުނި ގޮތުގައި އެތަނުގައި ތިބޭ އުމުރުން ދުވަސްވީ މީހުންގެ ރުއިމުގެ އަޑު ނުކެނޑެއެވެ. އެއީ އެމީހުންގެ ހިތްތަކުގައި ބިރުވެރިކަން އުފެދި، އާއިލާތަކުގެ މީހުންނަށް އެމީހުން ނުފެނި ދުނިޔެއިން ވަކިވެގެން ގޮސްދާނެ ކަމަށް ވިސްނި އެކަމާއި ދެރަވެގެންނެވެ.\nބަލި މީހުންގެ ހާލަތާއި ކުރެވޭ ބޭހުގެ މައުލޫމާތު އާއިލާތަކާއި ހިއްސާ ނުކުރާ ކަމުގެ ޝަކުވާ އަކީ އިވޭ ޝަކުވާއެެވެ. ޝަކުވާގެ އެންމެ ބޮޑު ކަންބޮޑުވުމަކީ އެފަދަ ފަރުވާގެ މައުލޫމާތު ހިއްސާ ނުކޮށް ހަމަ އެކަނި ނިޔާވުމުން އަންގާ މައްސަލައެވެ. މިކަމާއި ގުޅިގެން ގިނަ ބަޔަކު ޝަކުވާ ކުރަމުން އަންނަ ދަނޑިވަޅެއްގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން މިއަދުގެ ބައްދަލުމުގައި ހުޅުމާލޭ ހޮސްޕިޓަލުގެ ޗީފް އެގްޒެކެޓިވް މާރިޔާ ސައީދު ވިދާޅުވީ، ބަލި މީހާގެ އާއިލާތަކަށް އެމީހާގެ ހާލަތު އަންގަން އެބޭފުޅުން ވެސް ބޭނުންފުޅު ވާ ކަމަށެވެ. އެހެން ނަމަވެސް އެކަން އެގޮތަށް ނުކުރެވޭ ކަމަށް މާރިޔާ ވަނީ ގަބޫލު ކުރައްވާފައެވެ.\nމާރިޔާ ވިދާޅުވި ގޮތުގައި ފެސިލިޓީގައި އެކަނި ބަލި މީހަކު ބާއްވާފައި އޮންނައިރު، އާއިލާތަކުގެ ކަންބޮޑުވުންތައް އޮންނާނެއެވެ. އެހެން ނަމަވެސް މައުލޫމާތު ނުދެވިގެން ދަނީ އެމައުލޫމާތަށްވުރެ ބަލި މީހުންނަށް ދޭން ޖެހޭ ހިދުމަތްތަކަށް މުހިންމު ސަމާލުކަމެއް ދެވިގެންދާތީ ކަމަށް އޭނާ ވިދާޅުވިއެވެ.\n"އެހެން ނަމަވެސް ބަލި މީހުންނަށް އަޅާލާފައި އާއިލާތަކަށް މައުލޫމާތު ފޯރުކޮށްދިނުމަށް ނަގާ ވަގުތާއި އެކަން ކުރަން އެވަގުތު ނުލިބޭތީ ކްލިނިކަލް ފަރުވާ ކުރަން ތިބޭ މީހުންނަށް އެކަން ނުކުރެވިގެން މިހާރު މިދަނީ. އެއްގޮތަކަށް ވެސް ނުދޭކަށް ނޫން" މާރިޔާ ވިދާޅުވިއެވެ.\nއެފަދަ ހާލަތަށް ކަން ގޮސްފައިވާއިރު ވެސް އާއިލީ ބޭފުޅަކަށް ބަލި މީހާގެ ކައިރީގައި ހާލު ކައިރިން ބެލުމަށް ބެހެއްޓޭނެ ގޮތެއް ނެތެވެ. ނުރައްކާތެރި ބައްޔެއް ކަމަށް ބުނެ ދެން ބުނަނީ އެތަނުގައި ޖާގަ ގެއްލޭނީ ކަމަށެވެ.\nބަލި މީހާގެ ހާލަތު އާއިލާތަކަށް އަންގަން ސަރުކާރުން ނުކުޅެދުންތެރިވުމާއި އެކީ ގިނަ ބައެއްގެ ފާޑުކިޔުން ސަރުކާރަސް ވަނީ އަމާޒުވެފައެވެ. އެހެން ަނަމަވެސް އެ ފާޑުކިޔުންތައް ބަލައިގަނެ އެކަންކަން ސަރުކާރުން ރަނގަޅު ކުރަން އުޅޭތޯ އެއީ އުފެދޭ ސުވާލެކެވެ.\nރާއްޖެއިން މިހާތަނަށް 55،924 މީހަކަށް ބަލި ޖެހިފައިވާއިރު، މިވަގުތު ފަރުވާ ދެމުން އަންނަނީ 23،464 މީހަކަށެވެ. މިބަލީގައި ރާއްޖެއިން މިހާތަނަށް 137 މީހަކު ނިޔާވެފައިވާއިރު، މިހާ ގިނަބަޔަކު ނިޔާވަމުން ދަނީ ފަރުވާ ނުވެވިގެން ކަމަށް ގިނަ ބަޔަކު ގަބޫލު ކުރެއެވެ.\nރާއްޖެއިން މިހާތަނަށް 137 މީހަކު ނިޔާވެފައިވާއިރު، އޭގެ ތެރޭގައި ހިމެނެނީ 122 ދިވެހިންނާއި 15 ބިދޭސީންނެވެ. މިމަހުގެ ތެރޭގައި ރާއްޖެއިން މި ބަލި ޖެހިގެން ނިޔާވި މީހުންގެ އަދަދު މިޙާރު ވަނީ 62 އަށް އަރާފައެވެ. މިއަހަރަށް ބަލާނަމަ މަރުގެ އަދަދު ވަނީ 80 އަށް އަރާފައެވެ.\nމެއި 24, 2021 19:01\nކޮންކަހަލަ ފަރުވާ އެއްތޯ، މަރުވާ ފަރުވާ ތޯ.\nމެއި 24, 2021 19:31\nގައުމުގެ ހުރިހާ ތަނެއްގައި ކޮށީގެއިން ގެންގޮސް ކޮށިގަނޑު ޖެހީމާ ވާނީ ތިހެން.\nމެއި 24, 2021 19:32\nމީ ފަތިސްހަނދުވަރުގެ ހެޔޮ ވެރިކަން\nމެއި 24, 2021 19:58\nއުމުރުން ދުވަސްވީމީހުން ކޮވިޑު ޖެހުނަސް އެތަންތަނަށް ނުފޮނުވަންވޫ. ޢެތަނަށް ފޮނިވިޔަސް ފަރުވާނުދެވި އަޅާނުލެވި ނިމިގެން އެދަނޫ. ގޭގައޮތިއްޔާ މާހިތްހަމަޖެހޭނެ. މަރުވާވަގުތު އާއިލީމީހުން ކާރީގަތިބޭނޫ\nމެއި 24, 2021 20:13\nވައްކަމަކަށް ފަހު ވައްކަމެއް، ރައްޔިތުން ދާ އޮހޮރުމުގަ\nމެއި 24, 2021 20:36\nމިހާލަތުގަވެސް ސަރުކާރުގެ އެހީގައި ކިޔަވަމުންދާ އެތައް ނަރުހުންނަކާ އަލަށް ކިޔަވާ ނިމެން ކާރިވެފަ ތިބި މީހުން މުސާރަ ދީފަ ގޭގަ ނުބައިތިއްބާ މަޖުބޫރުކޮށްގެން ނެރުން ވަރަށް މުހިންމު ކީއްވެތޯ މިހާލަތުގަ އެމީހުނަށް މުސާރަ ދީފަ ގޭގަ ބައިތިއްބަންވީ.\nމެއި 24, 2021 21:06\nފެސިލިޓީތަކައް އެއްވެސް ބޭފުޅެއް ނުގެންދެވުން އެދެން މިދުވަސްކޮޅު ސަރުކާރު އޮތީ ފެއިލްވެފަ. ފެސިލިޓީގަ ނެތް ފަރުވާޔައް އެހީތެރި ވެވޭ ވަރައް ނަރުހެއް ޑޮކުޓަރެއް ، ސަރުކާރުގެ ބޭފުޅެއްވެއްޖާ ފައްސިވާ ވަގުތުން ދަރުމަވަންތަޔައް އެ ހެޔޮ އަލާމާތެއް ނުފެނުނަސް.\nގެއިން ކޮވިޑް ފެސިލިޓީއިން ސަހަރާއައް\nމެއި 25, 2021 01:47\nކޮބާތަ ނަސީމުމެން ގެންގުޅޭ ޓާގެޓް އަކީ ކިހާވަރަކައް މީހުން މަ ރާފަތޯ ރަނގަޅައް ތިކަމައް ވިސްނަނީ މިދުވަސްކޮޅު ތިޔަ ފާޑުފާދު އެއްޗިހި ނުބައި ތަންކޮޅެއްވިސްނަބަލަ ނޫނީ އިސްތިއުފާ ދީފަ ހުޅިމާލެ ފެސިލިޓީއައް ދުރުވެ ގިނޑިއެއްގައި ނުކައިނުބޮއި 12 ގަޑި އިރު އިނދެލަބަލަ....\nމެއި 25, 2021 05:23\nތިމާމެންވަރުގެ ބަޔަކުނެތިގެން ކަންކުރެވޭލެއްމޮޅުކަމުގެ ވާހަކަދެއްކި އަނގަތައް މިއަދުކޮބާ؟ މިބަލިމަޑުކަން ފެށުނުހިސާބުން އަޅަންޖެހޭ ހުރިހާ ފިޔަވަޅެއް ރަނގަޅުގޮތުގައި އެޅުނުނަމަ މިޙާލަތަކަށް ނުދިޔައީސް. އަދި ފަރުވާއެއް ދެވެންނެތް ބައްޔެއްކަން އެނގޭއިރު ރައްކާތެރިވުމަށް ފިޔަވަޅު އެޅުމަށްވުރެ ބޮޑަށް އިސްކަންދިނީ ކަންދެއްކުމާއި ތައްޔާރުވެފަތިބިލެއް މޮޅުކަމުގެ ވާހަކަދެއްކުމަށް.\nމެއި 25, 2021 13:17\nތިތާ ތިބި އިންޑިއާ ނަރުހުން ބޭރުކޮށްފަ އެހެން ބަޔަކު ތިތަނަށް ލާބަލަ.. ހެޔޮ ނުވާނެ.. އެއްވެސް ފަރުވާތެރި ކަމެއް ތި މީހުންގެ ނުހުރޭ..\nމެއި 25, 2021 13:40\nފިޔަވަޅެއް އަޅާފިއްޔާ ސަރުކާރުކަމަކުދޭ ފިޔަވަޅެއް ނައަޅާފިއްޔާވެސް ސަރުކާރުކަމަކުނުދޭ އިދި ކޮޅުން މުޒާހަރާކުރީ ސަރުކާރުބުނެގެންތޯ ނިހުރިހާ ކަމެއްކުރީ އިދިކޮޅުން މުޒާހަރާކުރުމުގެ ސަބަބުންނޫންތޯ


REPORT: Dharifulhu kandah vettunu habarah mammage hih falhaigen! | ThePress\nދަރިފުޅު ކަނޑަށް ވެއްޓުނު ހަބަރަށް މަންމަގެ ހިތް ފަޅައިގެން!\n18 October 2021, 18:47\nރަށަށް އެރީ2ގަޑި އިރު ފަތާފައި\nއިބްރާހިމް ލީވާން 22އ\nމޫސުން ގޯސް މިދުވަސްވަރު ކަނޑުމަތީ ހިނގާ ހާދިސާތަކުގެ އަޑު ކޮންމެ ދުވަހަކުހެން އިވެއެވެ. އެހެންނަމަވެސް މިއަދު އިވިގެން ދިޔައީ ކަނޑަށް ވެއްޓި ގެއްލުނު ޒުވާނަކު ފަތާފައި ރަށަށް އެރި ވާހަކައެވެ. ކާށިދޫ ކަނޑަކީ ކިހާ ގަދަ ކަނޑެއްކަން އެ ކަނޑުން ދަތުރުކުރި ކޮންމެ މީހަކަށްވެސް އެނގޭނެއެވެ. އެ ކަނޑުން ނަގާ ބިޔަ ރާޅުތަކުގެ ތެރޭގައި ފަތަން އިނގޭ މީހަކަށް ވެސް ސަލާމަތް ވުމަކީ ފަސޭހަ ކަމެއް ނޫންކަން ގިނަމީހުން ގަބޫލު ކުރާނެއެވެ. ގަދަ އޮޔެވަރާއި ޖެހެމުން ދިޔަ ގަދަ ވަޔާއެކުވެ އުފެދެމުން ދިޔަ ބިޔަ ރާޅުތަކުގެ ދަށުނުވެ، އެ ޒުވާނާގެ ފުރާނަ ސަލާމަތް ކުރަން ކަނޑުމަތީގައި ހޭދަކުރީ ކިހާ ވަގުތެއްކަން އެނގެން ބޭނުންވާ ކިތަންމެ ބަޔަކު ތިބޭނެއެވެ.\nމިއަދު ކާށިދޫ ކަނޑަށް ވެއްޓުނު ޒުވާނަކީ އުމުރުން 22 އަހަރުގެ އިބްރާހިމް ލީވާންއެވެ. މި ހާދިސާގެ މައުލޫމާތު "ދަ ޕްރެސް" އާ ހިއްސާކުރީ އޭނާގެ މަންމަ އާގިސާ އަބްދުﷲ އެވެ.\nއެއްބަނޑު އެއްބަފާ4ފިރިހެން ކުދިންގެ ތެރެއިން ކ. ކާށިދުއަށް އުފަން އުމުރުން 22 އަހަރުގެ އިބްރާހިމް ލީވާން އަކީ3ވަނަ ކުއްޖާއެވެ. ކުޑައިރުންސުރެ މޫދަށް ދިއުމަށް ޝައުގުވެރިކަން ހުންނަ ލީވާން އަށް ޅައުމުރުގައި ފަތަން ދަސްވެފައި ވުމަކީ މިއަދު އޭނާގެ ފުރާނަ ސަލާމަތް ވުމުގެ ނަސީބަކަށް ވިއެވެ. ލީވާންގެ މަންމަ އެއްބަނޑު މީހެއްގެ ސަޕްލައި ދޯންޏެއްގައި ފަޅުވެރިއެއްގެ ގޮތަުގައި އޭނާ މަސައްކަތް ކުރަމުން އަންނަ އިރު މިއަދު ކަނޑަށް އެ ދޯނި ނިކުތީ ރ. އަތޮޅުގައި ހަދަމުން އަންނަ ރިސޯޓަކަށް މުދާ ގެންދިޔުމަށެވެ.\nއާގިސާއަށް އެ ހަބަރު ލިބުނު ވަގުތު\nއާގިސާއަށް އެ ހަބަރު ލިބުނު ގޮތް ހިއްސާކުރަމުން އޭނާ ބުނީ މިއަދު މެންދުރު ނަމާދަށް ވުޟޫކުރަން އުޅެނިކޮށް ފިރިމީހާ ގުޅާފައި ލީވާން އުޅޭ ދޯންޏަށް ކަމެއް ވެގެން އުޅޭ ވާހަކަ ބުނިކަމަށެވެ. އަދި އޭގެ އިރުކޮޅެއް ފަހުން އޭނާގެ ދޮށީދަރި އައިސް އެ ދޯނިން ލީވާން މޫދަށް ވެއްޓި ގެއްލިގެން އުޅޭ ހަބަރު ދިން ކަމަށްވެސް އާގިސާ ކިޔައިދިނެވެ.\n"އެ ވަގުތު ހިތަށްއެރީ ދަރިން ދެއްވާނީ ވެސް ﷲ އޭ، ގެންދަވާނީވެސް އެ ފަރާތުންނޭ. ދެރަގޮތެއް ނުވާނެއޭ"\nލީވާންގެ މަންމަ އާގިސާ އަބްދުﷲ\nއެ ވަގުތުކޮޅު އާގިސާގެ ހިތްފަޅައިގެން ދިޔަ ނަމަވެސް، ދަރިފުޅު ހެޔޮ ހާލުގައި ފެންނާނެ ކަމުގެ އުންމީދު ހިތުގައި އޮތެވެ.\nނަމާދުކޮށް ނިންމާ، ކަނޑަށް ވެއްޓުނު ދަރިފުޅު ސަލާމަތް ކޮށްދެއްވުމަށް އެދި، އޭނާ ދުއާ ކުރިއެވެ. ރޮމުން، ﷲގެ ހަޒްރަތުގައި، ދަރިފުޅުގެ ފުރާނައަށް އެދި އާދޭސް ކުރި ކަމަށާއި އޭގެ މާގިނައިރުތަކެއް ނުވެ މީހަކު އައިސް، ލީވާން ސަލާމަތުން ރަށަށް އެރި ވާހަކަ ބުނީ، އެ ދުއާގެ މަތީގައި އިންދާ ކަމަށްވެސް އާގިސާ ބުންޏެވެ.\nލީވާން ކަނޑަށް ވެއްޓި ވީ ކިހިނެއް؟\nލީވާން ކަނޑަށް ވެއްޓި ދެން ކަންވީ ގޮތް އިތުރަށް ކިޔައިދެމުން އާގިސާ ބުނީ އޭނާ ދޯނިން ވެއްޓުނީ ކާށިދުއާ ތިނެއް ނުވަތަ ހަތަރު މޭލު ބޭރުން، ގާތްގަނޑަކަށް ހެނދުނު 10 ޖެހިއިރުކަމަށެވެ. އަދި ރަށާ ހަމަޔަށް ފޯރިއިރު 12 ޖަހާ ބޮޑުވެދާނެ ކަމަށް ވެސް އާގިސާ ބުންޏެވެ.\nދޯނީގެ ފަހަތުކޮޅަށް ލީވާން ފާހާނާ ކުރަން ދިޔައީ ފަހަރުގައިވެސް ފުރާނަ އަތްމައްޗަށްލައިގެން އެ ހުރިހާ މަސައްކަތެއް ކުރަން ޖެހިދާނެ ކަމަކަށް ނޫނެވެ. ކުއްލިއަކަށް ޖެހި ރާޅެއްގައި ދޯންޏަށް އެރި ގުޑުމާ އެކު ލީވާން ކަނޑަށް ވެއްޓުނީ ކަމަށް އޭނާއާ ހަވާލާދީ އާގިސާ ކިޔައިދިނެވެ.\nކަނޑަށް ވެއްޓުނު ގޮތަށް ފުރަތަމަ ވެސް ދިޔައީ އަޑިއަށް ކަމަށާއި ވަރަށް މަސައްކަތުން މައްޗަށް އެރި އިރު ދޯނި އޮތީ ވަރަށް ދުރަށް ގޮސްފައި ކަމަށް ބުންޏެވެ. އެހިސާބުން ހަޅޭއްލެވި ކަމަށާއި އެހެންނަމަވެސް، އިންޖީނުގެ އަޑާއި ޖަނަރޭޓަރުގެ އަޑުގެ ސަބަބުން އޭނާގެ ހަޅޭކުގެ އަޑު ދޯންޏަށް ނުފޯރާނެކަން އެނގި ކަށިން ހިތްވަރުނެރެ ރަށެއް ފެނޭތޯ އޭނާ މަސައްކަތް ކުރިއެވެ. ވިސްނުންތެރިކަމާ އެކު ދަނޑިވަޅެއް ހޯދައި ރަށާ ދިމާލަށް ފަތައިގަތެވެ. ވަރުބަލިވުމުން ފެންމަތީ އޮންނަން މަސައްކަތް ކުރިއެވެ. އަނެއްކާ ފަތައިގަނެ، ނަތީޖާ އަކަށް ވެގެން ދިޔައީ އޭގެ2ގަޑިއިރު ފަހުން ރަށާ ހިސާބަށް ފޯރުމެވެ. ލީވާން އަށް ރަށަށް އެރުނީ ރަށުގެ ވަލު ފަރާތުންނެވެ.\nރަށަށް އެރުމުން ލީވާން އަށް ވީ ކިހިނެއް؟\n"ފުރަތަމަ ވެސް އަރާ ހެއްދެވި ފަރާތަށް ޝުކުރު އަދާކޮށް، ދެން ވީ ގޮތް ނޭނގުން ކަމަށް ލީވާން ބުނީ"\nވެފައި ހުރި ވަރުބައްޔާއި ކުރިއަށް ދާނެ ހިތްވަރެއް ނެތިވެސް އޭގެ އިރުކޮޅެއްގެ ފަހުން ތެދުވެ، ލޮނު ކޮޅެއް ބޮއެގެން އެއްގަމަށް އަރާ އެތާ ކައިރީގައި ހުރި އާއިލާ މީހެއްގެ ގެޔަށް ދިޔައީ ކަމަށް އޭނާގެ މަންމަ ކިޔައިދިނެވެ. އޭނާގެ ފައިގެ ދެތިން ތަނެއް ހަލާކުވެފައި ވާއިރު އެއީ ރަށުގެ ތޮށިމަތިން އެރުމުގެ ތެރޭގައި ލިބުނު އަނިޔާއެއް ކަމަށް އާގިސާ ބުންޏެވެ.\nމިފަދަ ކަނޑުގަދަ ދުވަސްވަރެއްގައި ކަނޑަށް ވެއްޓި މީހަކު އެފަދަ ގޮތަކަށް ސަލާމަތްވާނެ ކަމަކަށް ގިނަ މީހުން ގަބޫލެއް ނުކުރެއެވެ. ނަމަވެސް މިދަފަ ހާދިސާތަކުގައި ބައެއް މީހުން ސަލާމަތްވެފައި އެބަހުއްޓެވެ. މިދުވަސްވަރަކީ ކަނޑުގަދަ ދުވަސްވަރެއް ކަމަށާއި ދަތުރު ކުރާއިރު ސަމާލުވުމަށް މޫސުމާ ބެހޭ އިދާރާއިން އަންނަނީ ކެނޑި ނޭޅި އިލްތިމާސް ކުރަމުންނެވެ.\nހަބަރު ރިޕޯޓް ކ.ކާށިދޫ ކަނޑުމަތީގެ ހާދިސާ


(14 ޖެނުއަރީ 2020 އާ ގުޅޭ)\n"ކީއްވެ އެއްޗެއް ނުބުނީ؟" އިޝްވާގެ މޫނުން އަސަރެއް ފާޅުނުވާކަން ދާރިއަންއަށް ފާހަގަވީއެވެ.\nފޯނަށް އިޝްވާގެ ނަޒަރު ހުއްޓިފައިވީއިރު އޭނާ އެ ފޯނުގައި ހޭޒަލްގެ އިތުރު ފޮޓޯ ހުރިތޯ ބަލާލިއެވެ. އޭނާ ކުރަނީ ކީއްކުރަން އެނގުނު ހިނދު ދާރިއަން ފުންމައިގެން ކޮޅަށް ތެދުވެއްޖެއެވެ.\n"މުޅި ފޯނު ހާވާކަށްނޫނޭ ދިނީ" ފޯނު ހިފައިގެން ފާޚާނާއާ ދިމާއަށް ދުއްވައިގަތް އިޝްވާގެ ފަހަތުން ދާރިއަން އައެވެ. ފުރާވަރުގެ ދެ ކުދީން ސަކަރާތް ޖެހުމުގައި އުޅުނު ކަހަލައެވެ. ސޯފާގައި ހުރި ކުޑަ ބާލީސްތައް އެކަކުއަނެކަކާ ދިމާއަށް އުކައިގަތެވެ. ފުރުޞަތެއް ހޯދާ ދާރިއަންގެ އަތުގައި ނުޖެހި އެތަނުގައި ހުރި ފާޚާނާއަށް އިޝްވާ ވަދެ ދޮރުލެއްޕިއެވެ. ދޮރުގައި ޖަހާލުމާއެކު އިޝްވާއަށް ދާރިއަން ގޮވާލިއެވެ.\n"މޭޒުމަތީ ހުރި ފައިލްތައް ހާވާލާނަން އިނގޭ، ލޮކަރުގެ ކޯޑު ވެސް އެނގޭ... އޭގަ ހުރި ސިއްރު ޑޮކިއުމެންޓުތައް ބަލާނަން" ދާރިއަން ބިރުދައްކާ ފަދައިން ވާހަކަދެއްކިޔަސް އެއަޑުގައި ސީރިއަސްކަމެއްނެތެވެ.\nދޮރުފަތުގައި ލެނގިލައިގެން ހުރެ ފޯނުން ފެންނަން ހުރި ފޮޓޯތަކަށް އިޝްވާ ރަނގަޅަށް ބެލިއެވެ. އެ ފޮޓޯތަކުގައިވި ހޭޒަލްއަކީ އިޝްވާ ދުށް އަންހެންކުއްޖާއެއްނޫނެވެ. އެ ފޮޓޯތަކުން އިޝްވާ ފެންނަނީ މާބޮޑަށް ވެސް ތަފާތުކޮށެވެ. އުފާވެރިކަމާއި ހިތްހަމަޖެހުން އޭނާގެ ފުށުން ފާޅުވެއެވެ.\n"ހޭޒަލްއާ ބެހޭ ގޮތުން ދާރިއަންއަށް އެއްވެސް އެއްޗެއް ހަމަ ނޭނގެނީތަ؟" އިޝްވާއަށް އަމިއްލަ ނަފްސާ ސުވާލުކޮށްލެވުނެވެ. އެ ވިސްނުމުގައި ހުރެފައި އޭނާ ފޯނަށް ބަލާލަންވީއިރު ފޯނުގެ އިސްކުރީން ތަޅުލެވިއްޖެއެވެ. އެ ހުޅުވާކަށް އިޝްވާއަކަށް ނޭނގެއެވެ.\n"ކޮބާ ފޯނު" ފާޚާނާގެ ދޮރު ހުޅުވާލުމާއެކު ދާރިއަން ބުންޏެވެ. އެއާއެކު އިޝްވާ ފޯނު ދިއްކޮށްލިއެވެ.\n"އެއްޗެއް ފެނުމުގެ ކުރީން ފޯނު ލޮކުވެއްޖެ" އިޝްވާ ބުނެލިއެވެ.\n"ނަސީބެންނު" ދާރިއަން ފޯނު ހިފައިގެން ހިނގައިގަތީ ސޯފާއާ ދިމާއަށެވެ.\nތަޅުންމައްޗަށް އުކާލެވިފައި ހުރި ކުދި ބާލީސްތައް ނަގާފައި އިޝްވާ ވެސް އައިސް އިށީނދެއްޖެއެވެ. އޭނާ ޢާންމުކޮށް އިންނަހެން ގޮނޑިގެ އެއްފަރާތަށްވާ ގޮތަށް ހަމަޖެހިލައި އެއްފައި މައްޗަށް އަނެއްފައި އަރުވާލިއެވެ. ދާރިއަން އޭނާގެ ފޯނާ ކުޅެން އިނެވެ. އިޝްވާގެ ނަޒަރު ހުރީ އޭނާއަށް ހުއްޓިފައެވެ.\n"ޓެލް މީ ދި ޓްރުތް" އިޝްވާ ބުނެލިއެވެ. ދާރިއަން އިސްއުފުލައި ބަލާލިއެވެ. އެމޫނުގައިވީ ސުވާލު އުފެދިފައިވާކަމުގެ އަސަރެވެ. ބުނަންވީ ކީކޭތޯ އަހާކަހަލައެވެ.\n"ތި ފޮޓޯގަވާ އަންހެންކުއްޖާ ބެހޭގޮތުން... ތަންތަންކޮޅުން ކިޔާ ނުދީ ހުރިހާ އެއްޗެއް ކިޔާދީބަލަ، އަހަރެންގެ ޚިޔާލަކަށް އަހާނަމަ އެއްޗެކޭ ބުނަން އެނގޭނީ އަހަންނަށް ވެސް ހުރިހާކަމެއް އެނގިގެން" އިޝްވާ ބުންޏެވެ. އިރުކޮޅަކު އިޝްވާއަށް ނަޒަރު ހުއްޓާލައިގެން ދާރިއަން އިނެވެ. އިޝްވާ ބަލަން އިންގޮތުން އޭނާ ބުނިއެއްޗެއްގެ ސީރިއަސްކަން ދާރިއަން ވިސްނުނެވެ.\n"ޖަޖްނުކުރާމަތިން..." ދާރިއަން ބުނެލިއެވެ.\n"ނޯ ޖަޖިން... ގޯ އޮން... އައި އޭމް ލިސެނިން" އިޝްވާ ޔަގީންކަން ދިނެވެ.\nދާރިއަން ފައިތަޅުވަން ފެށުމުން އޭނާ ހޭޒަލްގެ ވާހަކަ ދައްކަން ޖެހިލުންވެ ހާސްވަނީކަން އިޝްވާ ދެނެގަތެވެ. އެހެންވިޔަސް އޭނާ އެއްޗެކޭ ނުބުންޏެވެ. ދާރިއަން ވާހަކަދައްކަން ފުރުޞަތުދީގެން އިނީއެވެ. ހާސްކަމުގެ ހަރަކާތްތަކަކަށްފަހު ދާރިއަން ވާހަކަދެއްކިއެވެ. ފޮޓޯގަ އިން އަންހެންކުއްޖާއަށް ކިޔަނީ ހޭޒަލްކަން ފުރަތަމަ ވެސް އޭނާ ބުންޏެވެ. އަދި އޭނާއަށް ހޭޒަލް ފެނުނީ ކޮންތާކުންކަން ކިޔާދިނެވެ. ފުރަތަމަ ފެނިލުމުން ވެސް އޭނާއަށް ހޭޒަލް ކަމުދިޔަކަން ބުންޏެވެ. އެހެންވިޔަސް ހޭޒަލް ދުށީ އޭނާއަކީ ރަޙުމަތްތެރިއެއްގެ ގޮތުގައިކަން ދާރިއަން ބުނެލިއިރު އެމޫނުން މާޔޫސްކަން ފާޅުވެއެވެ. ދާރިއަންގެ ކޮންމެ ހަރަކާތަކަށާއި އޭނާ ދައްކާ ވާހަކައަށް އިޝްވާގެ ފުރިހަމަ ސަމާލުކަން ލިބިފައިވިއެވެ. ހޭޒަލްގެ ނަން ކިޔާލާ ކޮންމެ ފަހަރަކު ދާރިއަން ހިނިތުންވެލައެވެ. އެއީ ބޭއިޚްތިޔާރުގައި އޭނާއަށް ކޮށްލެވޭ ހަރަކާތެއްކަހަލައެވެ.\n"ރައްޓެހިކަން އޮތިއްޔާ ގާތްކަން އޮންނާނެ، އިތުބާރު އޮންނާނެ... ދެ ޖިންސުގެ ދެމެދުގައި އޮންނަ ރަޙުމަތްތެރިކަން ލޯތްބަށް ބަދަލުވުމަކީ ވަރަށް ގިނަ ފަހަރަށް ވެފައި ހުރިކަންކަން، ސޯ ވަޓްސް ސްޓޮޕިންގް ޔޫ، އަހަންނަށް ހީވަނީ ދާރިއަންހެން އޭނާއާ މާބޮޑު ގާތްކަމެއް ބާއްވަން ބިރުގަންނަނީ" އިޝްވާ ބުންޏެވެ.\n"އިޓްސް ކޮމްޕްލިކޭޓެޑް" ވަގުތުން ދާރިއަން ބުނެލެވުނެވެ.\n"އަހަރެން މިއިނީ ހުރިހާ ވާހަކައެއް ތެދުބަހުން ކިޔާދޭނެކަމަށް... އެކަމަކު ތިދިނީ މީގެ ކުރީން ވެސް އަހަންނަށް ދާރިއަން ދީފައޮތް ޖަވާބެއް" އިޝްވާގެ ވާހަކަ ހުރި ގޮތުން ހީވަނީ ދާރިއަންއަކީ އޭނާގެ ކައިރިއަށް އައިސް އިން ބަލިމީހެއް ހެންނެވެ.\n"އޭނަ ކައިރީ އަހަރެންގެ ފީލިންގްސްތައް ހާމަކޮށްފިއްޔާ ދެމެދުގައި އޮތް އެކުވެރިކަން ވެސް ނޯންނާނެ" ދާރިއަން ބުންޏެވެ. އެއީ ކީއްވެތޯ އިޝްވާ ސުވާލުކުރިއެވެ.\nއިރުކޮޅަކު ވިސްނަން އިނދެފައި ދާރިއަން ވާހަކަދެއްކީ އިޝްވާއާ ނަޒަރު ސީދާކޮށްލަމުންނެވެ. ހޭޒަލް އުޅެނީ މީހަކާ އިނދެގެންކަން ދާރިއަން ބުންޏެވެ. ހޭޒަލް އޭނާގެ ފިރިމީހާދެކެ ވަރަށް ލޯބިވާކަން ދާރިއަން ބުންޏެވެ. ހޭޒަލްއަށް ފެންނަ ހަމައެކަނި ފިރިހެނަކީ ލިއަމްއޭ ދާރިއަން ބުނެލިއެވެ.\n"އަހަންނަކީ ފިރިހެނެއްކަން ހޭޒަލްއަށް އެނގޭނަމައޭ ހިތަށްއަރާ، އިޝް!... އަހަރެންގެ އަމިއްލަ އެދުން ވަރަށް ބޮޑު، އަހަރެން އޭނާއަށް ބިޒްނަސް އޮފާއެއްކުރީ ވެސް އޭނާއަށް އަހަންނާ ބައްދަލުކުރަން ޖެހޭނެތީ، އެގޮތަށް ވެސް އޭނާ ދުށުމަށް އަހަރެން ބޭނުންވާތީ... އެނގޭ އެއީ މީހެއްގެ އަނތްބެއްކަން، ބައެއްފަހަރު އަހަރެންގެ އަމިއްލަ އިޙްސާސްތަކާމެދު ދެރަވޭ، އަހަރެން ލިއަމް ހުރި މަގާމުގައި ހުރިނަމަ ހިލޭ ފިރިހެނަކާ ބައްދަލުކުރާކަށް ހޭޒަލް ދޫކޮށެއްނުލެވުނީސް، އަހަރެންގެ ހިތް ހުއްޓިދާނެ އޭނާ އަހަރެން ދޫކޮށްލާފައި ހިނގައިދާނެކަމުގެ ޚިޔާލުން އެކަނި... އެކަމަކު ހަޤީޤަތުގަ އަހަންނަށް ހޭޒަލްއާ އެކަނި ބައްދަލުކޮށްލަން ލިބެނީ ލިއަމްގެ ސަބަބުން، އެ ދެމީހުން އެކަކުއަނެކަކަށް ވަރަށް އިތުބާރުކުރޭ... އަހަރެން ހިތަށް އަރާ ކިހިނެއްބާއޭ؟ އަހަންނަށް އެވަރަށް ލޯބިނުވެވެނީތަ؟ އެހެންވެ ކަންނޭނގެ ދޯ ހޭޒަލް ނުލިބިގެން މިއުޅެނީ... އިޝް!... ހޭޒަލް ދުވަހަކުވެސް އޭނާގެ ދިރިއުޅުމުގެ ކަންކަން އަހަންނާ ޚިއްޞާއެއްނުކުރޭ، އެކަމަކު އަހަންނަށް އަބަދުވިސްނެނީ އޭނާ ލިއަމްއާއެކު އުޅޭ އުފާވެރި ދިރިއުޅުމާމެދު، ހޭޒަލް ހިނިތުންވާއިރު ހިތަށް ހަމަޖެހުމާއެކު ވޭން ލިބޭ... ހިތަށް ތަދުވަނީ އޭނާގެ އެ އުފާވެރިކަމުގައި އަހަރެންގެ ޚިއްޞާއެއްނެތްކަން އެނގޭތީ... ގޯޑް އިޒް ނޮޓް ވިލިންގް... މީހެއްގެ އަނތްބަކު ލިބެން އެދި ދުޢާކުރާތީ ކަންނޭނގެ ދުޢާ އިޖާބަނުވަނީ... ސިސް!... ދިސް ވޯލްޑް... އިޓްސް ރިއަލީ އަ ކްރުއެލް ޕްލޭސް... ހެ ހެ ހެ ހެ.... ހޫރުލް ޢީނެއް ޕެރެޑައިސްއިން ލިބޭތޯ ބަލާނީ ދޯ" ދާރިއަންގެ ހިތަށް ލިބުނު ވޭން އޭނާ ހިނިތުންވުމަކާއެކު ކޮށްލި ސަމާސާއިން ފޮރުވާލިއެވެ.\nހޭޒަލްދެކެ ދާރިއަންއަށް ލޯބިވެވިއްޖެކަން ގައިމެވެ. އެކަން އިޝްވާ ޤަބޫލުކުރިއެވެ. އޭނާއަށް ހޭޒަލް އެނގެޔޭ އަދި އެއީ މީހެއްގެ އަނތްބެއްނޫނޭ ބުނަން އިޝްވާ ބޭނުންވިއެވެ. ހޭޒަލްގެ ހާލު އޭނާއަށްވުރެ ބޮޑަށް މިވަގުތު އެނގޭނެ މީހަކުނެތެވެ. ހަމައެއާއެކު ދާރިއަންއަކީ ދުރު މީހެއްނޫނެވެ. ދާރިއަންގެ ހިތުގައިވާ ތެދުވެރި ލޯބީގެ ސާފުކަން އިޝްވާއަށް އެނގެއެވެ. އޭނާއަށް ދަތްތަކަށް ބާރުކޮށްލެވުނެވެ. އަނގައިގާވާ ދޫ ހަރަކާތެއްކޮށްލަފާނެތީއެވެ. އެ ދުލުން ބަހެއް ބުނެވިދާނެތީއެވެ. ބަޔާންކުރަން ދަތި އިޙްސާސެއް އިޝްވާއަށް ކުރެވެމުންދިޔައެވެ. ފުރަތަމަ ފަހަރަށް އޭނާ ހަދާނޭ ގޮތް ހުސްވެއްޖެއެވެ. ދާރިއަންއަށް ހުރިހާ ކަމެއް ކިޔާދީފިނަމަ ހޭޒަލްގެ މައްޗަށް ވެވޭ ބޭއިންސާފަކަށްވާނޭކަން ޔަގީނެވެ. އެ ސިއްރުތަކަކީ ހޭޒަލްގެ ސިއްރުތަކެކެވެ. އޭނާގެ ދިރިއުޅުމާ ގުޅިފައިވީ ކަމެވެ. އެއިންކަމެއް ހާމަކޮށްފިނަމަ، އެހީތެރިކަން ހޯދަން އަންނަ ބަލިމީހުންނަށް ޑަކްޓަރުންގެ މައްޗަށް އޮންނަ އިތުބާރު ގެއްލިދާނެއެވެ.\n"އިޝް... ޔޫ އޯކޭ... ވައި އާ ޔޫ ކްރައިން" ދާރިއަން ކަންބޮޑުވިއެވެ. ސޯފާއިން ތެދުވެގެން އައިސް އިޝްވާގެ ކުރިމަތީ ކުޑަކަކޫ ޖަހާލިއެވެ.\nވިސްނުމުގެ ތެރެއަށް ގެއްލިފައި އިން އިޝްވާއަށް ކޯތާފަތުގައި އަތްޖައްސާލެވުނެވެ. ލޮލުން ކަރުނަ ފައިބިކަން އެނގުނީ ދެނެވެ. އޭނާ ކޯތާފަތް ފުހެލައި ދާރިއަންއަށް ބަލާލިއެވެ. ލުއި ހިނިތުންވުމެއް އޭނާ ބަދަލުކޮށްލިއެވެ. އޯގާތެރިކަމާއެކު ދާރިއަންގެ މޫނުގައި އިޝްވާ ކަނާއަތްތިލަ ޖައްސާލިއެވެ. އޭނާއަށް ހިތާހިތުން ދުޢާ ކުރެވުނެވެ. ހޭޒަލްއާއި ދާރިއަންއަކީ އެކަކުއަނެކަކުގެ މައްޗަށްވާ ހެޔޮކަމެއްކަމުގައިވާނަމަ ﷲގެ ވާގިފުޅާއެކު އެ ދެ ހިތް ގުޅުމަށް މިންވަރުކޮށްދެއްވުމަށެވެ. ﷲއީ ރަހްމާންވަންތަ ރަޙީމްވަންތަ ރަސްކަލާގެއެވެ. ހުރިހާކަމެއް މޮޅަށް ދެނެވޮޑިގެންވާ އިލާހެވެ.\n"ވަޓް..." އިޝްވާ މާގިނައިރު ވަންދެން ބަލަން އިންނަން ފެށުމުން ދާރިއަން ބުނެލިއެވެ.\n"އިންޝާﷲ، ދާރިއަންގެ ހޭޒަލް ވީހާ ވެސް އަވަހަކަށް ލިބުން އަހަރެންގެ ދުޢާއަކީ" އިޝްވާ ބުންޏެވެ. ދާރިއަން ވަގުތުން ހިނިތުންވެލިއެވެ. އޭނާ އިޝްވާގެ ކުރިމަތިން ކޮޅަށް ތެދުވިއެވެ.\n"އައި ޑޫ އާސްކް ފޯ ހާ ފްރޮމް ހިމް... ދި އަލްމައިޓީ" ހިނިއައިސްފައި ހުރެ ދާރިއަން ޝަހާދަތްއިނގިލި މައްޗަށް އުފުލާލިއެވެ.\n"ޔޫ ނޯ ވަޓް ހީ ސެއިޑް.... ސަބްރް މައި ޗައިލްޑް... ސަބްރް..." ދާރިއަންގެ ވާހަކަ އަޑުއަހާފައި އިޝްވާއަށް ތަންކޮޅެއް ބާރަށް ހީނލެވުނެވެ.\n"ހޭޒަލް..." ބަދިގޭ އައިލެންޑް ދޮށުގައި އިން ހޭޒަލްއަށް ރިޒްވާނު ގޮވާލީ އޭނާ މާބޮޑު ފިކުރަކަށް ގެއްލިފައި އިނީމައެވެ.\n"ޔެސް... މަންމަ ދިޔައީތަ؟" ބަދިގޭގައި އުޅެފައި ސާއިރާ ނުކުތްކަމެއް ވެސް ހޭޒަލްއަށް ނޭނގުނެވެ.\n"މަންމަ ފެންވަރަން އެވަނީ... ޒެލް އެކަނި އިނީމަ މިއައީ... ކޮންކަމާ ތި ވިސްނަނީ؟" ރިޒްވާނު ވެސް ހޭޒަލް ކައިރިން ސްޓޫލެއްގައި އިށީނދެއްޖެއެވެ.\n"ޑަކްޓަރަށް ކުރިން ދުވަހު ދިޔައީމަ އެބައޮތް މަސައްކަތެއް ހަވާލުކޮށްފަ" ކުޑަކޮށް ހާސްވެފައި އިނދެ ހޭޒަލް ބުންޏެވެ.\n"ޑަކްޓަރ އިޝްވާ ހޯމްވޯކެއް ދިނީ" ރިޒްވާނު ކުޑަކޮށް ހީނލިއެވެ.\n"އަޅުގަނޑު ވާހަކައެއްބުނަންވެފަ އެބައޮތް" ހޭޒަލް ބުނެލިއެވެ.\n"މަންމަ ނިކުންނަންދެން މަޑުކޮށްލަންވީތަ؟..." ރިޒްވާން އަހާލިއެވެ.\n"ބައްޕައާ..." ހޭޒަލް ބުނެލިއެވެ. ވަގުތުން ރިޒްވާނުގެ ހުރިހާ ސަމާލުކަމެއް ހޭޒަލްއަށް ދީފިއެވެ.\nހޭޒަލް ދެއްކީ އޭނާގެ ދާރިއަންކިޔާ ރަޙުމަތްތެރިއަކު ހުރި ވާހަކައެވެ. އެ ދެމެދުގައި އެއްބަސްވުމެއް އޮތްކަމަށެވެ. ހޭޒަލް މަސައްކަތެއް ކުރަން ފަށާފައި އޮތްކަމާއި އެކަން ހުއްޓާލީ އެއްވެސް އެއްޗެއް ދާރިއަންއަށް އަންގާލުމެއްނެތިކަމަށެވެ. އެކަމުގެ ސަބަބުން ދާރިއަންއަށް ހީކުރެވޭނީ އޭނާއަށް ހޭޒަލް ލަނޑެއް ދިނީކަމުގައިކަމެވެ.\n"ހުސްވަގުތު ފުރުމަށް މަސައްކަތެއް ކުރަންތޯ އިޝްވާއެހި، އާ ރައްޓެހިން ހޯދަން ބުނި... އަޅުގަނޑު އާ ރައްޓެއްސަކު ހޯދާނީ ކިހިނެއް؟.... ކުރީގަ ވެސް މާގިނަ ރައްޓެހިންނެއް އަޅުގަނޑުގެ ނުހުރޭ... ފޯނެއް ވެސް ނެތް" ހޭޒަލް ދައްކަމުން ދިޔަ ވާހަކައިން ރިޒްވާނު ދެނެގަތެވެ.\n"ކުރީގަ ތިބި މަދު ރައްޓެހިންނަކީ ޒެލް އިތުބާރުކުރާ މީހުންތަ؟" ރިޒްވާނު އަހާލުމާއެކު ހޭޒަލް ބޯޖަހާލައިފިއެވެ.\n"އެމީހުން އަދިވެސް ތިބީ ޒެލްގެ ޚަބަރެއް ލިބޭތޯ ކަމަކަށް ވެދާނެ، އެމީހުންނަށް ގުޅާލާ ވާހަކަދައްކައިގެން އެނގޭނީ، ދަރިފުޅު ބުނަން ބޭނުންނުވާ ވާހަކައެއް ދައްކަން ޖެހިއްޖެނަމަ ބުނޭ އެހެންފަހަރަކުން ގުޅާލަނަމޭ... އަސުރުކޮށްލައިގެން ހިނގާ ފިހާރަތައް ބަލާލަން ދާން، ޒެލްއަށް ކަމުދާ ފޯނެއް ފެނޭތޯ" ރިޒްވާނު ބުންޏެވެ.\n"ކޮންމެ ފޯނެއް ވެސް އޯކޭވާނެ" ހޭޒަލް ބުންޏެވެ. އޭނާ ބޭރަށް ނިކުންނަން ބޭނުންނުވަނީކަން ރިޒްވާނަށް އެނގުނެވެ. އެހެންވިޔަސް އޭނާ ބާރު އަޅާލުމުން ހޭޒަލްއަށް ނޫނެކޭ ބުނާކަށް ނުކެރުނެވެ. ކާރުގައިކަން ނިކުންނާނީ އެނގުމުން ހޭޒަލް ހިސާބަކަށް ހަމަޖެހުނެވެ.\nހަވީރުގެ ވަގުތެވެ. ރިޒްވާނާއެކު ހޭޒަލް ގެއަށް ވަންތަން ފެނި ސިޓިންރޫމުގައި އިން ސާއިރާ ހިނިތުންވެލިއެވެ. ކޮންކަހަލަ ފޯނެއްތޯ ގަތީ އޭނާ އަވަހަށް އަހާލިއެވެ. އެހާ އަގުބޮޑު ފޯނެއްނޫނޭ ބުނީމާ ވެސް ރިޒްވާނު މާގިނަ ފައިސާ ޚަރަދުކުރީކަމުގައި ހޭޒަލް ބުނެލިއެވެ. ރިޒްވާނު ހީނލުމާއެކު އައިސް ސާއިރާގެ ގާތުގައި އިށީނެވެ. ހޭޒަލްގެ އަތްދަބަހުން ނެގި ފޯނު ސާއިރާއަށް ދައްކާލިއެވެ. ފޯނުގެ ބައިތައް ސާއިރާއަށް ކިޔައިދޭން ހޭޒަލް އިނެވެ. ސައިތަށްޓެއް ބޯލަން ސާއިރާ ޚިޔާލުފާޅުކުރުމުން ހޭޒަލް ބުނީ ރިޒްވާނު އެއައީ ކާރުގައި އެންމެ މުހިންމު އެތި ބަހައްޓާފަކަމަށެވެ. ރިޒްވާނު ހަނދާންނެތުނީކަން ބުނެ އަވަހަށް ތެދުވިއެވެ. އެމީހުން ގެއަށް އައީ "ފުރުޓުކޭކް"އެއް ގަނެގެންނެވެ. ސާއިރާ އެކަހަލަ ކޭކު ކާހިތްވާ ވާހަކަ ދައްކާފައި އޮތީމައެވެ.\nސައިބޮއެގެން ކޮޓަރިއަށް ވަން ހޭޒަލް ހެދުން ބަދަލުކޮށްލައިގެން އައިސް އެނދުގެ އަރިމަތީ އިށީނެވެ. ސައިޑްކަބަޑުމަތީ އޮތް ފޯނު ނެގިއެވެ. އޭނާގެ ނިވާލާފައި އޮތް ކުރީގެ ފޯނު ވަތްގަނޑުން ނެގިއެވެ. އެ ފޯނަކީ އޭނާއަށް ލިއަމް ގެނެދިން ފޯނެކެވެ. އެ ފޯނު ބޭނުންކުރަން އޭނާ ބޭނުންނުވަނީ އެހެންވެއެވެ. އިރުކޮޅަކު ދެއަތުގައި އޮތް ފޯނަށް ބަލަން އިނެވެ. އާ ފޯނު އެނދުމަތީ ބާއްވާލައި ކުރީގެ ފޯނު ހުޅުވާލިއެވެ. އެއިން ނަޝާގެ ނަންބަރާއި ދާރިއަންގެ ނަންބަރު ހޭޒަލް ނެގިއެވެ. ބޭނުން ފުދުމުން އަނެއްކާ ވެސް ފޯނު ނިވާލައި ވަތްގަނޑަށް ލައިފިއެވެ.\nކާރުގައި އިން ދާރިއަން ފޯނަށް ބަލާލިއެވެ. އޭނާއަށް ގުޅަނީ ކާކުކަމެއް ނޭނގެއެވެ. އެހެންވިޔަސް އޭނާ ކޯލުނެގިއެވެ. ހެލޯއޭ ބުނުމުން ވެސް ޖަވާބެއް ނައެވެ. ނޭވާއެއްލީހެން ދާރިއަންއަށް ހީވިއެވެ. ކާކުތީ އޭނާއަށް އަހާލެވުނެވެ. ޖަވާބެއް ނުދިނުމުން އޭނާ ފޯނުކޯލު ކަނޑާލީއެވެ. ގިނައިރެއްނުވެ އޭނާއަށް މެސެޖެއް އައެވެ. ހާއި ޖަހާލަފައެވެ. ހަމަ އެ ނަންބަރުންނެވެ. ދާރިއަން އަޅައެއްނުލިއެވެ. އޭނާ އިނީ މަޣްރިބު ނަމާދަށް ގޮވުމުގެ ކުރީން ގެއަށް ގޮސް ހެދުން ބަދަލުކޮށްލަން ބޭނުންވެފައެވެ. އޮފީސް ހެދުމުގައި މިސްކިތަށް ދާން ބޭނުންނުވެފައެވެ. އޭނާގެ ސަމާލުކަން އަނެއްކާ ވެސް އަތުލީ ފޯނުން އިވުނު އަޑެވެ. މެސެޖެއް ފޯނަށް އައީއެވެ. އޭނާއަށް ޤަބޫލުކުރަން ދަތިވެ ވަގުތުން މަގުމައްޗަށް ބަލާލިއެވެ. ކާރު މަޑުކޮށްލާނޭ ދިމާއެއް ހޯދާލިއެވެ. އެ މެސެޖު ދާރިއަންގެ ސަމާލުކަން ހޯދީއެވެ.\n"ސޮރީ... ހޭޒަލް..." މެސެޖުގައި އޮތެވެ.


Aadhaige mathin mi aharuge Ramadan mahuves baazaaruge aguthah machah - vNews.mv\nއާދައިގެ މަތިން މިއަހަރުގެ ރަމަޟާން މަހުވެސް ބާޒާރުގެ އަގުތައް މައްޗަށް\nއައިޝަތު އިބްރާހީމް Male' | 01 April 2022, 13:05\nމިރެއަކީ ބަރަކާތްތެރި ރަމަޟާން މަހަށް ހަނދު ބަލާރެއެވެ. މިއަހަރުވެސް އަހަރެމެން ރަމަޟާން މަހާ ކުރިމަތިލާއިރު މާލޭ ބާޒާރުގައި ތަކެތީގެ އަގުތައް ވަނީ އިންތިހާއަށް އުފުލިފައެވެ.\nމާދަމާއަކީ ކަލަންޑަރުން ދައްކާ ގޮތުގައި މި އަހަރުގެ ބަރަކާތްތެރި ރަމަޟާން މަހުގެ ފުރަތަމަ ދުވަހެވެ. މިއަދު އަޅުގަނޑުމެން ލޯކަލް މާރުކޭޓަށް ދިޔައިރު މާރުކޭޓުގެ ގިނަ ގޮޅިތައް ވަނީ ތަރުކާރީއާއި މޭވާގެ އިތުރުން ފަތްޕިލާވެލީގެ ގިނަ ބާވަތްތަކުން ފުރި ބާރުވެފައެވެ.\nއެހެންނަމަވެސް މާލޭ ލޯކަލް މާރުކޭޓް ސަރަހައްދަށް ދިޔައިރު އެތަނުގެތެރެއިން ގިނަ ބަޔަކު ފާހަގަކުރީ އާންމުކޮށް ބޭނުންކުރާނެ އަދި ބޭނުންވާނެ ގިނަ ބާވަތްތަކެއްގެ އަގު ބޮޑުކަމެވެ. މިއީކީ އަޅުގަނޑުމެންނަށް އައު ވާހަކައެއްވެސް ނޫންތާއެވެ.\nކޮންމެ އަހަރެއްގެ ރަމަޟާން މަހާ ދިމާކޮށްވެސް ތަކެތީގެ އަގުތައް ޚާއްސަކޮށް ދިވެހި އުފެއްދުންތަކަށް އޮންނަ ޑިމާންޑު އިތުރުވުމާ އެކު އަގުތައް އުފުލެއެވެ.\nލޯކަލް މާރުކޭޓުގައި ތަކެތި ވިއްކާ ފަރާތްތަކުން ބުނި ގޮތުގައި ތަކެތީގެ އަގުތައް އުފުލިފައި ވަނީ ދަނޑުވެރިންގެ އަތުން ގަނެ، މާލެ ގެނެސް މާރުކޭޓުގައި ވިއްކަން ލިބޭ ތަކެތި މަދުވީމައެވެ. އެހެން ނަމަވެސް ރަމަޟާން މަސް ފެށުމުން ތަކެތީގެ ޑިމާންޑު އޮންނަ މިންވަރަށް ބަލާފައި މި އަގުތައް ތިރިވުމުގެ ފުރުސަތު އޮންނާނެކަމަށް ވިޔަފާރިވެރިން ބުނެއެވެ.\nބާޒާރުގައި އުފުލިފައިވާ ތަކެތީގެ އަގުތަކަށް ބަލާއިރު މިރުސް އުޅެނީ 100 ގްރާމް، 65 ރުފިޔާއާއި 70 ރުފިޔާއާ ދެމެދުގައެވެ. މިރުހުގެ އަގު ކުރިން ހުރީ 100 ގްރާމް، 15 ރުފިޔާއާއި 25 ރުފިޔާއާ ދެމެދުގައެވެ. މިކަމާއި ގުޅިގެން ވިޔަފާރިވެރިން ބުނި ގޮތުގައި މިހާރު މިރުސް ކިލޯއެއް ދަނޑުވެރިން އަތުން ގަންނަން ލިބެނީ 650 ރުފިޔާ އަދި ބައެއް މީހުން މިއަށްވުރެވެސް އަގު ބޮޑުކޮށްވެސް ވިއްކާމަށެވެ. އަދި ކުރިއަށް އޮތްތަނުގައި ވެސް އެންމެ ބޮޑަށް އަގު އުފުލޭނެކަމަށް ބެލެވެނީ މިރުހުގެ ކަމަށް ވިޔަފާރިވެރިން ބުނެއެވެ.\n"ނޫނޭ ހަމަ ފަހަރުގައި މިރުހުގެ އަގު ދަށްވެސް ވުން އެކަށީގެންވޭ. އުއްމީދުކުރަނީ މި އެގޮތަށް."\nއެހެން ނަމަވެސް ހަމަ ފަހަރުގައި އަގު ދަށްވެސް ވެދާނެ ކަމަށް ލޯކަލް މާރުކޭޓު ގޮޅީގައި މިރުހުގެ ވިޔަފާރީ ކުރަން އިން ސޭޓެއް ބުންޏެވެ.\nމިރުހަކީ ކޮންމެ ރަމަޟާން މަހަކާއި ދިމާކޮށްވެސް އަގު އުފުލޭ ބާވަތެކެވެ. އެގޮތުން މިދިޔަ 2020 ވަނަ އަހަރު މިރުސް ކިލޯއެއްގެ އަގު 1،000 ރުފިޔާއަށްވެސް އަރައިގެން ދިޔައެވެ. ކަނޑޫދޫ މިރުހުގެ އަގު އެއަހަރު ކިލޯއެއް 2،500 އަށްވެސް އުފުލުނެވެ.\nރަމަޟާން މަހަކީ ކަރައާއި ނުލައި ފުރިހަމަ ނުވާނެ މައްސަރަކެވެ. އެހެން ކަމުން ބާޒާރުގައި ކަރާގެ އަގުތައް ހުރި ގޮތަށްވެސް ބަލައިލީމެވެ. ކަރާ ކިލޯއެއް ލިބެން ހުރީ 25 ރުފިޔާއާއި 30 ރުފިޔާއާއި ދެމެދުގެ އަގެއްގައެވެ. ކުރިން ކަރާ ކިލޯއެއް ވިއްކަމުން ދިޔައީ 20 ރުފިޔާއަށެވެ. ކޮންމެ ރަމަޟާން މަހަކުވެސް ފުރަތަމަ ދެ ހަފްތާއެއްހާ ދުވަހު އަގުތައް އުފުލެއެވެ. އެހެންނަމަވެސް އަގުތައް އަތްފޯރާ ފަށައް އަންނަކަންވެސް ފާހަގަކޮށްލަން ޖެހެއެވެ. މިއަހަރުވެސް ބާޒާރަށް ކަރާ ލިބޭވަރަކުން އަގުތައް ދަށްވުމަކީ އެކަށީގެންވާ ކަމެއް ކަމަށް ބެލެވެއެވެ.\nމީގެ ހަފްތާއެއްހާ ދުވަސް ކުރިއްސުރެން މާލެ ސަރަހައްދުން ލުނބޮލުގެ އަގުތައް އުފުލެމުން އަންނަ ވާހަކަ އަޅުގަނޑުމެން އައީ އަޑުއަހަމުންނެވެ. އެހެންކަމުން ލުނބޯގެ އަގުތައް މާރުކޭޓުން ބަލާލިއިރު ކިލޯއެއްގެ އަގު މިހާރު ހުރީ 120 ރުފިޔާގައެވެ. މީގެ ހަފްތާއެއްހާ ދުވަސް ކުރިން ލުނބޯ ކިލޯއެއް 195 ރުފިޔާއަށްވެސް ވިއްކާފައިވެއެވެ. މިއީ ކުޑަކުޑަ ތަންކޮޅެއް ދަށްވުމެވެ. އެހެންނަމަވެސް ލުނބޯ ލިބުން ދަތިކަން ފާހަގަކޮށް މާރުކޭޓު ގޮޅީގަ އިން ބޭބެ ބުނީ ލުނބޯގެ އަގު ދަށް ނުވާނެ ކަމަށެވެ. އެއީ ލުނބޯ ލިބުން ދަތިކަމުން ކަންވެސް ފާހަގަކުރިއެވެ.\nމާރުކޭޓުން ލިބެން ހުރި ކާށީގެ އަގަށް ބަލާއިރު ބައެއް ގޮޅިތަކުން ކާއްޓެއް6ރުފިޔާއާއި 15 ރުފިޔާއާއި ދެމެދުގެ އަގުތަކެއްގައި ހުރިއިރު ގަބުޅި ވިއްކަނީ 15 ރުފިޔާއާއި 25 ރުފިޔާއާއި ދެމެދުގެ އަގުތަކެއްގައެވެ. ރަަމަޟާން މަހަކީ ކާށި އަދި ގަބުޅިއަށްވެސް އޮންނަ ޑިމާންޑް ބޮޑު މައްސަރެކެވެ.\nމާރުކޭޓުގައި އަގުތަކަށް ބަދަލު ނާންނަ ބައެއް ތަކެތި ވެސް އެބަ ހުއްޓެވެ. އަނެއްބައި ތަކެތީގެ އަގުތައް ވަނީ ދަށަށް ގޮސްފައެވެ. އެގޮތުން ޓޮމާޓޯ ކިލޯއެއް ކުރިން 40 ރުފިޔާއަށް ވިއްކި ނަމަވެސް މިހާރު އޭގެ އަގު ވަނީ 25 ރުފިޔާއަށް ތިރިވެފައެވެ. ފިޔާގެ އަގަށް ބަދަލެއް ނާދެއެވެ. މިހާރު ވެސް 18 ރުފިޔާއާއި 20 ރުފިޔާއަށް ފިޔާ ކިލޯއެއް ލިބެން އެބަހުއްޓެވެ. އަލުވިކިލޯއެއް 15 ރުފިޔައާއި 25 ރުފިޔާއި ދޭތެރޭގެ އަގުތަކެއްގައި ލިބެއެވެ.\nރޯދަ މަހާ ދިމާކޮށް ތަކެތީގެ އަގު އުފުލުމަކީ ކޮންމެ އަހަރަކު ވެސް ގިނަ ބަޔަކު ކަންބޮޑުވުން ފާޅު ކުރާ ކަމެކެވެ. ކޮންމެ އަހަރަކު ވެސް ތަކެތީގެ އަގު ބޮޑުވުމުގެ ސަބަބުތައް ތަފާތެވެ. ވިޔަފާރި ބަނދަރުގައި މުދާ ތާށި ވުމުގެ ސަބަބުން ބައެއް އަހަރުތަކުގައި މުދަލުގެ އަގު އުފުލޭއިރު މުދާ ގެނައުމުގައި ހުރި ދަތިތަކުގެ ސަބަބުން ވެސް މުދަލުގެ އަގު އުފުލެއެވެ.\nރޯދަ މަހު މާރުކޭޓުގައި އަގު އުފުލޭނެ ކަމަށް ލަފާ ކޮށްފައިވާ ތަކެތީގެ ތެރޭގައި ކަރާ، އަނބު، ކުރުނބާ، މިރުސް ހިމެނެއެވެ. އެތަނުގައި ގޮޅިއެއް ހިންގާ މީހަކު ވީނިއުސްއަށް މައުލޫމާތުދެމުން ބުނީ ތަކެތީގެ އަގު އުފުލޭނީ އެއަށް އޮންނަ ޑިމާންޑް ރޯދަ މަހު ބޮޑުވާތީ ކަމަށެވެ.\nމާރުކޭޓުގައި ވިއްކާ ތަކެތީގެ އަގު އުފުލޭނެ ކަމަށް ގޮޅިތަކުން ލަފާ ކުރި ނަމަވެސް އަގުތައް މާބޮޑު ވެގެން ނުދާނެ ކަމަށްވެސް އެމީހުން ބުނެއެވެ.\nވިޔަފާރިވެރިން ބުނާ ގޮތުގައި ވިޔަފާރީގެ އެއް ބަޔަކީ ޑިމާންޑާއި ސަޕްލައި ދިމާ ނުވާ ނަމަ، އޭގެ ފައިދާ ނެގުމެވެ. އެތައް ބަޔަކު އެކައްޗެއް ބޭނުންވެގެން ތިބޭ ވަގުތެއްގައި ބާޒާރުން އެ ހުސްވާނަމަ، އެ މުދަލެއްގެ އަގު ބޮޑުވާނެ އެވެ.\nވިޔަފާރިވެރިން ބުނާގޮތުގައި ދުނިޔޭގެ ބާޒާރުގައި މުދަލުގެ އަގު ބޮޑުވުމަކީ ރާއްޖެއިން ލިބޭ ތަކެތީގެ އަގުބޮޑުވުމުގެ މައިގަނޑު ސަބަބެވެ. އަދި ބައެއް ވިޔަފާރިވެރިން ބުނާ ގޮތުގައި އެހެން ހަދާ ދެ ސަބަބެއް އޮވެއެވެ. އެއް ކަމަކީ، ފައިސާ ހުރި މީހާ އެ މުދާ އެއްކޮށް ނަގައިގެން އޭނާ މާ އަގުބޮޑުކޮށް ވިއްކުމުގެ ބިރު އޮތުމެވެ. އަނެއް ކަމަކީ، އަގުބޮޑުކޮށް ވިޔަސް އެންމެންނަށް އެ މުދަލެއް ފޯރުކޮށްދިނުމެވެ.\nއެކަމަކު އޭގެ އަނެއްކޮޅު ވެސް ރާއްޖޭގައި އޮވެއެވެ. އޭގެ އެއް މިސާލަކީ މިރުހެވެ. ކިތަންމެ ބައިވަރު މިރުސް ބާޒާރުގައި ހުއްޓަސް މިރުހުގެ އަގު ބާޒާރުގައި ބޮޑުވެއެވެ. މިދިޔަ ރޯދަ މަހު ވެސް ވިޔަފާރިވެރިން ކީ އަގުތަކުގައި ނުވިކިގެން ވަރަށް ގިނަ އަދަދެއްގެ މިރުސް އުކާލަން ވެސް ޖެހުނެވެ. އެހެންވެ، ވިޔަފާރިވެރިން އެ ދައްކާ އުޒުރުތައް މުޅިން ރަނގަޅެއް ވެސް ނޫނެވެ.\nކޮންމެ އަހަރަކުވެސް ރޯދަމަސް އަންނަ އިރު އާންމު ގޮތެއްގައި ބާޒާރުގެ ތަކެތީގެ އަގުތައް 200 - 300 ގުނަ އަށް އުފުލޭކަން ފާހަގަކުރެވެއެވެ. ރޯދަ މަހަކީ ވިޔަފާރިވެރިންނަށް އަންނަ އީދެކެވެ.\nވިޔަފާރި ލޯކަލް މާރުކޭޓު ރާއްޖެ ރިޕޯޓް\nކުރިން 55 ރުފިޔާ އަށް ދޭ ބޮޑު ޓިޝޫރޯލެއް ކުއްލިއަކަށް 80 ރުފިޔާ އަށް މައްޗަށް ޖެހުނީމާ މީދެން ބޮޑުވަރެއް ދޯ…!


Baarugadha Thoofaan " Bomb" Anekaaves America Ah Aranee - Vaguthu\nބާރުގަދަ ތޫފާން "ބޮން" އަނެއްކާވެސް އެމެރިކާއަށް އަރަނީ\nމީގެ ދެމަސް ކުރިން އެމެރިކާގެ ގިނަ ސަރަހައްދުތަކަށް "ބޮން" ގެ ނަމުން ނަންދީފައިވާ ބާރު ގަދަ ސްނޯގެ ތޫފާނެއް އެރުމުގެ ސަބަބުން ބޮޑެތި ގެއްލުންތަކެއް ލިބިފައިވަނިކޮށް ހަމަ އެފަދަ ބާރުގަދަ ދެވަނަ ތޫފާނެއް އެމެރިކާއަށް އަރަން މިސްރާބު ޖަހައިފިއެވެ.\nއެމެރިކާގެ ގިނަ ސަރަހައްދުތަކަށް ހޯމަ ދުވަހު ވަނީ، ސްނޯގެ ތޫފާން "ބޮމް" ގެ އަސަރު ކުރަން ފަށާފައެވެ.\nއެމެރިކާގެ ނިއު އިންގްލޭޑް އަށް މިސްރާބު ހުރި މި ތޫފާން އެމެރިކާގެ އިރު ދެކުނު ސަރަހައްދު ތަކަށް އެރުމުގެ ކުރިން އިތުރަަށް ބާރުގަދަ ވާނެ ކަމަށް މޫސުމާއި ބެހޭ އިދާރާއިން ލަފާކުރެއެވެ.\nތޫފާންގެ ސަބަބުން އަންގާރަ ދުވަހު އެކަނިވެސް 1025 ފްލައިޓް ކެންސަލް ކުރި އެވެ. ތޫފާނާއި ގުޅިގެން އެމެރިކާގެ ބޮސްޓަންގެ ހުރިހާ ސްކޫލު ތަކެއް ވަނީ އަންގާރަ ދުވަހު ބަންދު ކުރަން ނިންމާފައެވެ.\nނިއުޔޯކު ސިޓީގެ އިތުރުން އެމެރިކާގެ ބޮޑެތި ސިޓީތަކަށް އާދަޔާ ހިލާފަށް ބޯކޮށް ސްނޯ ފައިބާނެ ކަމުގެ އިންޒާރު ވަނީ ދީފައެވެ. ހޯމަދުވަހު ފޭބި ސްނޯގެ ސަބަބުން އެމެރިކާގެ ވާޖިނިއާގެ ބޮޑު ސަރަހައްދެއް އޮތީ ސްނޯއިން ފުރިފައެވެ.\nތޫފާން "ބޮން" ގެ ސަބަބުން ބައެއް ސަރަހައްދުތަކަށް ރެކޯޑް އަދަދަކަށް ސްނޯ ފައިބަމުން އަންނައިރު، ސްނޯގެ ތޫފާނުގެ އަސަރު ކުރަމުން އަންނަ ސަރަހައްދުތަކުގެ ތެރޭގައި އެމެރިކާގެ އީސްޓް ކޯސްޓާއި، މެސެޗޫސިޓްސް، އަދި ނިއު އިންގްލޭންޑާއި ނިއުޔޯކް ހިމެނެއެވެ.\nމާޗް 13, 2018 - 10:29\nމާޗް 13, 2018 - 14:24\nއުފާވެރި ޚަބަރެއް ގިނަގިނައިން އެމެރިކާއަށް ތޫފާންއަރާނެ ނަމަ\nމާޗް 13, 2018 - 14:54\nމުސްލިމުން މިފަދަ ކަންކަމާ އުފާ ކުރާކަށް ނުވާނެ،\nރަސޫލު ޞައްލަﷲ ޢަލަިއހި ވަސައްލަމަ، މީހަކަށް ދެރައެއް ލިބިގެން އުފަލެއް ނުކުރައްވާ.\nމާޗް 14, 2018 - 21:49\nއަހަރެން ތިކަމާ ވަރަށް ތާއީދު\nމާޗް 13, 2018 - 15:56\nމުޅީ ދީވެހީ އާބާދީގެ އެތައް ގުނައެއް އީތުރު އަދަދަކައް އެމެރީކާގައީ މުސްލީމުން އުޅޭ.. މީއީ އުފާ ކުރަންޖެހޭ ކަމެއް ނޫން..


SunOnline: Bill gai huri islaahuthakun inthihaabuge sahha kamaa medhu suvaalu ufedheyne\nމަޑުއްވަރީ ދާއިރާގެ މެމްބަރު އާދަމް ޝަރީފާއި އަދި ނައިފަރު ދާއިރާގެ މެމްބަރު އަހްމަދު ޝިޔާމް މިއަދުގެ ޖަލްސާގައި ވާހަކަ ދައްކަވަނީ --- ފޮޓޯ: މަޖިލިސް\nކައުންސިލް އިންތިހާބު ވީހާވެސްް އަވަހަކަށް ބޭއްވުމަށް ސަރުކާރުގެ ފަރާތުން ގާނޫނަށް ހުށަހަޅާފައިވާ އިސްލާހުތަކުން، އެ އިންތިހާބުގެ ސައްހަ ކަމާމެދު ސުވާލު އުފެދޭނެ ކަމަށް ބުނެ އިދިކޮޅު މެމްބަރުން ކަންބޮޑުވުން ފާޅުކޮށްފި އެވެ.\nސަރުކާރުގެ ފަރާތުން ހުޅުމާލެ ދާއިރާގެ އެމްޑީޕީ މެމްބަރު އަލީ ނިޔާޒު ހުށަހެޅުއްވި"ކައުންސިލް އިންތިހާބާ ބެހޭ ހާއްސަ ގާނޫނު 2020" އިސްލާހު ގެނައުމުގެ ބިލު ފަރުމާކޮށްފައިވަނީ ސިއްހީ ކުއްލި ނުރައްކަލުގެ ހާލަތުގައި ވީހާވެސް އަވަހަކަށް އިންތިހާބު ބޭއްވޭނެ ގޮތަށެެވެ.\nއިދިކޮޅު މެމްބަރުންގެ މައިގަނޑު ކަންބޮޑުވުމަކީ އެ ބިލުގައި އިންތިހާބާ ގުޅިގެން ކުރަން ޖެހޭ ބައެއް ކަންކަމުގެ މުއްދަތުތައް ކުރުކުރުމަށް ހިމަނާފައިވުމުންނެވެ. އެގޮތުން ވޯޓާސް ލިސްޓަށް ޝަކުވާ ހުށަހެޅުމާއި ކޯޓަށް މައްސަލަތައް ވެއްދުމުގެ މުއްދަތުތައް ވަނީ ކުރުކޮށްފައެވެ.\nމިއަދު ބޭއްވި މަޖިލީހުގެ ޖަލްސާގައި އެ ބިލުގެ އިންތިދާއީ ބަހުސްގައި ވާހަކަ ދައްކަވަމުން އިދިކޮޅު ޕީއެންސީގެ ނައިބު ރައީސް އަދި މަޑުއްވަރީ ދާއރިާގެ މެމްބަރު އަދަމް ޝަރީފު ވިދާޅުވީ، އިންތިހާބު ބާއްވަން ޖެހޭނީ އިންތިހާބުގައި ވާދަކުރާ ފަރާތްތަކާއި ވޯޓުލާ ފަރާތްތަކުގެ ހައްގުތައްވެސް ކަށަވަރުވާ ގޮތަށް ކަމަށެވެ. އެހެން ނަމަވެސް މިހާރު ހުށަހެޅިފައިވާ ބިލުގައިވާ އިސްލާހުތަކުން އެ ހައްގުތައް ކަށަވަރު ނުވާނެ ކަމަށް އޭނާ ވިދާޅުވިއެވެ.\n"މި ބިލުގައި ހިމަނާފައިވާ އިންތިހާބުގެ މުއްދަތުތައް ކުރުކޮށްލުމަކީ މުޅި އިންތިހާބަށް އޭގެ ނޭދެވޭ އަސަރުތައް ކުރާނެ ކަމެއް،" ޝަރީފު ވިދާޅުވިއެވެ.\nމިހާރު އިލެކްޝަންސް ކޮމިޝަނުން މަސައްކަތް ކުރަމުން އަންނަނީ އެޕްރީލް ހަތަރު ވަނަ ދުވަހު އިންތިހާބު ބޭއްވުމަށެވެ.\nއާދަމް ޝަރީފު ވިދާޅުވީ، އެ މުއްދަތުތައް ކުރުނުކޮށް އިލެކްޝަންސް ކޮމިޝަނާ މަޝްވަރާކޮށްގެން މިހާރު އިންތިހާބު ބާއްވަން އޮތް ތާރީހުގައި އިންތިހާބު ބޭއްވޭނެ ގޮތަށް ބިލު ފާސް ކުރަން ޖެހޭ ކަމަށެވެ.\n"މުއްދަތުތައް ކުރުގަޅުވާލާފައި މިކަން ކޮށްފިނަމަ، މި އިންތިހާބަކީ ސައްހަ ނޫން އިންތިހާބެއްކަމަށް ކޯޓުގައި ދައުވާކުރުމުގެ ފުރުސަތު އެބައޮތް،" ޝަރީފު ވިދާޅުވި އެވެ.\nމަޑުއްވަރީ ދާއިރާގެ މެމްބަރު އާދަމް ޝަރީފު ވާހަކަ ދައްކަވަނީ -- ފައިލް ފޮޓޯ .މަޖިލިސް އިދާރާ\nއިންތިހާބު ފަސްކުރުމަށް ކޮވިޑަކީ މިހާރު އުޒުރަކަށް ވެގެން ނުވާނެ ކަމަށް އާދަމް ޝަރީފް ވިދާޅުވި އެވެ. އިންތިހާބު ފަސްކުރުމުގެ ސަބަބުން ލާމަރުކަޒީ ނިޒާމް ރަނގަޅަށް ހިނގައި ނުގަނެ، ރައްޔިތުންނަށް ހިދުމަތް ދިނުމުގައި ދަތިތައް ކުރިމަތިވަމުން އަންނަ ކަަމަށް އާދަމް ޝަރީފު ވިދާޅުވިއެވެ.\n"ޕެންޑަމިކް ތެރޭގައިވެސް [ކޮވިޑް ބަލިމަޑުކަމުގައިވެސް] ދުނިޔޭގެ ބޮޑެތި ގައުމުތަކުގައި ބޮޑެތި އިންތިހާބުތައް ބާއްވައިފި. އަޅުގަނޑުމެންނަށް މި އިންތިހާބު ނުބޭއްވުމުގެ ސަބަބުން ރައްޔިތުންގެ ވަރަށް ގިނަ ހައްގުތައް ގެއްލިގެންދާނެ ކަމުގެ ބިރު އެބަ އޮތް. އެހެންވީމަ އިންތިހާބު ބާއްވަން ޖެހޭނީ،" އާދަމް ޝަރީފު ވިދާޅުވި އެވެ.\nރައްޔިތުންގެ ފުރާނަ ރައްކާތެރިކުުރުމާއެކުވެސް އިންތިހާބު ބާއްވަން ޖެހޭ ކަމަށް އޭނާ ވިދާޅުވި އެވެ.\nބިލަށް ބަހުސް ކުރައްވަމުން އިދިކޮޅު މައި ޕާޓީ، ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމް ވިދާޅުވީ، އެ އިސްލާހުތައް ސަރުކާރުގެ ފަރާތުން ހުށަހެޅުއްވީ އެއްވެސް ކަހަލަ އިހްލާސްތެރިކަމެއް ނެތި ކަމަށެވެ. އެގޮތުން އިލެކްޝަންސް ކޮމިޝަންގެ ބާރު ކަޑުވައި، އެޗްޕީއޭއަށް އިންތިހާބު ބޭއްވޭނެ ތާރީހު ކަނޑައެޅުމުގެ ބާރު ދެވޭ ކަހަލަ ގޮތަަކަށް ގާނޫނުވެސް އަދި ބިލުވެސް އެގޮތަށް ފަރުމާކޮށްފައިވާ ކަމަށެވެ.\n"ގާނޫނުއަސާސީން ވަކި ގޮތަކަށްް ކަނޑައަޅާފައި އޮތް ކަމެއް ފާޑަކަށް މި ހަވާލުކުރެވެނީ އެޗްޕީއޭއާ. އެހެންވީމަ މިއީ ގާނޫނުއަސާސީއާ ފުށުއަރާ ކަންތައްތަކެއް މި ކުރައްވަނީ،" ޝިޔާމް ވިދާޅުވި އެވެ.\nނައިފަރު ދާއިރާގެ މެމްބަރު އަހުމަދު ޝިޔާމް ވާހަކަ ދައްކަވަނީ -- ފައިލް ފޮޓޯ/ މަޖިލިސް\nއިންތިހާބު އިންސާފުވެރި ނުވާނެ ކަަމަށް އިދިކޮޅުން މީގެ ކުރިންވެސް ވަނީ ބުނެފައެވެ. އެ ވާހަކަތައް މިއަދުވެސް ޝިޔާމް ތަކުރާރު ކުރެއްވި އެވެ. އެގޮތުން އިދިކޮޅު ސިޔާސީ ލީޑަރު ޖަލުގައި ބާއްވައިގެން ބާއްވާ އިންތިހާބެއް އިންސާފުވެރި ނުވާނެ ކަމަށް އޭނާ ވިދާޅުވިއެވެ.\nކައުންސިލް އިންތިހާބުގެ ހާއްސަ ގާނޫނު މިހާރު އޮތް ގޮތުން އިންތިހާބު ބޭއްވެން އޮތީ، ސިއްހީ ކުއްލި ނުރައްކަލުގެ ހާލަތު ނިމުމަކަށް ގެނައުމާއެކު ކަމާ ބެހޭ ފަރާތްތަކުން އިންތިހާބު ބޭއްވުމަށް ސިއްހީ ނުރައްކަލެއް ނެތް ކަމަށް ކަނޑައެޅުމުންނެވެ.\nމިހާރު ބިލު ހުށަހެޅީ، ސިއްހީ ކުއްލި ނުރައްކަލުގެ ހާލަތުގައިވެސް އިންތިހާބު ބޭއްވޭނެ ގޮތަަށެވެ. އަދި އިންތިހާބު ބޭއްވެނީ އެޗްޕީއޭއިން ކަނޑައަޅާ ގައިޑްލައިންއާ އެއްގޮތްވާ ގޮތުގެ މަތިން ކަމަށް ބިލުގައި ބުނެފައިވެ އެވެ.\nމަޖިލީހުގެ މިއަދުގެ ޖަލްސާގައި ބިލު ބަލައިގަނެ، މިނިވަން މުއައްސަސާތަކާ ބެހޭ ކޮމިޓީއަށް ދިރާސާކުރުމަށް ވަނީ ފޮނުވާފައެވެ.


Current Haradhu Kuda Kohlumah Miothy Rangalhu Hahleh - Vaguthu\nކަރަންޓް ޚަރަދު ކުޑަކުރުމަށް މިއޮތީ ރަނގަޅު ހައްލެއް\nކަރަންޓު ބިލް ބޮޑު ވެގެން އެވާހަކަ ނުދައްކާ މީހަކު މިމުޖުތަމައުގައި މަދުވާނެއެވެ. ގޭގެ ކުއްޔާއި އަދި އެހެނިހެން ޚަރަދު ކުރުމަށްފަހު، އަތާ އަނގަ ދިމާނުވެގެން އުޅޭއިރު، ކަރަންޓް ބިލް ބޮޑު ނުވުމަކީ ކޮންމެ މީހެއްގެވެސް އެދުމަކަށް މިވަނީ ވެފައެވެ.\nމިކަމަށް އޮތް އެންމެ ރަނގަޅު ހައްލަކީ އިޔާދަ ކުރަނިވި ހަކަތަ ބޭނުން ކުރުމެވެ. ނަމަވެެސް މިފަދަ ގޮތަކަށް ކަރަންޓު ނެގުމަށް ސޯލާ ފެނަލް ފަދަ ތަކެތި ހަރު ކުރުމަކީ ބޮޑު ޚަރަދަކަށް ވާތީ މިކަން ކުރުމަށް ގިނަ ބަޔަކު ފަސްޖެހެއެވެ. އެހެންނަމަވެސް މިފަހަރު މިއޮތީ ސަޅި ޑީލްއެކެވެ. ދޮރު ފޮތި ގަނޑުގެ ބަދަލުގައި ދެން ބޭނުން ކުރަންވީ ޚާއްސަ ސޯލާ ފެނަލްއެކެވެ.\nސޯލާ ގެޕްގެ ނަމުން ނަން ދެވިފައިވާ މިއާލާތަކީ ވަރަށްވެސް ފަސޭހައިން ހަރުކޮށްލެވޭ އެއްޗެކެވެ. އަދި ބޭނުންވަގުތަކު މިހަރުކުރި އެއްޗަށް ބަދަލު ގެނައުމުގެ ބާރު މީގެ ވެރި ފަރާތަށް ލިބިގެން ދިއުމަކީ މި ބޭނުން ކުރާ މީހުންގެ ނިސްބަތް ދުވަހެއް ދުވަހަކަށް އިތުރު ވަމުންދާ ކަމުގެ ސިއްރެވެ.\nސޯލާ ގެޕްގެ 10 ސުކައަރ ފޫޓްއިން 150 ވޯޓް ކަރަންޓް އުފައްދައިދޭއިރު، ދޮރުގައި ހަރު ކުރެވޭ މީއްޗަކީ އެކި ޑިސައިނަށް އަންނަ އާލާތެކެވެ. އަދި މި ފަރުދާ ކަހާލުމަށާއި ވައްޓާލުމަށް ފޯނަށް އެޅޭ ޚާއްސަ އެޕްއެއް ހުރުމާއެކު، މިއީ ދިރިއުޅުން ފަސޭހަކޮށްލާދޭނެ އެއްޗެއްކަން އެނގެއެވެ.\nކަރަންޓު ބިލްގެ ބޮޑުވާނަމަ މިފަދަ އެއްޗެއް ގޭގައި އިސްންޓޯލް ކޮށްލުން ބުއްދިވެރިއެވެ\nއޭޕްރީލް 16, 2018 12:43\nމިއީ ޚަބަރު ތޯ؟\nމިތަކެތީގެ އަގު ގެނެސްދެނީމައި ދޯ ގަންނަން ބޭނުންވާ ފަރާތްތަކަށް މިކަމާ ވިސްނާލަންވެސް އެނގޭނީ.


"Falastheenaa Israel Sulha vumah 0iy hahlakee dhe Dhaulaiy"\n"ފަލަސްތީނާ އިޒްރޭލް މައްސަލައިގެ ހައްލަކީ ދެ ދައުލަތް"\nޖޯ ބައިޑަން (ވ) އޮބަމާ ސަރުކާރުގައި ނައިބް ރައިސަކަށް ހުންނެވިއިރު އަދި ފަލަސްތީން އޮތޯރިޓީގެ ރައީސް މަހަމޫދު އައްބަސްއާއެކު ރާމުﷲ ގައި\nފަލަސްތީނާ އިޒްރޭލާއެކު މަޝްވަރާ ކުރުން އަވަސް ކުރުމަށް އެމެރިކާގެ ރައީސް ޖޯ ބައިޑަން އިރުޝާދު ދެއްވާ ކަމަށް، އެމެރިކާއިން އދ. އަށް ކަނޑައަޅުއްވާފައި ހުންނަވާ މަންދޫބު، ރިޗާޑް މިލްސް ވިދާޅު ވެއްޖެ އެވެ.\nސެކިއުރިޓީ ކައުންސިލްގައި ވާހަކަފުޅު ދައްކަވަމުން ރިޗާޑް މިލްސް ވިދާޅުވީ ފުރަތަމަ ކުރައްވަން ޖެހިވަޑައިގެންފައި ވަނީ ފަލަސްތީނާއެކު އަލުން ގުޅުން ގާއިމު ކުރުން ކަމަށެވެ. އަދި ވިދާޅުވީ ރައީސް ޓްރަމްޕް ސަރުކާރުގައި އެ ގުޅުން ވަނީ ވީދިފައި ކަމަށެވެ.\nފަލަސްތީނާ އިޒްރޭލާ ބެހޭ ގޮތުން ވައިޓް ހައުސް ޕްރެސް ސެކްރެޓަރީ ޖެން ސާކީ ވިދާޅުވީ ރައީސް ބައިޑަން މަސައްކަތް ކުރައްވާނީ ސުލްހައަށް އޮތް ހަމައެެކަނި ހައްލަކީ ދެ ދައުލަތް ކަމަށް ބައްލަވައިގެން ކަމަށެވެ.\nރިޗާޑް މިލްސް ވިދާޅުވީ އެމެރިކާއިން މިނިވަން ދެ ދައުލަތަށް ސަޕޯޓްކުރި ނަމަވެސް އަމަލީ ސިފަ ޖެހޭނެ ވަކި ތާރީހެއް އެނގިވަޑައި ނުގަންނަވާ ކަމަށާއި ކުރައްވަން ހުރީ ފަސޭހަ މަސައްކަތްތަކެއް ނޫން ކަމަށެވެ. އެހެން ނަމަވެސް، މިހާރުން މިހާރަށް ކުރެވެން ހުރި ކަންތައްތަކާއިގެން ކުރިޔަށް ވަޑައިގަންނަވާނީ ކަމަށެވެ.\n"ފުރަތަމަ ކަމަކަށް އޮތީ ފަލަސްތީނަށް އިންސާނީ އެހީތެރިކަން ފޯރު ކޮށްދޭން ފެށުން" މިލްސް ވިދާޅުވި އެވެ. އޭނާ ވިދާޅުވީ ވޮޝިންގްޓަންގައި ކުރިން ހުރި ޕީއެލްއޯ އޮފީސް އަލުން ހުޅުވުމަކީ ވެސް ވަރަށް އަވަހަށް ކުރައްވަން ޖެހިވަޑައިގެންފައި އޮތް ކަމެއް ކަމަށެވެ.\nއެމެރިކާއިން އިންސާނީ އެހީގެ ގޮތުގައި ފަލަސްތީނަށް ދެމުންއައި އެހީގެ ތެރެއިން ޓްރަމްޕް ސަރުކާރުން ވަނީ 360 މިލިއަން ޑޮލަރު އުނިކޮށްފަ އެވެ. އަދި ވޮޝިންޓަންގައި ހުރި ޕީއެލްއޯ އޮފީސް ބަންދު ކުރީ ވެސް ޓްރަމްޕް އަންގަވައިގެންނެވެ.\nމިހާރު އޮތް ހިސާބުން ފަށައިގަތުމަށް މަޝްވަރާ ކުރުން ވަރަށް މުހިންމު ކަމަށް މިލްސް ވިދާޅުވި އެވެ. މެދުކެނޑުނު ހިސާބުން މަޝްވަރާތައް ފަށައިގަންނައިރު ދެފަރާތުން އެއްބާރުލުން ނުހަނު އެދެވޭ ކަމަށް އޭނާ ވިދާޅުވި އެވެ. މަޝްވަރާތައް ކުރިއަށް ދާއިރު މަސްހަލަތު ގެއްލޭ ކަހަލަ އެއްވެސް ކަމެއް އިޒްރޭލުން އަދި ފަލަސްތީނުން ވެސް ނުކުރުމަށް އޭނާ އެދިވަޑައިގަތެވެ.\nއެމެރިކާ ފަލަސްތީން އިޒްރޭލް\n"ގުޅުމެއް އުފެއްދޭނީ ފަލަސްތީނުގެ ދައުލަތް ޔަގީންވުމުން"\nއެމެރިކާއިން 125 މިލިއަން ޑޮލަރު ފަލަސްތީނަށް\n"ބައިޑަންގެ ރުހުމާ ނުލައި ބިން އަމިއްލަ ކުރުމެއް ނެތް"\nއިޒްރޭލުގެ ޖަރީމާތައް ބަލާތީ އެމެރިކާ ބިރުން


Hijrah - 44 | Dhiislam\nޖަނާ މުޙައްމަދު ޑިސެމްބަރ 28, 2018\n"އެދަނީ އޭނަ. ދޭ ފަހަތުން. އަނ......އެއްކަލަ ފަޅު މަގަށް އެޅުނީމަ މީތި ނަގާނީ." އެ ފިރިހެން މީހާ އެހެން ބުނެލި އަޑަށް މިޞްބާޙަށް ވަގުތުން ފަސްއެނބުރި ބަލާލެވެން އުޅުނެވެ. ނަމަވެސް އޭނަ ނޭނގޭ ކަމަށް ހެދިގެން ހުރެފައި އިރުކޮޅެއްފަހުން ޔޫނުސް ދަމުން ދިޔަ ދިމާލަށް ބަލާލިއެވެ. އެވަގުތު ޔޫނުސްއާއި ދިހަ ވަރަކަށް ފިޔަވަޅު ފަހަތުން ހިނގަމުން ދިޔަ ބޮޑު ކޯޓެއް ލައިގެން ހުރި ބިޔަ ފިރިހެނަކު ފެނިފައި މިޞްބާޙްގެ ބުމަގޮށްޖެހުނެވެ. އޭނަ ލަސްތަކެއްނުކޮށް ކާރަށް އަރައި ދޮރު ލައްޕާލަމުން ކާރު ސްޓާޓްކޮށްލިއެވެ.\n"ބޭބެ އަރާ އަވަހަށް." ކާރު ތެރޭގައި ޔޫނުސްއަށް ބަލަން އިނދެ މިޞްބާޙް ގޮވާލިއެވެ.\n"މިޞްބާޙް؟" ޔޫނުސް ނިތަށް ރޫއަރުވައިގެން ހުރެ ކާރުގެ ކައިރިއަށް ގޮސް ދޮރު ރަނގަޅަށް ހުޅުވާލިއިރު މިޞްބާޙަށް އަނެއްފަރާތަށް ބަލާލެވުނެވެ. އެވަގުތު އެތާހުރި މީހާ ރުޅި މޫނަކާއެކީ ކާރަށް ފަސްދީފައި ދާން ހިނގައިގަތްތަން ފެނިފައި އޭނައަށް ހަމަޖެހުމެއް ލިބުނެވެ. އެހެން މީހަކު ހުއްޓާ ބޭބެއަށް ކަމެއްކުރަން އޭނައަށް ނުކެރުނީތާއޭ ހިތަށްއެރިއެވެ. މިޞްބާޙް ފުން ވިސްނުމެއްގެ ތެރޭގައި ދުރަށް ހިނގަމުން ދިޔަ މީހާއަށް ބަލަން އިންދާ ޔޫނުސް ކާރަށް އަރައި ދޮރު ލައްޕާލިއެވެ.\n"ކިހިނެއްތަވީ މިޞްބާޙް މިހާ ކުއްލިއަކަށް؟" ޔޫނުސް ސުވާލުކުރި އަޑަށް މިޞްބާޙަށް ސިހިފައި އޭނައާއި ދިމާލަށް ބަލާލެވުނެވެ. ޔޫނުސް ދެބުމަ އަރުވާލިއެވެ.\n"ބޭބޭ.....ކޮންމެވެސް މީހަކު ވަޅިއެއް ހިފައިގެން ބޭބެ ފަހަތުން އައިސްއައިސް ހުރީ. އެ ދަނީ." މިޞްބާޙް ކާރުގެ ކުޑަ ދޮރުން ބޭރަށް ޢިޝާރާތް ކުރުމުން ޔޫނުސްއަށް ވެސް އެ ދިމާލަށް ބަލާލެވުނެވެ.\n"ބޭބޭ.....އެއީ ކީއްވެތަ މީހަކު ވަކި ބޭބެއަށް ޙަމަލާދޭން އުޅޭނީ؟ އެ މީހާ ހަމަ ގައިމުވެސް ފޭރިގަންނާކަށް ނޫން އައީ. އަހަރެން އަޑުހެން އެހެން މީހަކު އެދަނީ ޔޫނުސްއޭ ކިޔާފަ ފަހަތުން ދާށޭ ބުނި އަޑު." މިޞްބާޙް ކިޔައިދިނެވެ. ޔޫނުސްއަށް މިޞްބާޙް ދެއްކި ވާހަކައާއިމެދު ވިސްނާލެވުނެވެ. އޭނައަށް ޙަމަލަދޭން އުޅޭނީ ކާކުތޯ އަމިއްލަ ނަފްސާއި ސުވާލުކޮށްލެވުނެވެ. އެއާއެކު އޭނަގެ ހަނދާނަށް އައީ މި ދުވަސްކޮޅު އޭނައަށް ލިޔެވެމުންދާ ޚަބަރުތަކެވެ. މޯލްޑިވިއަން ރީފޯމް ޕާޓީއާއި ބެހޭ ގޯސް ޚަބަރުތައް މާ ގިނަވީތާއޭ ހިތަށްއެރިއެވެ. އޭގެ މާގިނައިރެއްނުވެ ޔޫނުސްގެ ހަނދާނަށް އައީ މީގެ ދުވަސްތަކެއް ކުރިން ނަވާޒް އޭނަގެ ގެއަށް އައިސް އޭނައަށް ފައިސާދޭން އުޅުނު ގޮތެވެ. ހަމަ އެއާއެކު މިއީ ކާކުގެ ކަމެއްކަން ޔޫނުސްއަށް ހިތާހިތުން ނިންމާލެވުނެވެ.\n"ބޭބެއަށް އެނގޭ އެއީ ކާކު ފޮނުވި މީހެއްކަން. ބޭބެގެ ވަޒީފާގެ ގޮތުން ކަންތައްވާގޮތް މިއީ. އެއީ މާ ބޮޑަށް ހާސްވާ ކަންތައްތަކެއްނޫން. އިތުރު ހިތްވަރެއް ލިބެނީ މިކަހަލަ ކަންތައް ދިމާވީމަ." ޔޫނުސް ހިނިތުންވުމަކާއެކީ ބުނެލިއެވެ. އެހެނަސް މިޞްބާޙްގެ މޫނުމަތިން ކަންބޮޑުވުން ފިލައި ނުދެއެވެ.\n"ވަޒީފާގެ ގޮތުންނޭ؟ މާނައަކީ ޚަބަރު ލިޔުނީމަ؟ މިއީ ޑޭޑްގެ ކަމެއްތަ އަނެއްކާ؟" މިޞްބާޙް އަމިއްލަ ނަފްސާއި ކަހަލަ ގޮތަކަށް ވާހަކަ ދައްކަމުން ކުރިމައްޗަށް ނަޒަރު ހުއްޓާލިއެވެ. މިޞްބާޙްގެ ސުވާލުތަކަކުން ޔޫނުސްގެ ހިނިތުންވުން ފަނޑުވިއެވެ. ޑޭޑްއޭ ބުނުމުން ޔޫނުސްގެ ސިކުނޑިއަށް ވަގުތުން ވެރިވެގެން ދިޔައީ ނަވާޒްގެ ނަމެވެ. އޭނައާއި ނަވާޒާއި ދެމެދު އޮތް ގުޅުން ހަނދާންވުމުން އޭނަގެ ހިތަށް އުނދަގޫވިއެވެ. އެކަން އެހެން ނުވާނެނަމައޭ ހިތަށްއެރިއެވެ. މީގެ ދުވަސްކޮޅެއްކުރިން ބައްޕައަށްޓަކައި ހިތުގައި އުފެދުނު ހުރިހާ އިޙްޞާޞެއް ހަނދާން ނެތި އަނެއްކާވެސް ބައްޕައަށް ނަފްރަތު ކުރެވެން ފެށިއެވެ.\n"މިޞްބާޙްގެ ޑޭޑްއަށްވުރެ ބޮޑަށް ޕާޓީގެ ވެރިފަރާތުންނެއްނު ކަންތައް ކުރާނީ؟" ޔޫނުސް ހިސާބެއްގެ ނުރުހުންތެރިކަމަކާއެކީ ބުނެލިއެވެ.\n"ނޫން ބޭބެ. ނަވާޒްބެ އެހެން ދޭތެރެއަކުން ގޯސްކަމެއް ކުރިޔަސް ނަވާޒްބެ ވަރަށް މީހުންނަށް އަނިޔާއެއް ނުކުރާނެ." މިޞްބާޙް އެހެން ބުނެލިތަނާހެން ޔޫނުސް އެއްވެސް އަސަރެއްނެތް ގޮތަކަށް ހީލިއެވެ.\n"ސީރިއަސްލީ މިޞްބާޙް؟" ޔޫނުސް ރާގަކަށް ސުވާލުކުރިއެވެ.\n"ބޭބެއަށް ފަހަރެއްގަ ޤަބޫލުކުރަން ދަތިވެދާނެ. އެކަމަކު ނަވާޒްބެ ހަމަ އަސްލުވެސް ވަރަށް ކަމެއްނުކުރޭ. ކަމެއް ކުރިޔަސް ކުރަނީ ޑޭޑްގެ އެދުމަށް. ޑޭޑް ފަހަކަށް އައިސް ރުޅިގަދަވާ އެއްސަބަބަކީ ވެސް ނަވާޒްބެ އިންތިޚާބުގެ ކަންކަމަށް އެހާ ބޮޑު ސަމާލުކަމެއް ނުދޭތީވެހެން އަހަންނަށް ހިވަނީ. އެކަހަލަ ވާހަކައެއް ޑޭޑް ދައްކާ އަޑު އަހަރެން އެހިން. އަސްލު ވަރަށް ދެރަކޮށް ނަވާޒްބެއާއި ދޭތެރޭ ކަންތައްވެފަ ހުރީ. ވަރަށް އެކަނިވެރިކޮށް ނަވާޒްބެ އުޅެމުން ދަނީ." މިޞްބާޙް ދެއްކި ވާހަކައިން ޔޫނުސްގެ ނިތަށް ރޫގިނަވިއެވެ.\n"އޭނަގެ އަންހެނުންނާއި ކުދިން ނުތިބޭތަ؟" ޔޫނުސް އަހާލިއެވެ.\n"ކުއްޖަކު ވިހެއުމުގެ ތެރޭގަ ނަވާޒްބެގެ ވައިފް މަރުވީ. އޭގެ ދުވަސްކޮޅެއްފަހުން އެ ކުއްޖާގެ ޙާލުވެސް ދެރަވެގެން މި ދުނިޔެ ދޫކޮށް ދިޔައީ. އެދުވަސްފަހުން މިއަދާއި ހަމައަށް ވެސް ނަވާޒްބެ އުޅެނީ އެކަނި. މީހުން ބުނެއުޅޭ ނަވާޒްބެގެ އެހެން ކުއްޖަކު ހުރެއޭ. ނަވާޒްބެ މިހާތަނަށް މީޑިޔާގަ އެކަހަލަ ވާހަކައެއް ދައްކާފައެއްނުވޭ. އެކަމަކު މަންމަ ބުނި އެއްދުވަހު ނަވާޒްބެގެ ފޯނުން އެހެން ކުޑަ ކުއްޖެއްގެ ފޮޓޯ ދުށީމޭ. އަހަރެންވެސް އެއްދުވަހު ނަވާޒްބެގެ ލެޕްޓޮޕުން ދުށިން އެކަހަލަ ފޮޓޯއެއް." މިޞްބާޙް ވިސްނުމެއްގެ ތެރޭގައި އިނދެ ބުނެލިއެވެ. އޭނަގެ ވާހަކަ އަޑު އަހަމުން ދިޔަ ޔޫނުސްގެ ހިތުތެރޭގައި އެތަކެއް ޝުޢޫރެއް އަރާ ފައިބަމުން ދިޔައެވެ. ނަވާޒްގެ އަންހެނުންނާއި ދަރިފުޅު މަރުވީ ވާހަކަ އިވިފައި ޔޫނުސް އަނެއްކާވެސް ހަނދާންވީ ނަވާޒް އޭނަގެ ގެއަށް އައި ދުވަހެވެ. އޭނަ އަންހެނުންނާއި ކުދިންނޭ ބުނުމުން ނަވާޒްގެ މޫނުމަތިން ފެނިގެން ދިޔަ ހިތާމަވެރިކަން ލޮލަށް ސިފަވުމުން ޔޫނުސްއަށް ޙަމްދަރުދީވެވުނެވެ. އެހެނަސް މިޞްބާޙް އެހެން ކުޑަކުއްޖެއްގެ ވާހަކަ ދެއްކުމުން އެ ޙަމްދަރުދީ ގެއްލި ދިޔައެވެ. އެ ކުއްޖާވާނީ ނަވާޒް ކައިވެނި ނުކޮށް ލިބުނު ކުއްޖެއްކަމަށް ޔޫނުސްގެ ހިތް ބުންޏެވެ. އެއާއެކު އެ މޫނުމައްޗަށް ރުޅިވެރިކަން ވެރިވިއެވެ.\n"އޮހް......ތިބި ތަން ވެސް ހަނދާން ނައްތާލާފަ މިތިބެނީ." މިޞްބާޙް ކާރު ދުއްވަން ތައްޔާރުވެލަމުން ހެވިފައި އިނދެ ބުނެލިއެވެ.\n"ބޭބެ މިދަނީ ގެއަށް." ޔޫނުސް ސީރިއަސް ނަޒަރެއްގައި ހުރެ ކާރުގެ ދޮރު ހުޅުވާލަން އުޅުނެވެ.\n"ނޫން ބޭބެ. އަހަރެން ގެއަށް ގެންގޮސްދީފާނަން." މިޞްބާޙް ބުނެލިއެވެ. ޔޫނުސް އެންމެ ރަނގަޅޭ ބުނެލުމުން މިޞްބާޙް ކާރު ދުއްވާލިއެވެ.\n"ވެބިނާރތަކެއް ބާއްވަންވީއެއްނު؟ ކޮންމެ ސިޔާސީ ލީޑަރަކު އިންޓަވިއުކޮށްފަ އެ އިންޓަވިއު ސައިޓްއިން ލައިވްކުރާނީ." ނަޞްރާ އެނދުމަތީގައި އިށީނދެގެން އިނދެ އޭނަގެ ކައިރީގައި އިން ޔޫނުސްގާތު ފޯރިއާއެކީ ބުނެލިއެވެ.\n"ވާވް! ކޫލް އައިޑިއާއެއް. ވެބިނާރއެއް ބޭއްވުމަށްޓަކައި ކުރަންޖެހޭ މަސައްކަތްތައް އެނގޭނެ ކުދިން ވެސް އުޅޭނެހެން ހީވަނީ އަހަރުމެންގެ ޓީމުގަ." ޔޫނުސް ހިނިތުންވުމަކާއެކީ ބުނެލިއެވެ.\n"އަލްޙަމްދުލި ﷲ." ނަޞްރާ ހެވިފައި އިނދެ ބުންޏެވެ.\n"ވެބިނާރއެއް ބޭއްވޭނެ ވަރަށް ލާރިވެސް ލިބިދާނެ. އެކަމަކު ނޭނގެނީ ސިޔާސީ ލީޑަރުން ގެނައުމަށްޓަކައި ދޭންޖެހޭނެ ވަރަށް ލާރި ހުންނާނެކަން." ޔޫނުސް ހިސާބަކަށް މާޔޫސްވެފައި އިނދެ ބުނެލިއެވެ.\n"އެމީހުން ގެންނާނީއެއްނޫން. އެމީހުން ކައިރިއަށްދާނީ އެމީހުން ތިބި ތަނަކަށް. ބައެއް މީހުން މި ދުވަސްކޮޅު މިރަށަށް ވެސް އެބައާދެއެއްނު؟ ދެން އަދި މި ވެބިނާރތައްވެގެން ދާނީ ވެސް އެމީހުންނާއިމެދު މިހާތަނަށް ދެކެވުނުހާ ގޯސް ވާހަކަތައް ސާފުކޮށްދިނުމުގެ ފުރުޞަތަކަށް. އެ މީހުން ހިލޭވެސް މި ފުރުޞަތުގެ ބޭނުން ހިފާފާނެއެއްނު؟" ނަޞްރާ އަހާލިއެވެ. ޔޫނުސް އިރުކޮޅަކު ވިސްނަން އިނދެފައި ހިނިތުންވުމަކާއެކީ ބޯޖަހާލިއެވެ.\n"ހާދަ މޮޅު ކުއްޖަކާއޭ އަހަންނަށް އިނދެވިގެން މިއުޅެނީ. އަހަންނާ މިހާވަރަށް ގުޅެނީވެސް އެހެންވެ ކަންނޭނގެ." ޔޫނުސް ރާގަކަށް ބުނެލިއެވެ. ނަޞްރާ ދުރުބަލަން އިނދެ ތުން ފިއްތާލިއެވެ.\n"ހުމް.....މޮޔަ މީހަކު މޮޅު ކުއްޖަކާ އިނީމަތާ ދިރިއުޅެވޭނީ." ނަޞްރާ ހިނިތުންނުވާން މަސައްކަތް ކުރަމުން އެހެން ބުނެލިއިރު އޭނަގެ މޫނު ރަތްވިއެވެ. ޔޫނުސް ރުޅިވާކަމަށް ހެދެމުން އޭނަގެ ކަރުން އަޑެއް ލައްވައި ނަޞްރާގެ ކަރުގެ ވަށައިގެން އޭނަގެ އެއްއަތް ގެންގޮސް ނަޞްރާ އޭނަގެ ގާތަށް ގެނައެވެ. ނަޞްރާއަށް ނުހޭން ހުއްޓާވެސް ހެވުނެވެ.\n"މިޞްބާޙް ވަރަށް ބަދަލުވެއްޖެދޯ؟" ވަޙީދު ސިޓިންގް ރޫމުގައި ވަކިން ހުރި ސޯފާއެއްގައި އިނދެ ދިގު ސޯފާގައި ޓީވީ ބަލަން އިން ޒާހިޔާއަށް ދޯދިނެވެ.\n"ހޫމް. އޭނަ މިހާރު ވަރަށް ބަސްއަހާ." ޒާހިޔާ ހިސާބަކަށް ފަޚުރުވެރިވެފައި އިނދެ ބުންޏެވެ. ވަޙީދު ބޯޖަހާލަމުން އިރުކޮޅަކު އެއްޗެކޭ ނުބުނެ ޓީވީ ބަލަން އިނެވެ. ޓީވީއިން ދައްކަމުން ދިޔަ ހެޑްލައިން ނިއުސްތަކުގެ ތެރެއިން އަމީން ފެނިގެން ދިޔުމުން ޒާހިޔާ ވަގުތުން ޗެނަލް ބަދަލުކުރިއެވެ. ވަޙީދަށް ޒާހިޔާއާއި ދިމާލަށް ބަލާލެވުނެވެ.\n"ސުވާލެއް ކޮށްލަންތަ ޒާހިޔާ؟" ވަޙީދު އަހާލިއެވެ. ޒާހިޔާ ދެންވެސް ފޫހިވެފައި އިނދެ ހޫންލައްވާލިއެވެ.\n"އަމީން މިޞްބާޙަށް އަނިޔާކުރާނީ މިޞްބާޙް ނުބައިކަމެއް ކުރިކަން ޔަޤީންވާތީވެއެއްނޫންތަ؟" ވަޙީދު އެހިއެވެ. އެއާއެކު ޒާހިޔާގެ މޫނު ރުޅިން ރަތްވިއެވެ.\n"ވަޙީދަށް ވެސް އުނދަގޫދޯ އަމިއްލަ ބޭބެ ނާއިންސާފުން ކަމެއް ކުރިކަން ޤަބޫލުކުރަން؟ ޤަބޫލު ކުރިޔަސް ނުކުރިޔަސް ޙަޤީޤަތަކީ މިޞްބާޙް އެއްވެސް ކަމެއް ނުކުރާކަން. އަދި......އަދި އެނގޭތަ މިޞްބާޙް އެ ކޮޓަރިއަކަށް ގެންދިޔައީ ކާކުކަން ވެސް؟ ސިން......." ޒާހިޔާއަށް އެހާ ހިސާބަށް ބުނެލެވުނުތަނާހެން އެއްފަރާތަކުން މިޞްބާޙް މަންމާއޭ ކިޔައި ގޮވާލި އަޑު އިވުނެވެ. އެއާއެކު ޒާހިޔާއާއި ވަޙީދަށް އެކުއެކީގައި އެދިމާލަށް ބަލާލެވުނެވެ. އެމީހުން ބަލާލިއިރު މިޞްބާޙް ހުރީ ދެބުމަ ކައިރި ކޮށްގެން ވިޔަސް އިރުކޮޅެއް ފަހުން އޭނަ ދެބުމަ އަރުވާލިއެވެ.\n"އަމް....މަންމާ. އަހަރެންގެ އެއްކަލަ ނޫކުލައިގެ ގަމީސް ކޮބާ؟" މިޞްބާޙް އަހާލިއެވެ.\n"އެތާ އަލަމާރީގަ ނެތްތަ؟" ޒާހިޔާ ކޮޅަށް ތެދުވެލަމުން މިޞްބާޙްގެ ކޮޓަރިއާއި ދިމާލަށް މިޞްރާބު ޖެހިއެވެ. މިޞްބާޙް ވެސް ވަޙީދަށް ބަލާފައި މަންމަގެ ފަހަތުން ދާން ހިނގައިގަތެވެ. ވަޙީދު އެ މަންޒަރު ފެނިފައި ކޮޅަށް ތެދުވިއެވެ\n"އަހަރެން މިދަނީ ބޭރަށް." ވަޙީދު އެހެން ބުނެލަމުން ގެއިން ނިކުންނަން ދިޔައެވެ. ޒާހިޔާ އެންމެ ރަނގަޅޭ ބުނެލަމުން މިޞްބާޙްގެ ކޮޓަރިއަށްވަނެވެ.\n"މިއޮތީއެއްނު؟" ޒާހިޔާ ޙައިރާންވެހުރެ ބުނެލިއެވެ.\n"ހުމް....." މިޞްބާޙް ތުންފިއްތައި އެހެން ބުނެލި ގޮތުން ޒާހިޔާއަށް ޝައްކުގެ ނަޒަރަކުން މިޞްބާޙަށް ބަލާލެވުނެވެ.\n"މިޞްބާޙް.......ގަމީސް ނުފެނިގެނެއްނޫންދޯ އައީ؟" ޒާހިޔާ ސުވާލުކުރުމުން މިޞްބާޙަށް މަންމައާއި ދިމާލަށް ބަލާލެވުނެވެ. ޒާހިޔާ ބަލަހައްޓައިގެން ހުންނަން ފެށުމުން މިޞްބާޙް ބޯޖަހާލިއެވެ. އެއާއެކު ޒާހިޔާގެ މޫނުމައްޗަށް ނުރުހުންތެރިކަން ވެރިވިއެވެ.\n"މިޞްބާޙް! ކީއްވެތަ މަންމަ ހުއްޓުވީ؟ ޚަބަރުގަ ވެސް އެ ސިނާންގެ ވާހަކަ ނުލިޔުއްވާ، އޭނަގެ ބައްޕަ ކައިރިވެސް އެ ވާހަކަ ނުބުނުވާ........މިޞްބާޙް ތި އުޅެނީ ކީއްކުރަންތަ؟" ޒާހިޔާ އޭނަގެ މުލައްދަނޑިމަތީގައި ގަމީސް ބާއްވަމުން ވާހަކަ ދެއްކިއިރު އޭނަގެ އަޑު ހަރުވެއްޖެއެވެ.\n"މަންމާ، ސިނާން އަހަންނަށް އިއްޔެގަ ގުޅި. ބުނީ ވަޙީދުބެ މިރަށަށް އަންނަނީ އަސްލު އެރޭގަ ކަންތައްވީގޮތް ރަނގަޅަށް ދެނެގަންނަންވެގެންނޭ. ވަރަށް ބިރުގެންފަ ސިނާން ހުރީ. އަހަރެން ކައިރީގަ ބުނީ ވަޙީދުބެއަށް ހުރިހާ ވާހަކައެއް ފޮރުވަދޭށޭ. އަހަރެން ބުނިން އާނއެކޭ....." މިޞްބާޙްގެ ވާހަކަ މެދުކެނޑުނެވެ.\n"އެކަމަކު މިޞްބާ......." ޒާހިޔާ ދެރަ ގޮތަކަށް ދައްކަން އުޅުނު ވާހަކަވެސް ފުރިހަމައެއް ނުވިއެވެ. "މަންމާ ޕްލީޒް. މި ޙާލަތުގަ އަހަރެން ސިނާނާއި ދެކޮޅަށް ވާހަކަ ދެއްކުމުގެ ބަދަލުގަ އޭނައާއެކީގަ ހުރިއްޔާ އޭނަ އިޞްލާޙުވުމުގެ ފުރުޞަތު މާ ބޮޑު. އަހަރެން ބޭނުމެއްނޫން އަހަރުމެންގެ ދެމެދުގަ ބަދަލު ހިފުމުގެ މުބާރާތެއް ފެށެން. އެއަށްވުރެ މާ ރަނގަޅުވާނެ އަހަރެން މަޢާފުކޮށްފިއްޔާ." މިޞްބާޙް ބޯހޫރުވަމުން އިސްޖަހާލިއެވެ. ޒާހިޔާ ކަރުނުން ފުރެމުން ދިޔަ ދެލޮލާއެކީ އޭނަގެ ދަރިފުޅުގެ ގައިގައި ބައްދާލިއެވެ. އެވަގުތު އެދެމައިންނަށް ނޭނގުނު ކަމަކީ އެ ކޮޓަރީގެ ބޭރުގައި ދޮރުކައިރީގައި އެ ހުރިހާ ވާހަކައެއް އަޑުއަހަން ވަޙީދު ހުރިކަމެވެ.


SunOnline: Licence nethi dhuvvi car eh accident ve, bodethi gellun thakeh\nލައިސެންސް ނެތި ދުއްވި ކާރެއް އެކްސިޑެންޓުވެ، ބޮޑެތި ގެލުންތަކެއް\nމުހައްމަދު މުޒައްޔިން ނާޒިމް 14 Feb 2020, 21:00\nހުޅުމާލޭގައި ދެ ކާރެއް ޖެހި ހިނގި އެކްސިޑެންޓް --- ފޮޓޯ/ ޕޮލިސް\nހުޅުމާލޭގައި ލައިސެންސް ނެތް މީހަކު ދުއްވި ކާރެއް އިތުރު ކާރެއްގައި ޖެހި އެކްސިޑެންޓުވެ، ދެ ކާރުގައި ތިބި މީހުންނަށްވެސް އެކި ވަރުގެ ގެއްލުން ވެއްޖެ އެވެ.\nފުލުހުންނަށް މި ހާދިސާގެ ރިޕޯޓު ލިބުނީ، ރޭ ފަތިހު 4:10ގަ އެވެ.\nފުލުހުން ބުނީ، އެކްސިޑެންޓް ހިނގީ ހުޅުމާލޭ ރީތިގަސް މަގުން އިތުރުން ދެކުނަށް ދުއްވާފައި ދިޔަ ކާރެއްގައި އެ މަގުން ދެކުނުން އުތުރަށް ދުއްވާފައި ދިޔަ ކާރެއްގައި ޖެހިގެން ކަމަށެވެ.\nއެކްސިޑެންޓް ހިނގި ވަގުތު އެއް ކާރުގައި ދެ މީހުން ތިބި އިރު އަނެއް ކާރުގައި އިނީ ޑްރައިވަރު އެކަންޏެވެ. ފުލުހުން ބުނީ ދެ ކާރުގައި ތިބި މީހުންނަށްވެސް އެކި ވަރުގެ އަނިޔާ ލިބި، ދެ ކާރަށް ވެސް ބޮޑެތި ގެއްލުންތަކެއް ލިބިފައިވާ ކަަމަށެވެ.\n"މި އެކްސިޑެންޓުގައި ކާރު ދުއްވަން އިނީ 25 އަހަރުގެ ދިވެހި ފިރިހެނެއް. އޭނާގެ އަތުގައި ލައިސެންސް އޮވޭ. އަނެއް ކާރުގައި އިން 24 އަހަރުގެ ދިވެހި ފިރިހެނެއް. އޭނާގެ އަތުގައި ލައިސެންސް ނެތް،" ފުލުހުން ބުންޏެވެ.\nހުޅުމާލޭގައި ދެ ކާރެއް ޖެހި ހިނގި އެކްސިޑެންޓް --- ފޮޓޯ/ އެމްވީ ކްރައިސިސް\nމި މައްސަލަ އިތުރަށް ތަހުގީގު ކުރަމުންދާ ކަމަށް ފުލުހުން ބުންޏެވެ.\nލައިސެންސް ނެތް މީހަކު ދުއްވި ކާރެއް އެކްސިޑެންޓުވިއިރު، އެއްގަމު ދަތުރުފަތުރުގެ ގާނޫނުގެ ދަށުން އެ ކާރެއްގެ ވެރިފަރާތް ޒިންމާދާރު ކުރެވޭނެ ގޮތެއް ނޯވެ އެވެ. ނަމަވެސް މަޖިލީހަށް މިހާރު ހުށަހަޅާފައިވާ އެ ގާނޫނަށް އިސްލާހު ގެނައުމުގެ ބިލުގައި ލައިސެންސް ނެތި ދުއްވާ އުޅަނދެއްގެ ވެރިފަރާތްވެސް ޒިންމާދާރު ކުރެވޭ ގޮތަަށް އިސްލާހު ހުށަހަޅާފައިވެެ އެވެ. އެގޮތުން، ލައިސެންސް ނެތި ދުއްވާ މީހާ ޖޫރިމަނާ ކުރުމުގެ އިތުރުން އެ އުޅަނދެއް 15 ދުވަހުގެ މުއްދަތަށް ހިފެހެއްޓުމުމުގެ ބާރު ފުލުހުންނަށް ލިބިގެންވެ އެވެ. އަދި އުޅަނދުގެ ވެރިފަރާތް 2،000 ރުފިޔާ އިން ޖޫރިމަނާ ކުރުމަށް އެ ބިލުގައި ހިމަނާފައިވެ އެވެ.\nރައްޖޭގައި ލައިސެންސް ނެތި ދުއްވާ އެއްޗެހި ދުއްވުމަކީ ވަރަށް އާންމުކަމެކެވެ. އަދި ލައިސެންސް ނެތި ދުއްވައިގެން ހިތާމަވެރި ހާދިސާތައްވެސް ހިނގާފައި އެބަހުއްޓެވެ.


ކޮރޯނާވައިރަސް މިއުޓޭޓްވުން އަދި ހުއްޓޭކަށް ނެތް!\nވޭރިއަންޓްތަކުން އިތުރު އައު މިއުޓޭޝަންތަކަށް ޖާގަ ލިބުމުގެ ފުރުސަތު ބޮޑު\nވައިރަސް މިއުޓޭޓްވަމުން ދާނަމަ ވެކްސިނާކު ހޯދާފައިވާ ކުރިއެރުންތައް ގެއްލިގެންދާނެ\nވައިރަހުގެ ހަގީގީ ކުލަތައް ނެރެ އިންސާނުންގެ ތެރޭގައި ވަކި ހިއްޕާލަން އަހަރުތަކެއް ނަގާނެ\n20 އޭޕްރިލް 2021 | އަންގާރަ 17:39\n2019 ވަނަ އަހަރުން ފެށިގެން ކޮރޯނާވައިރަހާ ދެކޮޅަށް ދުނިޔެ ހަނގުރާމަ ކުރަމުން އަންނަ އިރު މި ވައިރަސް މިއުޓޭޓް ވަމުން އަންނަ ގޮތް އަދިވެސް ދެނެގަނެވިފައި ނުވެއެވެ. ވައިރަހުގެ ނުރައްކަލާމެދު ސަމާލުވެތިބުމަށް ސައިންސްވެރިން އަންނަނީ ތަކުރާރުކޮށް އިލްތިމާސް ކުރަމުންނެވެ.\nސައިންސްވެރިން ބުނާ ގޮތުން ކޮރޯނާވައިރަސްގެ އިވެލިއުޝަނަރީ ރޫޓް ނިމުމަކަށް އަންނަނީއޭ ބުނަން ކެރޭނީ ވަރަށް ހިތްވަރުގަދަ މީހަކަށެވެ. ސައިންސްވެރިން ބުނާ ގޮތުން އަދި މިތަޖުރިބާ ކުރެވެނީ ކޮރޯނާވައިރަހުގެ ހަޔާތުގެ ކުރީ ކޮޅެވެ. ވައިރަހަށް އޭގެ ހަގީގީ ކުލަތައް ނެރެ އިންސާނީ މުޖުތަމައުގެ ތެރޭގައި ވަކި ހިއްޕާލަން އެތައް އަހަރެއް ނަގާނެ ކަމަށް ވެސް ބުނެއެވެ.\nސައިންސްވެރިންގެ ވާހަކަތައް މިގޮތަށް ބައްޓަންވާން ފަށާފައި ވަނީ ކޮރޯނާ ވައިރަހުގެ މުޅިން އައު ވޭރިއަންޓެއް އިންޑިއާއިން ފެނިފައިވަނިކޮށެވެ. އައު ވޭރިއަންޓާކު އިންޑިއާގެ ކޮވިޑް ކޭސްތައް ވަނީ އިންތިހާއަށް އިތުރުވާން ފަށާފައެވެ. އިންޑިއާގެ ކޮވިޑް ވޭރިއަންޓް ކުރިއަށް އޮތް ހަފުތާތަކުގެ ތެރޭގައި މުޅި ދުނިޔެއަށް ފެތުރިގެން ދިއުމުގެ ފުރުސަތު ބޮޑުކަމަށްވެސް މާހިރުން ބުނެއެވެ.\nއިންޑިއާއިން ފެނުނު އައު ވޭރިއަންޓުގައި ދެ މިއުޓޭޝަނެއް ހިމެނޭ ކަމަށް ސައިންވެރިން ބުނާއިރު، މި ވޭރިއަންޓަށް މިހާރު އުފައްދާފައިވާ ވެކްސިންތަކުން ކުރާ އަސަރު ކުޑަ ކަމަށްވެސް އަންނަނީ ބުނަމުންނެވެ. ވެކްސިނުން ކުރާ އަސަރު ކުޑަކަން ސީދާ ހާމަވެފައި ނެތަސް، ވައިރަސް މިއުޓޭޓް ވަމުން އަންނަ ހަލުިވިމިނަށާއި މިހާތަނަށް ފެނިފައިވާ އައު ވޭރިއަންޓްތައް ކަމަށްވާ ސައުތު އެފްރިކާގެ ވޭރިއަަންޓާއި ޔޫކޭގެ ވޭރިއަންޓަށް މިހާރުގެ ވެކްސިންތަކުުން ކުރާ އަސަރު ކުޑަވުމުން އެކަމުގެ ކަންބޮޑުވުންތައް ސައިންސްވެރިން ދަނީ ފާޅުކުރަމުންނެވެ.\nމިގޮތަށް ވައިރަސް މިއުޓޭޓްވަމުން ދާނަމަ ވެކްސިނާކު ހޯދާފައިވާ ކުރިއެރުންތައް ކުރިއަށްއޮތްތަނުގައި ގެއްލިގެންދާނެ ކަމަށް ސައިންސްވެރިން ބުނެއެވެ. ކޮރޯނާވައިރަސް މިއުޓޭޓްވަމުންގޮސް، އިންސާނާގެ ހަށިގަނޑުގައިވާ ސެލްތަކުގެ ސްޕައިކް ޕްރޮޓީންސަށް އަސަރުކުރަން ފަށާފާނެތީ އެކަމުގެ ކަންބޮޑުވުން ސައިންސްވެރިން އަންނަނީ ފާޅުކުރަމުންނެވެ. މިގޮތަށް ކަންބޮޑުވުން ފާޅުކުރަމުން އަންނަނީ، މިހާތަނަށް އުފައްދާފައިވާ ކާމިޔާބު ވެކްސިންތައް މަސައްކަތް ކުރަނީ ސްޕައިކް ޕްރޮޓީންސް މެދުވެރިކޮށް ކަމަށްވާތީއެވެ.\nވެކްސިން ޖެހުމުން ހަށިގަނޑުގެ ދިފާއީ ނިޒާމުން ވައިރަހާއި ދެކޮޅަށް މަސައްކަތްކުރަން ފަށާ ތަފާތު ގޮތްތައް ސައިންސްވެރިން ދެނެގަނެފައިވާއިރު، އަލަށް ފެނިފައިވާ ވެކްސިންގެ ވޭރިއަންޓްތައް ދެނެގަންނަން ދިފާއީ ނިޒާމަށް އުދަގޫވެ އެއާ ދެކޮޅަށް ވެކްސިނަށް ހަނގުރާމަ ނުކުރެވޭނެ ކަމުގެ ބިރު ސައިންސްވެރިން ދަނީ ފާޅުކުރަމުންނެވެ.\nމީގެ އިތުރުން ސްޕައިކް ޕްރޮޓީންސަށް ވައިރަހުގެ އައު ވޭރިއަންޓްތަކުުން ކުރާ އަސަރުގެ އިތުުރުން، މި ވޭރިއަންޓްތަކުން އިތުރު އައު މިއުޓޭޝަންތަކަށް ޖާގަ ދިނުމުގެ ފުރުސަތު ބޮޑު ކަމަށް ސައިންސްވެރިން ފާހަގަކުރެއެވެ. މިގޮތަށް ވާ މިއުޓޭޝަންތަކުގެ ތެރޭގައި ސައިންސްވެރިންނަށް މިހާތަނަށް ހޯދިފައިނުވާ ކަންތައްތަކާއި ކުރިމަތިވުމުގެ ފުރުސަތު އެބައޮތް ކަމަށް އެމީހުން ބުނެއެވެ. ވައިރަސް މިގޮތަށް މިއުޓޭޓްވަމުން ގޮސް ވައިރަހުން ކުރާނެ އަސަރު ފަސޭހައިން ދެނެނުގަނެވޭނެ ހިސާބަށް ދިއުން އެކަށީގެންވާ ކަމަށްވެސް އަންނަނީ ބުނަމުންނެވެ.\nއެންމެފަހުން އިންޑިއާއިން ފެނުނު އައު ވޭރިއަންޓަށް ދުނިޔޭގެ ސަމާލުކަން ހުއްޓުނު އިރު، އެ ވޭރިއަންޓް އުޅޭތާ ގާތްގަނޑަކަށް 12 މަސް ވެއްޖެ ކަމަށާއި މިފަދަ އެހެން ވޭރިއަންޓެއް ފެނުމުންވެސް މީހުންގެ ސަމާލުކަމަށް ލިބުމަށް ހަމަ މިމުއްދަތު ނަގާނެ ކަމަށް މާހިރުން ބުނެއެވެ.\nކޮރޯނާވައިރަސް ހުއްޓުމެއް ނެތި މިއުޓޭޓް ވުމުގެ ބަދަލުގައި ކޮންމެވެސް އިރަކުން މިއުޓޭޓްވުން ހުއްޓޭނެއެވެ. އެހެންނަމަވެސް އެއީ ކޮންއިރަކުންކަން ބުނަން ސައިންވެރިންނަކަށްވެސް އަދި ނޭނގެއެވެ.


Fatah - Hamas : Palestine ge inthihaabu baavvan ebbas vejje\nހަމާސް އާއި ފަތަހައިން ވަނީ އެެއްބަސްވުމަކާ ހަމައަށް ގޮސް އިންތިހާބު ބާއްވަން ނިންމާފައި\nފަލަސްތީނުގެ މިނިވަން ކަމަށް މަސައްކަތްކުރާ އެންމެ ބޮޑު ދެ ޖަމާއަތް ކަމުގައިވާ ފަތަހަ އާއި ހަމާސް އިން އިންތިހާބު ބޭއްވުމަށް އެއްބަސް ވެއްޖެ އެވެ. މިއީ ވޭތުވެދިޔަ 15 އަހަރުގެ ތެރޭ ބާއްވާ ފުރަތަމަ އިންތިހާބަށް ވާނެ އެވެ. ފަތަހަ ޖަމާއަތުގެ ލީޑަރު މަހުމޫދު އައްބާސް އާއި ހަމާސްގެ ލީޑާ އިސްމާއިލް ހަނިއްޔާ އެއްބަސްވެ ވަޑައިގެންފައި ވަނީ ކުރިއަށް އޮތް ހަ މަސް ދުވަހުގެ ތެރޭގައި އިންތިހާބު ބޭއްވުމަށެވެ. މި އެއްބަސްވުމާއި ހަމައަށް އާދެވުނީ ތުރުކީ ގައި ބޭއްވި މަޝްވަރާތަކަށް ފަހު އެވެ.\nދެ ޖަމާއަތުގެ ޖެނެރަލް ސެކްރެޓަރީން ވަރަށް އަވަހަށް ބައްދަލު ކުރައްވާ އިއްޔެގެ އެއްބަސްވުމާބެހޭ ތަފްސީލް ދެއްވާނެ އެވެ. އަދި އިންތިހާބު ބޭއްވުމާއި ހަމައަށް މަސައްކަތް ކުރިއަށް ގެންދިއުމާބެހޭ ގޮތުން ވެސް ވާހަކަ ދައްކަވާނެ އެވެ\n"އަޅުގަނޑުމެން އެއްބަސްވެފައި ވާނީ ފުރަތަމަ ޕާލަމެންޓުގެ އިންތިހާބު ބޭއްވުމަށް. ދެން ފަލަސްތީނުގެ ރައީސަކު ހޮވުންް. އެންމެ ފަހު ކަމަކަށް ސެންޓްރަލް ކޮމެޓީ އޮފް ޕެލެސްޓީން ލިބެރޭޝަން އޮގަނައިޒޭޝަން ހޮވުން" ފަތަހަ ޖަމާއަތުގެ ސީނިއާ އޮފިޝަލެއް ކަމުގައިވާ ޖިބްރީލް ރަޖޫބް ވިދާޅުވި އެވެ.\nއެންމެ ފަހުން ފަލަސްތީނުގެ ޕާލަމެންޓަރީ އިންތިހާބެއް ބޭއްވިފައިވަނީ 2006 ގަ އެވެ. އެ އިންތިހާބަށް ފަހު ފަތަހަ އާއި ހަމާސް އިން ވަނީ އެއްބައިވަންތަ ކަމުގެ ސަރުކާރެއް އެކުލަވާލާފަ އެވެ. އެކަމަކު ޖެހިގެން އައި އަހަރު ވަނީ އެ ސަރުކާރު ވެއްޓި ދެ ޖަމާއަތުގެ ދެމެދުގައި ހަމަނުޖެހުން ފެށިފަ އެވެ. އޭގެ ފަހުން ގާޒާ ގައި ހަމާސް އިން ވެރިކަން ކުރަމުން ދިޔައިރު ފަތަހަ އިން ދިޔައީ ހުޅަނގު އައްސޭރި ގައި ވެރިކަން ހިންގަމުންނެވެ.\nދެ ޖަމާއަތް ސުލްހަ ވެރިވުމަށް ކުރެވުނު މަސައްކަތް ނާކާމިޔާބުވެ ދެ އަހަރު ދުވަސްތެރޭ ވަނީ އެއްބައިވަންތަ ކަމުގެ ސަރުކާރު ފޭލި ވެފަ އެވެ.\nމެދު އިރުމަތި ފަލަސްތީން ގާޒާ


Rakesh Hospital in Dhookohlaifi\nރިތިކް ހިއްސާކުރި ފޮޓޯއެއް---\nރާކޭޝް ހޮސްޕިޓަލުން ދޫކޮށްލައިފި\nކެންސަރު ބަލީގެ ޝިކާރައަކަށްވި ބޮލީވުޑު ކާމިޔާބު އެކްޓަރު ރިތިކް ރޯޝަންގެ ބައްޕަ އަދި ކުރީގެ އެކްޓަރު، ޕްރޮޑިއުސަރު، ރާކޭޝް ރޯޝަން ހޮސްޕިޓަލުން ދޫކޮށްލައިފިއެވެ.\nއިންސްޓާގުރާމު މެދުވެރިކޮށް ރިތިކް މިދިޔަ ހޯމަ ދުވަހު ރާކޭޝްގެ ބަލިހާލަތު ހާމަކޮށްފައިވާއިރު ރާކޭޝްއަށް ކެންސަރު ޖެހިފައިވަނީ ކަރަށް ކަމަށް ރިިތިކް ވަނީ ބުނެފައެވެ. އަދި ރާކޭޝް އެ ކުރިމަތިލީ ކެންސަރުގެ އެންމެ ފުރަތަމަ ސުޓޭޖުކަމަށް ރިތިކު ވަނީ ބުނެފައެވެ.\nސާޖަރީ ހެދުމަށް ހޯމަދުވަހު ރާކޭޝް އެޑުމިޓުކޮށްފައިވާއިރު އިއްޔެ ރާކޭޝް ދޫކޮށްލާފި ކަމަށް ރިތިކް ވަނީ ބުނެފައެވެ. ޓުވިޓާ މެދުވެރިކޮށް ރިތިކް އެކަން ހާމަކޮށްފައިވާއިރު އޭނާ ވަނީ ހޮސްޕިޓަލުން ނިކުންނަނިކޮށް ނަގާފައިވާ ފޮޓޯއެއް ހިއްސާކޮށްފައެވެ.\nއެފޮޓޯއިން ރިތިކް އާއި އޭނާ ބައްޕަ ރާކޭޝް، މަންމަ ޕިންކީ އަދި ދެބެންގެދެދަރި އެޝާން ރޯޝަން ފެނިގެންދެއެވެ. އެ ޕޯސްޓުގެ އިތުރުން އޭނާ ވަނީ ބައްޕަ ރާކޭޝްގެ ހާލު ރަނގަޅު ކަމަށް ވެސް ބުނެފައެވެ.\nރާކޭޝް ވަނީ ރިތިކްގެ ގިނަ ފިލްމުތައް ޑައިރެކްޓު އަދި ޕްރޮޑިއުސް ވެސް ކޮށްފައެވެ. އޭގެ ތެރޭގައި ކޮއި މިލް ގަޔާ، ކަހޯނާ ޕިޔާރު ހޭ، ކްރިޝް، ކައިޓް، ކްރިޝް 3، ކާބިލް، އަދި ކްރިޝް4ހިމެނެއެވެ.\nރާކޭޝްގެ އިތުރުން އަޔުޝްމަން ކުރާނާގެ އަންހެނުން ތަހީރާ އަދި ބަތަލާ ސޮނާލީ ބެންޑްރޭ އަށް ވެސް ވަނީ ކެންސަރު ބަލީޖެހިފައެވެ. މީގެ ކުރިން ވަނީ މަނީޝާ ކޮއިރަލާ އަދި ލީޒާ ރޭ ވެސް ވަނީ ކެންސަރު ބަލި ޖެހި އޭގެ ފަރުވާ ހޯދާފައެވެ. އަދި އެކްޓަރު އިރްފާން ހާން ވެސް ވަނީ އިނގިރޭސިވިލާތަށް ފަރުވާ ހޯދަމަށް ގޮސްފައެވެ.\nރިތިކް ރޯޝަން ރާކޭޝް ރޯޝަން


Raees Nasheed akee enme high risk beyfulhaa: Shamal\nރައީސް ނަޝީދަކީ އެންމެ ހައި ރިސްކް ބޭފުޅާ: ޝަމާލް\nޗީފް އޮފް ޑިފެންސް މޭޖަ ޖެނަރަލް އަބްދުﷲ ޝަމާލް މިރޭ ނޫސްވެރިންނަށް މައުލޫމާތު ދެއްވަނީ -- ފޮޓޯ: އަވަސް\nސިފައިންގެއިން ސެކިއުރިޓީ ފޯރުކޮށްދޭ ބޭފުޅުންގެ ތެރެއިން ރައްޔިތުންގެ މަޖިލީހުގެ ރައީސް މުހައްމަދު ނަޝީދަކީ އެންމެ ހައި ރިސްކް ބޭފުޅާ ކަމަށް އެމްއެންއެންޑީއެފުން ބުނެފި އެވެ.\nނޫސްވެރިންނަށް މިރޭ މައުލޫމާތު ދެއްވަމުން ޗީފް އޮފް ޑިފެންސް ފޯސް މޭޖާ ޖެނަރަލް އަބްދުﷲ ޝަމާލް ވިދާޅުވީ ރައީސް ނަޝީދާ ގުޅޭ އިންޒާރުގެ މައުލޫމާތު އަބަދު ލިބެމުންދާތީ އެމްއެންޑީއެފުން ހަދާފައިވާ އެސެސްމަންޓަަށް ބަލާއިރު ރައީސް ނަޝީދަކީ އެންމެ ހައި ރިސްކް ބޭފުޅާ ކަމަށެވެ.\nޝަމާލް ވިދާޅުވީ ރައީސް ނަޝީދަށް އަބަދު އިންޒާރު ލިބޭތީ އެމަނިކުފާނުގެ ސެކިއުރިޓީގެ ކަންކަން ބަލައި އެވަގުތަކުން ގެންނަން ޖެހޭ ބަދަލުތައް ގެންނަމުންދާ ކަމަށެވެ. ރައީސް ނަޝީދާ އެކު ބޮޑީގާޑުން އަބަދުވެސް ހަރަކާތްތެރިވާނީ ލީތަލް ހަތިޔާރާ އެކު ކަންވެސް ފާހަގަކުރެއްވި އެވެ. ދައުލަތުގެ އެހެން ބާރެއް ކަމުގައިވާ ޝަރުއީ ދާއިރާގެ އެންމެ އިސް ބޭފުޅާ، އުއްތަމަ ފަނޑިޔާރާއި ކުރީގެ އެހެން ރައީސުންނަށް ވުރެ މާ މަތީ ދަރަޖައެއްގައި ނަޝީދުގެ ސެކިއުރިޓީ ކަންކަން އަބަދުވެސް ބަލަމުންދާ ކަން ވެސް ޔަގީންކޮށްދެއްވި އެވެ.\n"އެ މަނިކުފާނު ވަޑައިގަންނަވާ ތަންތަނަށް އެޑްވާންސަށް ޓީމުތައް ފޮނުވައިގެން ކުރަންޖެހޭ ސްކްރީންތައްކޮށް ގޮވާ އެއްޗެއް ބާއްވަފާނެ ކަމަށް ލަފާކޮށް ފޮނުވާ އެޑްވާންސް ޓީމުތަކުން ދަނީ އެސެސް ކޮށް ސެނިޓައިޒް ކުރަމުން،" ޝަމާލް ވިދާޅުވި އެވެ.\nމާލެއިން ބޭރުގައި އޮތް ބައްދަލުވުމެއްގައި ބައިވެރިވެވަޑައިގަތުމަށް ރައީސް ނަޝީދު ރޭ ގެއިން ނިކުމެވަޑައިގަތީ 8:25 ހާއިރު ކަމަށާއި އެމަނިކުފާނު ވަޑައިގަތުމަށް ހަމަޖެހިފައިވާ ރަށުގައި ސިފައިންގެ ޓީމެއް ދުރާލައި ގޮސް ތިބި ކަމަށްވެސް ވިދާޅުވި އެވެ. އަދި އެމަނިކުފާނު މާލެއިން ފުރާވަޑައިގަތުމަށް ހަމަޖެހިފައި އޮތީ އެއް ނަންބަރު ފާލަމުން ކަމަށްވާތީ ފާލަން ކައިރީގައިވެސް ދުރާލައި ޓީމެއް އޮތް ކަމަށް ވިދާޅުވި އެވެ.\nރައީސް ނަޝީދަށް އަމާޒުކޮށް ހަމަލާދިނީ 8:27 ހާއިރު ކަން ފާހަގަކުރައްވަމުން ޝަމާލް ވިދާޅުވީ 8:35 ހާއިރު ރައީސް ނަޝީދު އޭޑީކޭ އަށް ގެންދެވުނު ކަމަށެވެ. އަދި ހޮސްޕިޓަލަށް ގެންދިޔަ މަގުމަތީގައި ވެސް އަރިހުގައި ތިއްބެވި ސިފައިން ގެންދެވީ އެމަނިކުފާނަށް ވަމުން ދިޔަ ގޮތް ބަލައި ހާލު އޮޅުންފިލުއްވަމުން ކަމަށެވެ.\nރައީސް ނަޝީދަށް ހަމަލާ ދީފައިވަނީ އެމަނިކުފާނުގެ ގެކޮޅު ހުންނަ ނީލޯފަރު ގޯޅިން ނިކުމެވަޑައިގެން އެ ގޯޅީގެ ކޮޅަށް މަޖީދީ މަގަށްވާ ގޮތަށް އޮތް ކާރުކޮޅަށް އަރާވަޑައިގަންނަވަނިކޮށް ކައިރީ ޕާކް ކޮށްފައި އޮތް ސައިކަލެއްގައި ހަރުކޮށްފައި އޮތް އެއްޗެއް ގޮއްވާލައިގެންނެވެ. އެކަމަށް އިޝާރާތް ކުރައްވާ ޝަމާލް ވިދާޅުވީ އެ ގޯޅިއަކީ ހަނި ގޯޅިއަކަށް ވެފައި ގިނަ އަދަދެއްގެ ސައިކަލް އަބަދުވެސް ޕާކް ކުރާ ގޯޅިއަކަށް ވާތީ ސެކިއުރިޓީ ބެލެހެއްޓުމުގައި ސިފައިންނަށް ދަތިތަކެއް ކުރިމަތިވާ ކަމަށެވެ. އެކަމަކު ރޭގައި ހަމަލާދީފައިވަނީ އެ ގޯޅީގައި ސައިކަލް ޕާކް ނުކުރެވޭ ގޮތް ހެދުމަށް ކަމާ ގުޅޭ އިދާރާތަކުގައި އެދިފައި ވަނިކޮށް އެކަމަށް ހައްލެއް ނުލިބި އޮއްވާ ކަންވެސް ފާހަގަކުރެއްވި އެވެ.\nރައީސް ނަޝީދުގެ ހަތަރު ސާޖަރީއެއް ހެދުމަށްފަހު އެމަނިކުފާނު މިވަގުތު ބާއްވާފައި އޮންނެވީ އޭޑީކޭގެ އައިސީޔޫގަ އެވެ. އަދި އިތުރު ފަރުވާއަށް އެމަނިކުފާނު ސިންގަޕޫރަށް ގެންދިއުމަށް އާއިލާ އިން ގެންދަނީ މަސައްކަތް ކުރަމުންނެވެ.\nރައީސް މުހައްމަދު ނަޝީދު އެމްއެންޑީއެފް ޑިފެންސް މިނިސްޓްރީ + އަބްދުﷲ ޝަމާލް ޕޮލިޓިކްސް ނަޝީދަށް އަމާޒު ކުރި ހަމަލަ\nއެމްޑީޕީ-ޕީޕީއެމް އެކުވާން ޖެހޭ: ހަސަން\nމަޖިލީހުގެ ބާރު ސިފައިންގެއަށް ބުނެ ދެއްވައިފި\nމާރިޔާ ގާނޫނާއި ހިލާފުވެއްޖެ، ވަކިކުރޭ


Fiyaathoshi Rongeh, Galaxy S7 Edge ah Jehey Bayyeh | Mihaaru\nފިޔާތޮށި ރޮނގެއް، ގެލެކްސީ އެސް7 އެޖަށް ޖެހޭ ބައްޔެއް\nސެމްސަންގް ގެލެކްސީ އެސް7 އެޖް ޑިސްޕްލޭ އަށް އަރާ، ގޮތް ނޭނގޭ ފިޔާތޮޅި ރޮނގަކީ ހާޑްވެއާ މައްސަލައެއްގެ ކޮޅުމަތި\n26 ޖެނުއަރީ 2017 - 06:16\nލޭޒާ ބޭނުންކޮށްގެން ކަނޑާނަގައި، ލޭބަލް ހަދާ މީހަކު ލައްވައި މަސައްކަތެއް ކުރުވަން އުޅުމުގެ ތެރޭގައި ފާހަގަކުރެވުނު ކަމެކެވެ. އޭނާ ގެންގުޅުނީ ސެމްސަންގް ގެލެކްސީ އެސް7 އެޖް އެކެވެ. ފޮޓޯއެއް ނަގަން ކެމެރާ ޖެއްސުމާ އެކު އެއްކޮޅުން އަނެއްކޮޅަށް ފިޔާތޮށި ކުލައިގެ ރޮނގެއް ސްކްރީނަށް އެރި އެވެ.\nއަހަރެން ހީކުރިީ އޭނާ ބޭނުންކުރަނީ އަހަރެން ނުދަންނަ ކެމެރާ އެޕްލިކޭޝަނެއް ކަމަށެވެ. އަދި ފިޔާތޮށި ކުލައިގެ ރޮނގަކީ ސީދާތޯ ބަލަން ބޭނުންކުރާ މިނެއް ކަމަށެވެ. އެހެން ހިތައި "ހާދާ މޮޅު އެޕްލިކޭޝަނެއް، ކޮން އެއްޗެއްތޯ" އެހީމެވެ. އޭނާ ބުނީ އެއީ އެޕްލިކޭޝަނަކުން ވާ ގޮތެއް ނޫން ކަމަށެވެ. އެއީ ގެލެކްސީ އެސް7 އެޖް ފޯނުތަކަށް ދިމާވާ މައްސަލައެއް ކަމަށެވެ.\nގެލެކްސީ އެސް7 އެޖްގެ ސްކްރީނަށް އަރާ ފިޔާތޮށި ރޮނގާ ބެހޭ ގޮތުން އޭނާ ކިޔައިދިނެވެ. އަހަރެން ވެސް އިންޓަނެޓް ހާވާލީމެވެ. ކަމަކު ދާކަށް ނެތެވެ. ސްމާޓްފޯނުތަކަށް ދިމާވާ ވަރަށް ގިނަ މައްސަލަތައް އަހަރެން ދިރާސާކުރަމެވެ. މި އޮތީ އަތްދަށުން ގޮސްފަ އެވެ. ވަރަށް މުހިންމު މައްސަލައެކެވެ.\nސެމްސަންގް ގެލެކްސީ އެސް7 އެޖް ބޭނުންކުރާ ކިތަންމެ ބަޔަކަށް ވަނީ މި މައްސަލަ ދިމާވެފަ އެވެ. ހައްލެއް ލިބޭތޯ އެތައް ތަނަކަށް ދުވެ، ފޯރަމްތަކުގައި ވަނީ ޝަކުވާ ވެސް ކޮށްފަ އެވެ. ދާއިމީ ހައްލެއް އަދި ނެތެވެ.\nއެ މައްސަލަ އަށް އޮތް ވަގުތީ ހައްލަކީ ފޯނުގެ މަތީ ކޮޅުގައި ޑިސްޕްލޭ އަށް ވާ ގޮތަށް ހިފަހައްޓައި އޮބާލުމެވެ. ފިޔާތޮށި ރޮނގު ގެއްލި ދެ އެވެ. އެކަމަކު އެ ރޮނގު އަނބުރާ އަންނަ ކަމަށް ބޭނުންކުރާ މީހުން ބުނެ އެވެ. ފޯނުގެ ޑިސްޕްލޭ ރިސެޓްކޮށްލުމުން ވެސް އެ ރޮނގު ގެއްލޭ ކަމަށް ވެ އެވެ. އެކަމަކު ހިނދުކޮޅަކަށެވެ. ބޮޑަށް ބުރަވެވެނީ އެއީ ހާޑްވެއާގައި އުޅޭ މައްސަލައެއް ކަމަށެވެ. އެއީ ބޮޑު މައްސަލައެއްގެ ފެށުން ކަމަށް ގިނަ ބަޔަކު ބުނެފައި ހުރެ އެވެ. އެ އަށް ވުރެ ބޮޑު މައްސަލައަކަށް ވާނީ ޑިސްޕްލޭއިން އެކައްޗެއް ވެސް ނުފެނުމެވެ.ެ\nސެމްސަންގް ގެލަކްސީ އެސް7 އެޖް ބޭނުންކުރާ މީހުންގެ ތެރެއިން އެ މައްސަލަ ތަޖުރިބާކުރި މީހުން ބުނާ ގޮތުގައި، ދުވަސްކޮޅެއް ވަންދެއް އެ ރޮނގު އެރުމަށް ފަހު، މުޅި ޑިސްޕްލޭ ކަޅުވެ އެވެ. އެ އަށް ފަހު ދެން އެކައްޗެއް ވެސް ސްކްރީނުން ނުފެނެ އެވެ.\nސެމްސަންގް އޮފިޝަލް ބްލޮގްގައި އެ މައްސަލަ އަށް އަދި ހައްލެއް ދައްކާފައެއް ނެތެވެ. އެކަމަކު ފޯނުތައް ބަލުމުން ދާ ކަމަށް ބުނެފައި ވެ އެވެ. ވޮރަންޓީ އޮން ނަމަ ސެމްސަންގް ފިހާރަ އަށް ގޮސް މައްސަލަ ބަލައިދިނުމަށް އެދެވިދާނެ އެވެ. ޑިސްޕްލޭ ހިލޭ ބަދަލުކޮށްދިނުމަކީ ވެސް އެކަށީގެންވާ ކަމެކެވެ.\n12 ކޮމެންޓް, 68 ރިއެކްޝަންސް\nސުމްސުންގް ޓީވީ އަށްވެސް މިހެން ވޭ\nމަ ގެންގުުޅުނު އައިފޯނައް ވެސް ތިހެންވި :ޕ\nއެސް ސިކުސް އެޖު\nމާ ކުރިން އެސް ސިކުސް އެޖް އަށް ތިކަން ދިމާވޭ.\nތިޔަ އީ ހަމައެކަނި ތިފޯނައް ވާ ގޮތެއް ނޫން އިގޭތޯ... ފޯނު ގެންގުޅެން ނޭގެނީ ދޯ\nކަލޯ ތިކަމައް ހައްލެ ކިޔައިދީބަލަ، މޮޅުވާ ވާހަކަ ނުދައްކާ.\nޕިލިޕްސް ޓީ.ވީ ތަކަށް ވެސް މި މައްސަލަ ދިމާވޭ. ޓިވީގެ މަތިން ތިރިޔަށް މިރޮނގެއް އަރާފައި އެއްކޮށް ޓީ.ވީ ކަޅުވަނީ.\nދިވެހި ރާއްޖޭގެ ސެމަންސްގް ފިހާރަ (ހައިކް) މޯލްދިވްސްޔައް މަގޭ ފޯނު ތިހެން ވެގެން ދިޔައިން، ހަދަން 9000/- ރުފިޔާ. ބުނީ ވޮރެންޓީ ދެނީ މަދަބޯރޑް އެކަނި ކަމަށް! ވީ މާ ހައިކް ގޮވާގެން އަހަރެން ކޯޓަށް ދާން ނިންމާފިން.\nދުނިޔޭގެ ސާރވިސް ސެންޓަރތަކުން ނެގި ސްޓެޓިސްޓިކްސް އިން ދައްކަނީ އެންމެ ގިނައިން މައްސަލަ ދިމާވެގެން ހަދަނީ ސެމްސަންގް ފޯންކަމަށް ،، ، އެކަމު މިހާރު އެމެރިކާގެ ރައީސް ޓްރަމްޕްވެސް ގެންގުޅެނީ ކަސްޓަމައިޒް ކޮއްފައި އޮތް ސެމްސަންގެ ފޯނެއްކަމަށް ވަނީ ،،،،، ވަރަށްވެދުން\nދުނިޔޭގައި އެންމެ ގިނަމީހުން ބޭނުންކުރަނީ ސެމްސަންގ. އެހެންވީމާ އެންމެ ގިނައިން ހަލާކުވާނީވެސް އޭތި.\nގެލެކްސީ އެސް7 އެޖަށް ޖެހޭ ފިޔާތޮށި ރޮނގުގެ ބަލި މި ރާއްޖެއަށްވެސް ޖެހިއްޖެ.\nރާއްޖެ އަށް ޖެހުނު ފިޔާތޮށި ރޮނގުގެ ބަލި ބޮޑުވަމުން ގޮސް މުޅި ރާއްޖެ ކަޅުވެ ނާމާން ވެފައި މިވަނީ. ހެވެއް ނުބައެއް، ޚިޔާނާތެއް ،ވައްކަމެއް. ރިޝްވަތެއް ސިހުރެއް، ޝަރީކެއް ވަކި ނުވާވަރު ވެފައި މިވަނީ.\nސިޔާސީ ވާހަކަ ނުދައްކާ......


Hamastherey record minvarakah raajjeyge dharani ithuruvejje\nހަ މަސް ތެރޭ ރެކޯޑު މިންވަރަކަށް ރާއްޖޭގެ ދަރަނި އިތުރުވެއްޖެ\n2 ހަފްތާ, 22 ގަޑި, 25 މިނެޓް, 32 ސިކުންތު ކުރިން 126013\nފާއިތުވެދިޔަ ހަމަސް ދުވަސް ތެރޭ ރާއްޖޭގެ ދަރަނި ރެކޯޑު މިންވަރަކަށް އިތުރުވެފައިވާކަން ފިނޭންސް މިނިސްޓްރީ އިން އާންމުކުރި ހިސާބުތަކުން ދައްކައިފިއެވެ.\nފިނޭންސް މިނިސްޓްރީން އާންމު ކުރި ކުއާޓަލީ ޑެޓް ބުލެޓިންދައްކާ ގޮތުން ފާއިތުވި6މަސް ތެރޭ ދައުލަތުގެ ދަރަނި ވަނީ 4.5 ބިލިއަން ރުފިޔާއަށް އިތުރުވެފައެވެ. އެންމެ ބޮޑަށް މި6މަހު އިތުރުވެފައިވަނީ ދައުލަތުން ދީފައިވާ ސޮވެރިން ގެރެންޓީތަކަށެވެ.\nދައުލަތުގެ ބޭރުގެ ދަރަނި ވެސް5އިންސައްތަ އިތުރުވެފައިވާއިރު، އެތެރޭގެ ދަރަނި ވެސް ވަނީ7އިންސައްތަ އަށް އިތުރުވެފައެވެ. އަދި ގެރެންޓީ ދިން އަދަދުވެސް ވަނީ 14 އިންސައްތަ އިތުރުވެފައެވެ.\nދައުލަތުގެ ޖުމްލަ ދަރަނި މިހާރުވަނީ 49 ބިލިއަނަށް އަރާފައެވެ. މިއީ އުފެއްދުންތެރިކަމުގެ ނިސްބަތުން ޖީޑީޕީން 61.3 އިންސައްތައިގެ އަދަދެކެވެ. ލޯނު ގެރެންޓީއާއި އެކު ދައުލަތުގެ ދަރަނި 64.9 ބިލިއަން ރުފިޔާއަށް އަރާފައިވާއިރު އެއީ އުފެއްދުންތެރިކަމުގެ ނިސްބަތުން 72 އިންސައްތައެވެ.\nދައުލަތުގެ މާލީ ޙަރަދަށް ޒިންމާވާ ޤާނޫނުގެ ދަށުން އުފެއްދުންތެރިކަމުގެ ނިސްބަތުން ދަރަނީގެ އަދަދު 60 އިންސައްތައަށް ވުރެ މަތިވެގެން ނުވާނެއެވެ. އެހެން ނަމަވެސް ގާނޫނާއި ޚިލާފް އަދަދަށް ދައުލަތުގެ ދަރަނި އިތުރު ވަމުންދާ ކަމަށް މަރުކަޒީ ބޭންކް އެމްއެމްއޭއިން ވަނީ ވުނެފައެވެ.\n1 ދުވަސް ކުރިން 416 0


Kunfunithakakah nudhekkunu 762 million rufiyaage loan sarukaarun dhakkaidhin\n06:11pm | Wednesday, 21 October 2020\nކުންފުނިތަކަށް ނުދެއްކުނު 762 މިލިއަން ރުފިޔާގެ ލޯނު ސަރުކާރުން ދައްކައިދިން\nސަރުކާރު ހިއްސާ ކުންފުނިތަކަކުން ނެގި ލޯނުތަކުގެ ތެރޭގައި ނުދެއްކުނު 762 މިލިއަން ރުފިޔާގެ ލޯނު ސަރުކާރުން ދައްކައިދިން ކަމަށް އޮޑިޓަ ޖެނެރަލްގެ ރިޕޯޓެއްގައި ބުނެފި އެވެ.\nދައުލަތުގެ ދަރަންޏާ ބެހޭ ގޮތުން އޮޑިޓާ ޖެނެރަލް މިދިޔަ ބުދަ ދުވަހު ނެރުނު ރިޕޯޓެއްގައި ބުނެފައި ވަނީ ޑިސެމްބަރު 31، 2018ގެ ނިޔަލަށް ސަރުކާރުގެ އެކި ކުންފުނިތަކުން ހިންގި އެކިއެކި މަޝްރޫއުތަކަކަށް ޚަރަދުކުރަން ލޯނުތަކެއް ނަގާފައިވާ ކަމަށެވެ. އަދި އެ ލޯނުތައް ނަގާފައި ވަނީ ދައުލަތުގެ ބަޖެޓަށް ބުރަ ބޮޑުނުވާނެ ގޮތް ހެދުމުގެ ބޭނުމުގައި ކަމަށް ބުނެފައިވެ އެވެ.\nއެ ރިޕޯޓުގައި ބުނެފައި ވަނީ ޑިސެމްބަރު 31، 2018ގެ ނިޔަލަށް ސަރުކާރުގެ އެކިއެކި ކުންފުނިތަކަށް 6.3 ބިލިއަން ރުފިޔާގެ ލޯނު ނެގި ކަމަށް ބުނެފައިވެ އެވެ. މީގެ ތެރެއިން ބައެއް ލޯނުތަކަށް ފައިސާ ދައްކަން ޖެހޭ މުއްދަތުގައި ނުދެއްކިގެން ސަރުކާރުގެ ބަޖެޓުން 762.1 މިލިއަން ރުފިޔާ ރީޕޭމަންޓްގެ ގޮތުގައި ދައްކާފައިވާ ކަމަށް އޮޑިޓާ ޖެނެރަލްގެ ރިޕޯޓުގައި ބުނެފައިވެ އެވެ.\nއޮޑިޓާ ޖެނެރަލްގެ ރިޕޯޓުގައި އެ ލޯނުތަކުގެ ތަފުސީލެއް އަދި އެއީ ކޮން ކުންފުނިތަކެއް ކަމެއް ބުނެފައެއް ނުވެ އެވެ. އަދި ލޯނު ދައްކައިދިނީ ކޮން ކުންފުނިތަކެއްގެ ލޯނުތަކަކަށް ކަމެއް ވެސް ހާމައެއް ނުކުރެ އެވެ.\nއެމްއޭސީއެލްއަށް މިދިޔަ އަހަރު 1.2 ބިލިއަން ރުފިޔާގެ ފައިދާއެއް!\nފެނަކަ ކޯޕަރޭޝަނުން މިދިޔަ ކުއާޓަރުގައި 18.6 މިލިއަން ގެއްލުން\nއޭޕްރީލް 20, 2019\nބޭރު މީހުންނަށް ފަސޭހައިން އިންވެސްޓްކުރެވޭ ގޮތް ހެދުމަށް ކުންފުންޏެއް